IL-QORTI EWROPEA TAL-AWDITURI

12, rue Alcide De Gasperi

1615 Luxembourg

LUXEMBOURG

Tel. +352 4398-1

Mistoqsijiet: eca.europa.eu/mt/Pages/ContactForm.aspx

Sit web: eca.europa.eu

Twitter: @EUAuditors

Ħafna informazzjoni addizzjonali dwar l-Unjoni Ewropea hija disponibbli fuq l-Internet. Jista’ jsir aċċess għaliha permezz tas-server Europa (http://europa.eu).

Il-Lussemburgu: L-Uffiċċju tal-Pubblikazzjonijiet tal-Unjoni Ewropea, 2016

Print | ISBN 978-92-872-6244-8 | ISSN 1831-0907 | doi:10.2865/671308 | QJ-AB-16-029-MT-C
PDF | ISBN 978-92-872-6241-7 | ISSN 1977-5741 | doi:10.2865/436333 | QJ-AB-16-029-MT-N
EPUB | ISBN 978-92-872-6217-2 | ISSN 1977-5741 | doi:10.2865/4799 | QJ-AB-16-029-MT-E

© L-Unjoni Ewropea, 2016

Ir-riproduzzjoni hija awtorizzata kemm-il darba jissemma s-sors oriġinali.

F’dan ir-rapport, it-traduzzjonijiet ta’ test meħud minn dokumenti prodotti minn korpi oħra (eż. il-BIS, l-FMI) mhumiex neċessarjament traduzzjonijiet uffiċjali li saru minn dawk il-korpi.

Għal kull użu jew riproduzzjoni tal-Figura 4, irid jintalab il-permess direttament mingħand id-detentur tad-drittijiet tal-awtur.

KIF GĦANDEK TAGĦMEL BIEX TIKSEB
IL-PUBBLIKAZZJONIJIET TAL-UE

Pubblikazzjonijiet bla ħlas:

•kopja waħda:
permezz tal-EU Bookshop (http://bookshop.europa.eu);

•iżjed minn kopja waħda jew posters/mapep:
mir-rappreżentanzi tal-Unjoni Ewropea (http://ec.europa.eu/represent_mt.htm),
mid-delegazzjonijiet f’pajjiżi li mhumiex fl-UE (http://eeas.europa.eu/delegations/index_mt.htm),
billi tikkuntatja s-servizz Europe Direct (http://europa.eu/europedirect/index_mt.htm)
jew ċempel 00 800 6 7 8 9 10 11 (numru tat-telefown bla ħlas minn kullimkien fl-UE) (*).

(*)L-informazzjoni mogħtija hija b’xejn, kif ukoll it-telefonati ġeneralment huma b’xejn (għalkemm xi operaturi, kabini tat-telefown jew lukandi jistgħu jitolbu ħlas).

Pubblikazzjonijiet bi ħlas:

•permezz tal-EU Bookshop (http://bookshop.europa.eu).

Avveniment | Data
Adozzjoni tal-APM / Bidu tal-awditu | 29.6.2015
L-abbozz tar-rapport jintbagħat uffiċjalment lill-Kummissjoni (jew lil parti awditjata oħra) | 28.6.2016
Adozzjoni tar-rapport finali wara l-proċedura kontradittorja | 18.10.2016
Ir-risposti uffiċjali tal-Kummissjoni (jew ta’ parti awditjata oħra) riċevuti bil-lingwi kollha | 19.10.2016

MT
2016

Nru 29

Rapport Speċjali

Il-Mekkaniżmu
Superviżorju Uniku — Bidu
tajjeb iżda jenħtieġ aktar
titjib

(skont l-Artikolu 287(4), it-tieni subparagrafu, TFUE)

Tim tal-awditjar

Ir-rapporti speċjali tal-QEA jippreżentaw ir-riżultati tal-awditi tal-prestazzjoni u tal-konformità tagħha f’dak li jirrigwarda oqsma baġitarji jew suġġetti ta’ ġestjoni speċifiċi. Il-QEA tagħżel u tfassal dawn il-kompiti tal-awditjar biex timmassimizza l-impatt tagħhom billi tqis ir-riskji għall-prestazzjoni jew għall-konformità, il-livell ta’ introjtu jew ta’ nfiq involut, l-iżviluppi li jkunu għad iridu jseħħu u l-interess politiku u pubbliku.

Dan ir-rapport ġie prodott mill-Awla IV tal-Awditjar — immexxija mill-Membru tal-QEA Baudilio Tomé Muguruza — li tispeċjalizza fl-oqsma tar-regolamentazzjoni tas-swieq u ekonomija kompetittiva. L-awditu tmexxa minn Neven Mates, Membru tal-QEA, b’appoġġ minn George Karakatsanis, kap tal-kabinett u Marko Mrkalj, attaché tal-kabinett, Zacharias Kolias, direttur u Mirko Gottmann, kap tal-kompitu. It-tim tal-awditjar kien magħmul minn Boyd Anderson (espert sekondat), Paraskevi Demourtzidou, Helmut Kern u Giorgos Tsikkos, awdituri. Ingħata appoġġ lingwistiku minn Thomas Everet.

Mix-xellug għal-lemin: G. Karakatsanis, G. Tsikkos, M. Mrkalj, P. Demourtzidou, Z. Kolias, N. Mates, T. Everett, M. Gottmann, H. Kern.

Werrej

Abbrevjazzjonijiet

Sommarju Eżekuttiv

Introduzzjoni

Stabbiliment tal-unjoni bankarja Ewropea

Approċċ u metodoloġija tal-awditjar

Diffikultà fil-kisba ta’ evidenza għall-awditjar

Governanza

Twaqqfet struttura organizzazzjonali kumplessa

Ir-reklutaġġ tal-BĊE għall-MSU kien effettiv meta jitqiesu r-restrizzjonijiet taż-żmien…

…iżda jiddependi ħafna mir-riżorsi tal-ANK

Il-korpi istituzzjonali twaqqfu kif meħtieġ, appoġġati minn proċess deċiżjonali kumpless

It-teħid ta’ deċiżjonijiet huwa proċess kumpless, b’ħafna saffi ta’ skambju ta’ informazzjoni u b’involviment sinifikanti tas-Segretarjat tal-Bord Superviżorju

Il-Bord Superviżorju huwa meħtieġ jieħu għadd kbir ħafna ta’ deċiżjonijiet…

…b’effett konsegwenzjali fuq ix-xogħol tal-kumitat ta’ tmexxija

Il-prinċipju tas-separazzjoni bejn il-politika monetarja u s-superviżjoni jiġi applikat, iżda hemm riskji għall-perċezzjoni tal-indipendenza

Jista’ jsir aktar biex jiġu vvalutati r-riskji li jirriżultaw mill-kondiviżjoni tas-servizzi

Riskji addizzjonali għall-indipendenza tal-politika monetarja u tal-funzjonijiet superviżorji huma inerenti għall-istruttura organizzazzjonali u finanzjarja tal-MSU

Proċeduri etiċi u kodiċijiet ta’ kondotta ġew applikati għall-maniġment u l-persunal tal-MSU

Ġie stabbilit “Qafas tal-Etika għall-MSU”, iżda l-ANK għadhom suġġetti għal-leġiżlazzjoni nazzjonali u għandhom diskrezzjoni konsiderevoli meta jiġu biex jiddefinixxu r-regoli proprji tagħhom

Awditjar intern: approċċ innovattiv bl-użu ta’ pjan komprensiv tal-awditjar, iżda l-implimentazzjoni hija mxekkla minn problemi ta’ allokazzjoni tar-riżorsi u ta’ ppjanar

L-allokazzjoni tar-riżorsi mid-D-IA: għalkemm il-ħtiġijiet tal-persunal ġew ikkwantifikati b’mod ċar, il-livelli finali tal-allokazzjoni tal-persunal kienu inadegwati

L-ippjanar huwa bbażat fuq univers komprensiv tal-awditjar iżda mhux dejjem jieħu kont tal-aħjar prattika

Filwaqt li b’mod ġenerali l-metodoloġija tal-valutazzjoni tar-riskju hija xierqa, hija ma għandhiex salvagwardji biex tiżgura li oqsma b’riskju għoli jew b’riskju medju jiġu indirizzati kompletament u fiż-żmien it-tajjeb

Arranġamenti fir-rigward tal-obbligu ta’ rendikont

(i) Ir-rwoli u r-responsabbiltajiet tal-MSU fl-intier tiegħu huma ddefiniti b’mod ċar u ddivulgati pubblikament fil-leġiżlazzjoni awtorizzanti

(ii) Il-mandat tal-awditjar tal-Qorti huwa ddefinit fit-Trattat dwar il-Funzjonament tal-UE

(iii) Għadu ma ġiex żviluppat qafas formali ta’ prestazzjoni biex jipprovdi aċċertament dwar l-ilħuq tal-objettivi tal-MSU

(iv) Is-sorveljanza demokratika tas-superviżjoni li titwettaq mill-Parlament tiġi eżerċitata b’restrizzjonijiet sostanzjali għall-kunfidenzjalità

(v) Jeżistu arranġamenti ta’ feedback iżda dawn għadhom ma inkludewx stħarriġiet ġenerali ta’ istituzzjonijiet finanzjarji

Timijiet Superviżorji Konġunti - Organizzazzjoni u allokazzjoni tar-riżorsi

Ippjanar u stimi tal-ħtiġijiet totali tar-riżorsi superviżorji, tal-allokazzjoni tar-riżorsi u tal-ingaġġ tal-persunal

L-istimi inizjali tal-ħtiġijiet totali tal-ingaġġ tal-persunal tal-MSU segwew approċċ sempliċi…

…li ma antiċipax bis-sħiħ il-piż tax-xogħol ta’ superviżjoni dejjem jiżdied

Il-metodoloġija ta’ raggruppament kienet maħsuba biex tiffaċilita l-allokazzjoni inizjali tal-persunal lit-TSK, iżda jenħtieġ li din tiġi aġġornata

Ir-riżorsi tal-BĊE jiġu allokati skont il-metodoloġija ta’ raggruppament tiegħu

Il-politika dwar il-ħatriet għall-koordinaturi kienet maħsuba biex tippromwovi l-armonizzazzjoni, iżda mhux dejjem kien hemm aderenza magħha

Kooperazzjoni tal-BĊE mal-ANK u d-dipendenza tiegħu minnhom

It-TSK jiddependu ħafna mill-persunal tal-ANK, iżda l-BĊE ftit li xejn għandu kontroll fuq ir-riżorsi tal-ANK

Il-persunal li jiġi ingaġġat fit-TSK għadu fil-biċċa l-kbira kkostitwit minn ċittadini tal-ANK oriġinarja…

…filwaqt li għadd ta’ kontinġenti tal-persunal tal-ANK ma jissodisfawx l-aspettattivi tal-BĊE għal dak li jirrigwarda l-ingaġġ tal-persunal tat-TSK

Struttura, linji ta’ rappurtar u taħriġ tat-TSK

Timijiet multinazzjonali jiffaċilitaw il-kondiviżjoni tal-għarfien u l-aħjar prattiki…

…iżda linji ta’ rappurtar konfliġġenti…

…nuqqas ta’ ċarezza fil-flussi ta’ komunikazzjoni u fl-allokazzjoni tal-kompiti…

…kif ukoll differenzi fl-użu u l-klassifikazzjoni ta’ funzjonijiet orizzontali tal-ANK jistgħu jwasslu għal użu ineffiċjenti tar-riżorsi

In-nuqqas ta’ evalwazzjonijiet vinkolanti tal-prestazzjoni tal-persunal tal-ANK f’TSK jista’ joħloq problemi ta’ inċentiv u ta’ prestazzjoni

L-MSU ma għandux kurrikulu integrat ta’ taħriġ jew programm ta’ ċertifikazzjoni għas-superviżuri

Superviżjoni fuq il-post

L-arranġamenti ta’ superviżjoni fuq il-post huma koerenti u komprensivi

Feġġew nuqqasijiet ta’ natura prattika fl-ingaġġ tal-persunal, l-ippjanar u l-eżekuzzjoni tal-ispezzjonijiet fuq il-post

Involviment limitat tal-BĊE fl-ispezzjonijiet fuq il-post

L-ippjanar huwa dettaljat u kumpless

Jenħtieġ titjib fl-IT

Il-BĊE jippjana miżuri konkreti biex itejjeb il-kwalifiki u l-ħiliet tal-ispetturi u tal-KtM

Struttura ta’ rappurtar ċara li jonqosha xi attenzjoni għad-dettall u li tista’ tiġi żvalutata minn proċedura twila

Il-proċedura ta’ rappurtar tal-BĊE hija strutturata tajjeb

Madankollu, ir-regoli għall-komunikazzjoni tas-sejbiet huma inkompleti

Il-perjodu ta’ żmien għall-ħruġ tar-rapporti huwa twil

Konklużjonijiet u rakkomandazzjonijiet

Governanza

Obbligu ta’ rendikont

Timijiet superviżorji konġunti

Spezzjonijiet fuq il-post

Anness I | — | Sommarju tal-approċċ tal-awditjar
Anness II | — | Limiti għall-aċċess għal informazzjoni
Anness III | — | Proċess deċiżjonali
Anness IV | — | Proċess baġitarju tal-BĊE
Anness V | — | L-awditu dwar is-superviżjoni bankarja fil-ġurisdizzjonijiet nazzjonali magħżula
Anness VI | — | Rakkomandazzjonijiet tal-FMI dwar it-trasparenza u l-obbligu ta’ rendikont fir-responsabbiltajiet superviżorji tal-BĊE
Anness VII | — | L-ambitu tar-rieżami mill-Kummissjoni Ewropea taħt l-Artikolu 32 tar-Regolament MSU
Anness VIII | — | Stħarriġ tal-Awtoritajiet Nazzjonali Kompetenti u tal-istituzzjonijiet sorveljati
Anness IX | — | Elementi prinċipali tal-arranġamenti għall-obbligu ta’ rendikont tal-BĊE lejn il-Parlament Ewropew
Anness X | — | Struttura tal-proċess ta’ rappurtar għal spezzjoni fuq il-post

Risposta tal-BĊE

Abbrevjazzjonijiet

ANK: Awtorità nazzjonali kompetenti

BĊE: Bank Ċentrali Ewropew

BĊN: Bank Ċentrali Nazzjonali

BCBS: Kumitat ta’ Basel dwar is-Superviżjoni Bankarja

BĦI: Bank għall-Ħlasijiet Internazzjonali

BUCOM: Kumitat tal-Baġit tal-Bank Ċentrali Ewropew

COI: Diviżjoni ċentralizzata tal-BĊE għall-ispezzjonijiet fuq il-post

DĠSM: Direttorat Ġenerali għas-Superviżjoni Mikroprudenzjali

EBA: Awtorità Bankarja Ewropea

FAQs: Mistoqsijiet frekwenti

FDIC: Korporazzjoni Federali tal-Assigurazzjoni tad-Depożiti

FMI: Fond Monetarju Internazzjonali

FTE: Ekwivalenti għall-full time

GAO: Uffiċċju tal-Obbligu ta’ Rendikont tal-Gvern

IAC: Kumitat tal-Awdituri Interni

IMAS: Sistema ta’ Ġestjoni tal-Informazzjoni

KtM: Kap tal-Missjoni

MEL: Livell minimu ta’ ingaġġ

MSU: Mekkaniżmu Superviżorju Uniku

SAI: Istituzzjoni suprema tal-awditjar

SB: Bord Superviżorju

SEBĊ: Sistema Ewropea ta’ Banek Ċentrali

SEP: Programm ta’ Eżaminar Superviżorju

SESF: Sistema Ewropea ta’ Superviżjoni Finanzjarja

SĠR: Sistema ta’ ġestjoni tar-riskju

SQA: Aċċertament tal-Kwalità tas-Superviżjoni

SREP: Proċess Superviżorju ta’ Rieżami u Evalwazzjoni

TFUE: Trattat dwar il-Funzjonament tal-UE

TSK: Tim superviżorju konġunt

UEM: Unjoni Ekonomika u Monetarja

Sommarju eżekuttiv

X’inhu l-MSU?

I

Il-kriżi finanzjarja globali tal-2008 kkawżat tqallib serju f’ħafna ekonomiji Ewropej. L-effett konsegwenzjali fuq is-settur bankarju, wara snin ta’ deregulazzjoni u teħid dejjem aktar ta’ riskju, kien li ħafna istituzzjonijiet mutwanti sabu lilhom infushom esposti b’mod eċċessiv fi swieq li kienu sejrin lura u kellhom bilfors jirrikorru għand il-gvernijiet biex dawn jagħtuhom appoġġ finanzjarju. Madankollu, is-salvataġġi mill-gvernijiet inevitabbilment ikkontribwew għal żieda fid-dejn pubbliku, li wasslet għal investiment u tkabbir aktar baxxi u għal aktar pressjoni fuq is-solvenza tal-banek.

II

Biex jgħin fl-evitar ta’ kriżijiet futuri u fit-tisħiħ tal-fiduċja fis-settur bankarju, kien meħtieġ li jitkisser iċ-”ċirku vizzjuż” tat-teħid eċċessiv ta’ riskju u tas-salvataġġi mill-gvernijiet. Fl-2012, biex ifittxu soluzzjoni dejjiema fiż-żona tal-euro, il-mexxejja tal-UE formalment ħabbru r-regolazzjoni komuni tal-banek permezz ta’ unjoni bankarja Ewropea.

III

Il-pilastri prinċipali tal-unjoni bankarja kellhom ikunu s-superviżjoni ċentralizzata tal-banek taż-żona tal-euro, mekkaniżmu biex jiżgura li banek inadempjenti jiġu stralċati bi spiża minima għall-kontribwent u għall-ekonomija, u sistema armonizzata ta’ garanziji tad-depożiti. L-ewwel pass, dak tas-superviżjoni ċentralizzata, kien jinvolvi l-ħolqien ta’ Mekkaniżmu Superviżorju Uniku (MSU) fl-2014, biex jieħu f’idejh ħafna mix-xogħol ta’ superviżjoni li qabel kien isir mill-awtoritajiet nazzjonali. L-MSU tqiegħed taħt l-awtorità tal-Bank Ċentrali Ewropew iżda jinvolvi wkoll mill-qrib l-Istati Membri parteċipanti.

Dan ir-rapport dwar xiex inhu?

IV

Il-Qorti għandha mandat biex teżamina l-effiċjenza operazzjonali tal-ġestjoni tal-BĊE. Għalhekk, għal dan l-awditu, aħna ffukajna fuq il-mod kif il-BĊE waqqaf l-MSU u organizza xogħlu. B’mod partikolari, aħna ħarisna lejn l-istruttura ta’ governanza tal-mekkaniżmu l-ġdid (inkluż ix-xogħol tal-awditjar intern), l-arranġamenti għall-obbligu ta’ rendikont (inkluż l-awditjar estern), l-allokazzjoni tar-riżorsi għat-timijiet ta’ superviżjoni bankarja (kemm “mhux fuq il-post”, kif ukoll “fuq il-post” fl-uffiċċji tal-bank), u l-proċedura ta’ spezzjonijiet fuq il-post.

V

Madankollu, aħna sirna konxji ta’ ostaklu importanti fl-oqsma kollha tal-awditu intenzjonat tagħna – jiġifieri t-tfaċċar ta’ nuqqas ta’ qbil mal-BĊE dwar it-termini eżatti tal-mandat u d-drittijiet tagħna ta’ aċċess għad-dokumenti. Bl-argument li dawn jaqgħu barra mill-mandat tagħna, il-BĊE ma riedx jikkondividi magħna għadd ta’ dokumenti li aħna ħtiġna biex nikkompletaw xogħolna. B’riżultat ta’ dan, aħna stajna nivvalutaw parzjalment biss jekk il-BĊE huwiex jimmaniġġja l-MSU b’mod effiċjenti fl-oqsma tal-governanza, tas-superviżjoni mhux fuq il-post u tal-ispezzjonijiet fuq il-post.

X’sibna?

VI

Aħna tabilħaqq irnexxielna niksbu informazzjoni suffiċjenti biex nikkonkludu li l-MSU twaqqaf fiż-żmien skedat. Minħabba l-involviment ta’ awtoritajiet superviżorji nazzjonali, l-istruttura superviżorja hija pjuttost kumplessa u sserraħ fuq grad għoli ta’ koordinazzjoni u komunikazzjoni bejn il-persunal tal-BĊE u l-persuni maħtura għall-ANK mill-Istati Membri parteċipanti. Din iI-kumplessità hija sfida fil-qasam tal-governanza, fejn l-effiċjenza u l-effettività tat-teħid ta’ deċiżjonijiet mill-maniġment tista’ tixxekkel minn proċeduri kumplessi għall-iskambjar ta’ informazzjoni.

VII

Il-BĊE huwa marbut, bil-leġiżlazzjoni, li josserva separazzjoni ċara bejn il-politika monetarja tiegħu u l-funzjonijiet tiegħu ta’ superviżjoni. Dawn tal-aħħar jiġu sorveljati minn Bord Superviżorju, li jipproponi deċiżjonijiet lill-Kunsill Governattiv tal-BĊE. Madankollu, fi ħdan il-BĊE, il-Bord Superviżorju tal-MSU ma jeżerċitax kontroll fuq il-baġit superviżorju jew fuq ir-riżorsi umani. Dan iqajjem tħassib dwar l-indipendenza taż-żewġ oqsma tax-xogħol tal-BĊE, bħalma jqajjem tħassib ukoll il-fatt li xi dipartimenti tal-BĊE jipprovdu servizzi liż-żewġ funzjonijiet mingħajr ma jkun hemm regoli u linji ta’ rappurtar ċari li jkunu jimminimizzaw kunflitti possibbli ta’ objettivi.

VIII

L-awditjar intern huwa wieħed minn dawn is-servizzi kondiviżi. Aħna sibna li dan ma kellux biżżejjed riżorsi għal xogħlu fuq l-MSU, li jingħata inqas attenzjoni minn dik li tingħata lil kompiti oħra tal-awditjar. Għalkemm saret valutazzjoni sodisfaċenti tar-riskju biex jiġu ddeterminati suġġetti tal-awditjar meħtieġa, ir-riżorsi li huma attwalment disponibbli għall-awditjar intern huma inadegwati għall- iżgurar li l-aktar aspetti riskjużi tal-operazzjonijiet tal-MSU jiġu indirizzati fi ħdan perjodu ta’ żmien raġonevoli.

IX

L-isforzi tal-BĊE biex jiżgura t-trasparenza u l-obbligu ta’ rendikont għall-MSU lejn il-Parlament Ewropew u l-pubbliku ġenerali huma potenzjalment mdgħajfin min-nuqqas ta’ mekkaniżmu xieraq għall-valutazzjoni, u mbagħad ir-rappurtar, dwar l-effettività tas-superviżjoni.

X

Oriġinarjament, il-livell tal-persunal ta’ superviżjoni ġie ssettjat permezz ta’ approċċ sempliċi ħafna li serraħ fuq stimi tal-ingaġġ tal-persunal għal funzjonijiet simili fl-Awtoritajiet nazzjonali kompetenti qabel ma ġie stabbilit l-MSU. Ma twettqitx analiżi dettaljata tal-ħtiġijiet tal-persunal għall-qafas il-ġdid tal-MSU li huwa ħafna aktar impenjattiv, u għalhekk ma ġietx stabbilita rabta diretta bejn il-programm ta’ eżaminar superviżorju u l-allokazzjoni tar-riżorsi, kif meħtieġ bil-leġiżlazzjoni. Hemm indikazzjonijiet li l-livelli attwali tal-ingaġġ tal-persunal huma insuffiċjenti.

XI

Xogħol l-MSU, ta’ superviżjoni tal-banek l-aktar importanti taż-żona tal-euro, kemm fuq il-post kif ukoll mhux fuq il-post, jiddependi ħafna mill-persunal li jinħatar mill-awtoritajiet nazzjonali. Għaldaqstant, minkejja r-responsabbiltà kumplessiva tiegħu, il-BĊE ma għandux biżżejjed kontroll fuq il-kompożizzjoni u l-ħiliet tat-timijiet superviżorji u tat-timijiet ta’ spezzjoni, jew fuq ir-riżorsi li huwa jista’ juża.

XII

L-allokazzjoni tar-riżorsi lil timijiet superviżorji konġunti mhux fuq il-post, b’mod partikolari minn awtoritajiet nazzjonali, ma ppareġġatx l-istimi inizjali tal-ħtiġijiet, u r-restrizzjonijiet riżultanti f’termini ta’ għedud tal-persunal jistgħu, f’ħafna każijiet, jaffettwaw l-abbiltà tat-timijiet li jissorveljaw b’mod adegwat il-banek li għalihom huma responsabbli.

XIII

Ix-xogħol ta’ superviżjoni fuq il-post jaqa’ taħt ir-responsabbiltà tal-BĊE wkoll, iżda hawnhekk il-problema hija li t-timijiet ta’ spezzjoni tipikament jinkludu ammont ftit ħafna ta’ persunal tal-BĊE. Barra minn hekk, fil-biċċa l-kbira mill-każijiet l-ispezzjonijiet jitmexxew mis-superviżur domiċiljari jew ospitanti tal-bank.

XIV

Xi kwistjonijiet oħra, skont is-sejbiet tagħna, li jaffettwaw it-twettiq ta’ superviżjoni fuq il-post kienu jinkludu nuqqas ta’ gwida dwar il-prijoritizzazzjoni għat-talbiet għal spezzjoni, in-nuqqasijiet tal-IT, u l-ħtieġa li jittejbu l-kwalifiki tal-ispetturi fuq il-post li jaħdmu mal-Awtoritajiet nazzjonali kompetenti. Barra minn hekk, minħabba t-tul tal-perjodu ta’ żmien għall-ħruġ tar-rakkomandazzjonijiet finali, is-sejbiet jistgħu jkunu skaduti sakemm jitwasslu formalment lill-bank spezzjonat.

Kif jista’ jittejjeb l-MSU?

XV

Ir-rakkomandazzjonijiet tagħna huma kif ġej:

(a)Fil-qasam tal-governanza, jenħtieġ li l-BĊE:

(i)ifittex li jtejjeb l-effiċjenza billi jkompli jissimplifika l-proċess deċiżjonali;

(ii)jeżamina r-riskju li jirriżulta mis-sistema ta’ servizzi kondiviżi għas-separazzjoni tal-funzjonijiet, jistabbilixxi linji ta’ rappurtar separati għall-każijiet li jikkonċernaw riżorsi superviżorji speċifiċi, u jeżamina l-possibbiltà li jinvolvi aktar lill-President u lill-Viċi President fil-proċess baġitarju; u

(iii)jassenja l-ħiliet u r-riżorsi tal-awditjar intern b’tali mod li r-riskji li jkunu ta’ livell ogħla jiġu koperti kif u meta jkun xieraq.

(b)Fil-qasam tal-obbligu ta’ rendikont, jenħtieġ li l-BĊE:

(i)iqiegħed għad-disponibbiltà tal-Qorti d-dokumenti kollha li jintalbu, biex din teżerċita l-mandat tal-awditjar tagħha; u

(ii)jiżviluppa u jippubblika qafas formali ta’ prestazzjoni biex jiddimostra l-effettività tal-attivitajiet superviżorji tiegħu.

(c)Fil-qasam tas-superviżjoni mhux fuq il-post (timijiet superviżorji konġunti), jenħtieġ li l-BĊE:

(i)jieħu passi biex jiżgura li l-awtoritajiet nazzjonali jipparteċipaw bis-sħiħ u b’mod proporzjonat fix-xogħol tat-TSK;

(ii)jiżviluppa, flimkien mal-ANK, metodi biex jiġi vvalutat ix-xerqien ta’ persuni li prospettivament jinħatru għat-TSK u l-prestazzjoni sussegwenti tagħhom;

(iii)jistabbilixxi u jżomm database komprensiva tal-ħiliet, l-esperjenza u l-kwalifiki tal-persunal kollu tat-TSK;

(iv)jimplimenta kurrikulu ta’ taħriġ formali u rilevanti għall-persunal ta’ superviżjoni kollu, u jqis il-possibbiltà li jwaqqaf programm ta’ ċertifikazzjoni għas-superviżjoni mhux fuq il-post;

(v)jiżviluppa metodoloġija bbażata fuq ir-riskju biex jiddetermina d-daqs u l-kompożizzjoni mmirati ta’ kull TSK; u

(vi)perjodikament jirrieżamina l-mudell ta’ raggruppament li jintuża fl-ippjanar tas-superviżjoni u jaġġornah kif meħtieġ. Jenħtieġ li r-raggruppament innifsu jkun ibbażat fuq l-informazzjoni l-aktar reċenti li tkun speċifika għall-banek.

(d)Fil-qasam tas-superviżjoni fuq il-post, jenħtieġ li l-BĊE:

(i)isaħħaħ sostanzjalment il-preżenza tal-persunal proprju tiegħu fl-ispezzjonijiet fuq il-post, u jiżgura li proporzjon akbar mill-ispezzjonijiet jitmexxew minn superviżuri mhux nattivi; u

(ii)jirrimedja d-dgħufijiet fis-sistema tal-IT u jtejjeb il-ħiliet u l-kwalifiki kumplessivi tal-ispetturi fuq il-post.

Introduzzjoni

01

Is-sistema finanzjarja hija kruċjali għall-funzjonament tal-ekonomija. Sistema finanzjarja robusta għandha rwol ewlieni fl-allokazzjoni effiċjenti tar-riżorsi u b’hekk hija tikkontribwixxi għal tkabbir ekonomiku sostenibbli. Tqallib tal-istabbilità finanzjarja tista’ twassal għal spejjeż għoljin għall-Istat u għall-ekonomija fl-intier tagħha.

02

Fiż-żmien ta’ qabel il-kriżi finanzjarja globali, il-banek Ewropej kienu prinċipalment ikkaratterizzati minn ipprezzar ħażin tar-riskju (eż. derivattivi, proprjetà immobbli, riskju sovran), filwaqt li l-karti tal-bilanċ tagħhom espandew rapidament kontra kapital insuffiċjenti u marġnijiet ta’ likwidità. Din il-ġestjoni dgħajfa tar-riskju, ikkombinata ma’ rati baxxi tal-imgħax, wasslet għal teħid eċċessiv ta’ riskju, espansjoni kbira fil-kreditu, u ingranaġġ mhux sostenibbli, filwaqt li fl-istess ħin ikkontribwiet għall-ħolqien ta’ żbilanċi makroekonomiċi kbar f’bosta Stati Membri tal-UE. Sfortunatament, dawn id-dgħufijiet ma ġewx identifikati kmieni biżżejjed biex jiġu rimedjati b’mod sodisfaċenti. Minħabba fin-natura interkonnessa tas-sistemi finanzjarji moderni, il-problemi f’pajjiż wieħed malajr affettwaw pajjiżi oħra, u dan ikkawża diffikultà finanzjarja f’pajjiżi oħra tal-UE.

03

Hekk kif il-likwidità nxtorbot u t-tnaqqis fir-ritmu ekonomiku kellu impatt ulterjuri fuq il-kwalità kreditizja, sar evidenti li ħafna banek kienu estremament vulnerabbli u li kienu jeħtieġu appoġġ mis-settur pubbliku. B’mod partikolari fiż-żona tal-euro, l-arranġamenti għal unjoni ekonomika u monetarja (UEM) dehru li kellhom defiċjenzi strutturali li kienu rabbew għeruq fil-fond.

04

Wieħed mill-fatturi importanti kien li r-regolazzjoni u s-superviżjoni tal-istituzzjonijiet ta’ kreditu kienu responsabbiltajiet nazzjonali. In-nuqqas ta’ awtorità superviżorja Ewropea unika fisser li kien hemm differenzi sostanzjali fis-setgħat mogħtija lis-superviżuri nazzjonali fi Stati Membri differenti¹.

05

Defiċjenza oħra kienet li fl-2012, l-arkitettura istituzzjonali tal-UEM dehret li ma kinitx suffiċjenti biex tipprevieni “l-interazzjoni ta’ ħsara bejn il-fraġilitajiet tal-Istati u l-vulnerabbiltajiet tas-settur bankarju”². Kriżi fis-sistema bankarja nazzjonali tkun taffettwa lill-gvern, u viċi versa. Minħabba l-interdipendenza bejn il-banek u l-gvernijiet, iż-żona tal-euro saret fraġli u aktar kompliet ikkumplikat il-kompitu tar-riżoluzzjoni tal-kriżi (ara l-Figura 1).

Figura 1

Interdipendenza bejn il-banek u l-Istati: għan-niżla?

Sors: Il-QEA.

Stabbiliment tal-unjoni bankarja Ewropea

06

Fl-2012, il-mexxejja Ewropej ħadu d-deċiżjoni li japprofondaw l-UEM billi joħolqu unjoni bankarja Ewropea sabiex jitkisser iċ-ċirku vizzjuż bejn il-banek u l-Istati³ u jiġu indirizzati d-dgħufijiet li jaffettwaw is-settur bankarju fil-pajjiżi taż-żona tal-euro. L-iskop prinċipali tal-unjoni bankarja huwa li l-ibbankjar Ewropew isir aktar trasparenti, unifikat u aktar sikur fi ħdan sistema finanzjarja stabbli u li tiffunzjona tajjeb (ara t-Tabella 1).

Tabella 1

L-iskop tal-unjoni bankarja

Li tagħmel il-banek Ewropej:
…aktar trasparenti | billi konsistentement tapplika regoli komuni u standards amministrattivi għas-superviżjoni, l-irkupru u r-riżoluzzjoni tal-banek
…unifikati | billi tittratta l-attivitajiet bankarji nazzjonali u transfruntieri b’mod ugwali u billi tneħħi r-rabta bejn is-solidità finanzjarja tal-banek u dik tal-pajjiżi fejn ikunu lokalizzati
…aktar sikuri | billi tintervieni kmieni jekk il-banek jiffaċċjaw problemi sabiex tgħin fil-prevenzjoni tal-possibbiltà li dawn ifallu, u – jekk ikun meħtieġ – biex tiżgura r-riżoluzzjoni effiċjenti (stralċ) ta’ banek inadempjenti.

Sors: Il-QEA, ibbażat fuq informazzjoni pprovduta mill-BĊE (is-sit web tal-BĊE dwar is-superviżjoni bankarja).

07

L-istabbiliment tal-unjoni bankarja kien jinvolvi l-ħolqien ta’:

(a)Mekkaniżmu Superviżorju Uniku (MSU) biex jiggarantixxi l-applikazzjoni konsistenti ta’ regoli prudenzjali⁴ madwar il-pajjiżi taż-żona tal-euro;

(b)Mekkaniżmu Uniku ta’ Riżoluzzjoni (SRM) biex jiżgura li banek inadempjenti jiġu stralċati b’mod effiċjenti u bi spiża minima għall-kontribwenti u għall-ekonomija reali, permezz tal-parteċipazzjoni ta’ kredituri privati fir-ristrutturar u r-riżoluzzjoni tal-banek; u

(c)sistema parzjalment armonizzata ta’ skemi ta’ garanziji tad-depożiti.

08

It-twaqqif tal-MSU f’Novembru 2014 issejjaħ l-akbar pass lejn integrazzjoni ekonomika aktar profonda li sar minn mindu nħolqot l-Unjoni Ekonomika u Monetarja⁵. Dan it-twaqqif huwa bażi meħtieġa għall-pilastri l-oħra tal-unjoni bankarja: il-Mekkaniżmu Uniku ta’ Riżoluzzjoni u, possibbilment, skema ta’ assigurazzjoni tad-depożiti madwar l-UE kollha. Huwa tqies ukoll mil-leġiżlaturi bħala kruċjali biex tinkiser ir-rabta bejn il-gvernijiet nazzjonali u l-banek, u biex jitnaqqas ir-riskju ta’ kriżijiet bankarji sistemiċi fil-futur. Barra minn hekk, il-qafas regolatorju u superviżorju tal-MSU għandu l-għan li jżomm il-pass mal-iżviluppi kontinwi fl-ambjent finanzjarju globali, li huwa mmarkat minn ftehimiet u impenji internazzjonali kumplessi (eż. il-Ftehimiet ta’ Basel)⁶ u li għaldaqstant jelimina l-opzjoni li għandhom il-banek biex jittrasferixxu attivitajiet aktar riskjużi lejn ġurisdizzjonijiet fejn ir-regolazzjoni tkun aktar laxka.

09

L-MSU jinkludi l-Bank Ċentrali Ewropew (BĊE) u l-awtoritajiet nazzjonali b’responsabbiltà għas-superviżjoni bankarja (“awtoritajiet nazzjonali kompetenti” jew ANK) fl-Istati Membri parteċipanti. Ir-Regolament MSU⁷ jagħti lil dawn il-korpi responsabbiltà għas-superviżjoni mikroprudenzjali tal-istituzzjonijiet ta’ kreditu kollha fl-Istati Membri parteċipanti⁸. L-Artikolu 6(1) jagħti lill-BĊE r-responsabbiltà għall-funzjonament effettiv u konsistenti tal-MSU. Taħt l-Artikolu 5, l-MSU jwettaq ukoll kompiti makroprudenzjali (ara l-Kaxxa 1).

Kaxxa 1

Superviżjoni mikroprudenzjali u makroprudenzjali

Is-superviżjoni mikroprudenzjali hija maħsuba biex tiżgura s-solidità finanzjarja ta’ banek individwali. Is-superviżjoni makroprudenzjali hija maħsuba biex taqbad riskji għall-istabbiltà tas-sistema finanzjarja fl-intier tagħha li jirriżultaw primarjament minn żviluppi makroekonomiċi. Filwaqt li l-għanijiet taż-żewġ livelli ta’ superviżjoni huma distinti, l-istrumenti li jintużaw għandhom tendenza li jikkoinċidu: strument makroprudenzjali jista’ jintuża għal evalwazzjoni u intervent superviżorju mikroprudenzjali, u viċi versa. Dak li jvarja huwa l-loġika u l-ambitu tal-użu tagħhom. B’mod partikolari, l-istess strument spiss jitqies bħala mikro jekk jiġi applikat b’mod selettiv għal istituzzjonijiet individwali, u bħala makro jekk jiġi applikat għal gruppi ta’ banek jew għall-banek kollha f’pajjiż partikolari.

10

It-tliet objettivi prinċipali tal-MSU⁹ huma:

(a)li jiżgura s-sikurezza u s-solidità tas-sistema bankarja Ewropea;

(b)li jżid l-integrazzjoni finanzjarja u l-istabbiltà finanzjarja; u

(c)li jiżgura superviżjoni konsistenti.

11

Ir-rwoli u r-responsabbiltajiet superviżorji rispettivi tal-BĊE u tal-ANK jiġu allokati fuq il-bażi ta’ kemm ikunu sinifikanti l-entitajiet sorveljati. Fi ħdan l-MSU, il-BĊE huwa responsabbli għas-superviżjoni diretta ta’ istituzzjonijiet “sinifikanti”¹⁰. Għal dan il-għan, il-BĊE jifforma timijiet superviżorji konġunti (TSK), li huma kostitwiti mill-persunal tal-BĊE u tal-ANK. Kull TSK huwa nkarigat bis-superviżjoni mikroprudenzjali ta’ bank sinifikanti, iżda d-deċiżjonijiet rilevanti jiġu adottati mill-Kunsill Governattiv tal-BĊE dwar il-proposta tal-Bord Superviżorju tal-MSU.

12

Il-BĊE jissorvelja wkoll is-superviżjoni prudenzjali ta’ banek “inqas sinifikanti”. Hawnhekk l-awtorità superviżorja diretta hija l-ANK korrispondenti, li tingħata s-setgħa li tieħu d-deċiżjonijiet superviżorji meħtieġa kollha. Madankollu, il-BĊE jista’ jassumi superviżjoni diretta ta’ istituzzjoni inqas sinifikanti fi kwalunkwe żmien li huwa jqis neċessarju. Il-Figura 2 turi t-tqassim tal-kompiti fi ħdan l-MSU.

Figura 2

It-tqassim tal-kompiti fi ħdan l-MSU

Sors: Il-QEA, ibbażat fuq informazzjoni pprovduta mill-BĊE.

1Il-Kummissjoni Ewropea, “Report of the High-Level Group on Financial Supervision in the EU” (Rapport tal-Grupp ta’ Livell Għoli dwar is-Superviżjoni Finanzjarja fl-UE), Brussell, 2009.

2Herman Van Rompuy, il-President tal-Kunsill Ewropew, f’kollaborazzjoni ma’ José Manuel Barroso, il-President tal-Kummissjoni Ewropea, ma’ Jean-Claude Juncker, il-President tal-Grupp tal-Euro, u ma’ Mario Draghi, il-President tal-Bank Ċentrali Ewropew, “Lejn Unjoni Ekonomika u Monetarja Ġenwina”, Diċembru 2012.

3Il-ħolqien tal-unjoni bankarja Ewropea tħabbar f’summit Ewropew speċjali fid-29 ta’ Ġunju 2012. Sussegwentement, fil-5 ta’ Diċembru 2012, il-President tal-Kunsill Ewropew, f’kooperazzjoni mill-qrib mal-Presidenti tal-Kummissjoni Ewropea, tal-Grupp tal-Euro u tal-Bank Ċentrali Ewropew, ippubblikaw rapport li jġib it-titlu “Lejn Unjoni Ekonomika u Monetarja Ġenwina”. Tliet snin wara, fit-22 ta’ Ġunju 2015, il-ħames Presidenti (issa bl-inklużjoni tal-President tal-Parlament Ewropew) ippreżentaw rapport ta’ segwitu “Nikkompletaw l-Unjoni Ekonomika u Monetarja tal-Ewropa”.

4Regoli prudenzjali jirreferu għal-leġiżlazzjoni introdotta biex ittejjeb is-solidità finanzjarja tal-istituzzjonijiet ta’ kreditu.

5Kelmtejn minn qabel minn Mario Draghi għar-Rapport Annwali 2014 tal-BĊE dwar attivitajiet ta’ superviżjoni.

6Herman Van Rompuy, il-President tal-Kunsill Ewropew, Jose Manuel Barroso, il-President tal-Kummissjoni Ewropea, Jean-Claude Juncker, il-President tal-Grupp tal-Euro, u Mario Draghi, il-President tal-Bank Ċentrali Ewropew, “Lejn Unjoni Ekonomika u Monetarja Ġenwina”, Diċembru 2012.

7Ir-Regolament tal-Kunsill (UE) Nru 1024/2013 tal-15 ta’ Ottubru 2013 li jikkonferixxi kompiti speċifiċi lill-Bank Ċentrali Ewropew fir-rigward ta’ politiki relatati mas-superviżjoni prudenzjali ta’ istituzzjonijiet ta’ kreditu (ĠU L 287, 29.10.2013, p. 63).

8Il-pajjiżi kollha taż-żona tal-euro (il-Belġju, il-Ġermanja, l-Estonja, l-Irlanda, il-Greċja, Spanja, Franza, l-Italja, Ċipru, il-Latvja, il-Litwanja, il-Lussemburgu, Malta, in-Netherlands, l-Awstrija, il-Portugall, is-Slovenja, is-Slovakkja u l-Finlandja) awtomatikament jipparteċipaw fl-MSU. Stati Membri mhux fiż-żona tal-euro jistgħu jagħżlu li jipparteċipaw permezz ta’ sistema ta’ “kooperazzjoni mill-qrib” mal-BĊE.

9Il-Gwida tal-BĊE għas-Superviżjoni Bankarja.

10Attwalment, 129 grupp bankarju (bejn wieħed u ieħor 1 200 entità sorveljata) għandhom EUR 21 triljun f’assi u jiġu ssorveljati direttament mill-BĊE, filwaqt li bejn wieħed u ieħor 3 200 bank huma kklassifikati bħala inqas sinifikanti. Il-kriterji biex jiġi ddeterminat jekk banek jitqisux sinifikanti, u għaldaqstant jekk jaqgħux taħt is-superviżjoni diretta tal-ESB, huma stipulati fl-Artikolu 6(4) tar-Regolament MSU. Dawn huma: il-valur totali tal-assi tal-bank, l-importanza ekonomika tiegħu għall-Istat Membru jew għall-UE fl-intier tagħha, is-sinifikat tal-attivitajiet transfruntiera tiegħu u, fl-aħħar nett, jekk ikunx talab jew irċieva finanzjament mill-Mekkaniżmu Ewropew ta’ Stabbiltà jew mill-Faċilità Ewropea ta’ Stabbiltà Finanzjarja. Kull wieħed minn dawn il-kriterji jista’ jkun japplika. Bank jista’ jitqies sinifikanti wkoll jekk ikun wieħed mit-tliet banek l-aktar sinifikanti li jkunu stabbiliti f’pajjiż partikolari.

Approċċ u metodoloġija tal-awditjar

13

Aħna eżaminajna jekk it-timijiet superviżorji konġunti u t-timijiet ta’ spezzjoni fuq il-post tal-MSU twaqqfux biex jaħdmu b’mod effiċjenti fi ħdan ambjent xieraq ta’ governanza, ta’ awditjar u ta’ obbligu ta’ rendikont¹¹. B’mod partikolari, aħna analizzajna:

(a)l-ambjent operattiv li nħoloq mill-istruttura ta’ governanza għax-xogħol tat-TSK u tat-timijiet ta’ spezzjoni fuq il-post, inkluż ir-rwol tal-uffiċċju tal-awditjar intern tal-BĊE u l-ippjanar ta’ xogħlu fuq l-MSU;

(b)il-proċeduri u r-regoli li jirregolaw l-obbligu ta’ rendikont, inkluż l-awditjar estern, u l-applikazzjoni tagħhom fil-prattika;

(c)l-ippjanar u l-istabbiliment tat-TSK, b’fokus fuq l-istruttura u r-riżorsi; u

(d)l-istabbiliment, l-ippjanar, l-eżekuzzjoni u r-rappurtar ta’ spezzjonijiet fuq il-post.

14

Il-kriterji tal-awditjar kienu dderivati mis-sorsi li ġejjin:

(a)ir-rekwiżiti legali u l-objettivi fir-Regolament MSU u fir-Regolament Qafas tal-MSU¹²;

(b)ir-reviżjoni tal-2012 tal-Core Principles for Effective Banking Supervision (Prinċipji Fundamentali għal Superviżjoni Bankarja Effettiva), li nħarġu mill-Kumitat ta’ Basel dwar is-Superviżjoni Bankarja (BCBS);

(c)l-istandards tal-Istitut tal-Awdituri Interni (IIA) u l-Minimum Requirements for Risk Management (Rekwiżiti Minimi għall-Ġestjoni tar-Riskju) li nħarġu mill-Awtorità Federali Ġermaniża għas-Sorveljanza Finanzjarja (BaFin); u

(d)ir-regoli u l-proċeduri interni tal-BĊE.

15

Aħna ġbarna l-evidenza tagħna għall-awditjar permezz ta’ laqgħat u intervisti mal-persunal ta’ superviżjoni ewlieni tal-BĊE, u ta’ rieżami tad-dokumenti interni u tad-data li kienet disponibbli pubblikament. Aħna użajna din l-evidenza biex neżaminaw ix-xerqien tal-arranġamenti ta’ governanza u l-istruttura organizzazzjonali tal-BĊE wara li assuma r-responsabbiltajiet superviżorji, u biex nivvalutaw il-konformità mal-qafas legali u, b’mod partikolari, mar-regoli fir-rigward tal-indipendenza. Aħna ħarisna lejn l-effiċjenza tal-proċess deċiżjonali u vvalutajna l-qafas tal-etika li ġie introdott għall-persunal ta’ superviżjoni. Aħna qabbilna l-istruttura u l-ippjanar tal-uffiċċju tal-awditjar intern tal-MSU mal-aħjar prattiki aċċettati.

16

Fir-rigward tal-proċeduri u r-regoli li jirregolaw l-obbligu ta’ rendikont, inkluż l-awditjar estern, aħna eżaminajna l-proċessi tal-għażla ta’ data u informazzjoni għall-partijiet interessati ewlenin, u ċċekkjajna l-konformità mar-regoli applikabbli. Aħna vvalutajna u qabbilna wkoll l-arranġamenti ta’ obbligu ta’ rendikont u tal-awditjar estern għall-MSU ma’ dawk li jiġu applikati f’ċerti ġurisdizzjonijiet oħra. Għal dan il-għan, aħna użajna informazzjoni li ksibna mis-SAIs tal-Awstralja, tal-Kanada u tal-Istati Uniti tal-Amerka.

17

Fir-rigward tax-xogħol tat-TSK, aħna eżaminajna l-ippjanar preliminari tal-BĊE u l-allokazzjoni tiegħu tar-riżorsi superviżorji matul il-fażi tal-bidu, u l-kooperazzjoni tiegħu mal-ANK u d-dipendenza fuqhom waqt l-allokazzjoni tar-riżorsi u t-twettiq ta’ superviżjoni mhux fuq il-post. Aħna vvalutajna wkoll l-istruttura tat-TSK, il-linji ta’ rappurtar tagħhom u l-arranġamenti li saru biex jiġi pprovdut taħriġ xieraq.

18

Minbarra x-xogħol tagħna tal-awditjar fil-BĊE, aħna bgħattna kwestjonarju lill-ANK rilevanti kollha u lill-banek sinifikanti kollha bil-għan li niksbu feedback dwar l-effiċjenza tar-reġim superviżorju l-ġdid. L-Anness I jagħti dettalji tax-xogħol li fil-fatt sar fuq kull suġġett tal-awditjar.

Diffikultà fil-kisba ta’ evidenza għall-awditjar

19

Il-BĊE pprovdiena bi ftit li xejn mill-informazzjoni li aħna ħtiġna biex nivvalutaw l-effiċjenza operattiva tat-tmexxija tal-valutazzjonijiet komprensivi tal-BĊE, l-effiċjenza operattiva tat-TSK, l-effiċjenza operattiva tal-ippjanar u l-implimentazzjoni ta’ attivitajiet superviżorji, il-proċess deċiżjonali u x-xogħol veru li sar fil-kuntest ta’ spezzjonijiet fuq il-post. Dettalji sħaħ jingħataw fl-Anness II. Madankollu, fil-qosor, l-evidenza għall-awditjar li ma stajniex neżaminaw kienet tinkludi:

(i)Governanza:

οId-deċiżjonijiet u l-minuti tal-Bord Superviżorju (ara l-paragrafi 36 sa 39).

(ii)Obbligu ta’ rendikont:

οId-dokumentazzjoni dwar l-iskambju ad hoc ta’ fehmiet bejn il-Parlament Ewropew u l-President tal-Bord Superviżorju, u d-dokumentazzjoni mitluba mill-Kummissjoni inkonnessjoni mar-rekwiżit statutorju tagħha li tirrapporta dwar l-MSU (ara l-paragrafu 92 u l-paragrafi 98 sa 99).

(iii)TSK:

οPartijiet mill-Manwal Superviżorju rilevanti għall-attivitajiet tal-Programm ta’ Eżaminar Superviżorju (SEP), u d-dokumenti tas-SEP għal kampjun ta’ banek li ttieħed bħala parti mill-awditu tagħna;

οKapitoli rilevanti tal-Manwal Superviżorju, mudelli u metodoloġiji, kif ukoll kampjuni tar-rapporti u d-deċiżjonijiet tal-Proċess Superviżorju ta’ Rieżami u Evalwazzjoni (SREP);

οData speċifika dwar kull entità sinifikanti, u l-kalkoli użati għall-metodoloġija ta’ raggruppament u għall-assenjazzjoni, mill-BĊE, ta’ banek għal raggruppamenti speċifiċi (ara l-paragrafi 104 sa 149).

(iv)Superviżjoni fuq il-post:

οInformazzjoni dwar talbiet speċifiċi għal spezzjonijiet, inklużi dettalji dwar ir-raġunijiet għalfejn saru t-talbiet, kif ġew ipprijoritizzati u, jekk ġew rifjutati, għalfejn sar dan;

οInformazzjoni dwar ir-riżorsi tal-ANK u l-ippjanar ta’ spezzjonijiet għall-2015 u l-2016;

οRapporti ta’ spezzjoni u l-annessi għall-Kapitolu 6 tal-Manwal Superviżorju li jiddeskrivu l-metodoloġija tal-ispezzjonijiet fuq il-post (ara l-paragrafi 150 sa 183).

11Il-mandat tagħna huwa dderivat mill-Artikolu 27.2 tal-Istatut tas-SEBĊ u mill-Artikolu 20(7) tar-Regolament MSU.

12Ir-Regolament (UE) Nru 468/2014 tal-Bank Ċentrali Ewropew tas-16 ta’ April 2014 li jistabbilixxi qafas għal kooperazzjoni fi ħdan il-Mekkaniżmu Superviżorju Uniku bejn il-Bank Ċentrali Ewropew u l-awtoritajiet nazzjonali kompetenti u ma’ awtoritajiet nazzjonali nominati (ĠU L 141, 14.5.2014, p. 1).

Governanza

20

Għall-iskopijiet ta’ dan ir-rapport, il-governanza tirreferi għall-proċessi u l-proċeduri interni li jiggwidaw il-funzjoni superviżorja u jiżguraw li l-azzjonijiet u d-deċiżjonijiet superviżorji jkunu koerenti, effiċjenti, effettivi u trasparenti. Il-governanza tajba tinvolvi allokazzjoni ċara tar-rwoli u tar-responsabbiltajiet, delegazzjoni xierqa tas-setgħat u indipendenza operazzjonali xierqa biex tippermetti li s-superviżuri jwettqu l-kompiti tagħhom f’konformità mal-mandat u l-kompetenza teknika tagħhom. Aspett ieħor ta’ governanza tajba huwa l-awditjar intern, li jiffaċilita d-detezzjoni u l-prevenzjoni tal-frodi, il-monitoraġġ tal-konformità u l-mitigazzjoni tar-riskji. Skont il-BCBS, l-indipendenza operazzjonali, jenħtieġ li l-obbligu ta’ rendikont u l-governanza tas-superviżur ikunu preskritti fil-leġiżlazzjoni u li dawn jiġu ddivulgati pubblikament (il-Prinċipju 2, il-Kriterju Essenzjali 1).

Twaqqfet struttura organizzazzjonali kumplessa

21

Waħda mir-regoli ewlenin applikabbli għall-istruttura organizzazzjonali tal-MSU hija li “l-persunal involut fit-twettiq tal-kompiti kkonferiti lill-BĊE bir-Regolament MSU għandu jkun, mil-lat organizzattiv, separat minn, u suġġett għal linji ta’ rappurtar separati mill-persunal involut fit-twettiq ta’ kompiti oħrajn ikkonferiti lill-BĊE”¹³.

22

Il-BĊE malajr irnexxielu jistabbilixxi struttura organizzazzjonali ġdida biex jospita l-funzjoni ta’ superviżjoni¹⁴. L-istruttura l-ġdida tinkludi l-Bord Superviżorju li, bl-assistenza ta’ Segretarjat, huwa responsabbli għall-ippjanar u l-eżekuzzjoni tal-kompiti superviżorji tal-BĊE, u erba’ Direttorati Ġenerali għas-superviżjoni mikroprudenzjali (id-DĠSM I sa IV), li jirrappurtaw dwar kwistjonijiet funzjonali lill-President u lill-Viċi President tal-Bord¹⁵ (ara l-Figura 3). Fi ħdan l-istruttura ta’ governanza tal-BĊE, ġiet stabbilita unità ddedikata fid-DĠSM IV u din ingħatat ir-responsabbiltà għall-aċċertament tal-kwalità tas-superviżjoni (SQA) fir-rigward tal-funzjoni superviżorja tal-BĊE. L-SQA iservi bħala t-”tieni linja ta’ difiża” bejn l-unitajiet operazzjonali u l-uffiċċju tal-awditjar intern. Hija twettaq rieżamiijiet ex post tal-aċċertament tal-kwalità tar-riżultati tanġibbli, il-proċessi u l-għodod tal-BĊE. Permezz ta’ rakkomandazzjonijiet lill-maniġment, hija għandha l-għan li trawwem il-kwalità tas-superviżjoni bankarja tal-BĊE u li tippromwovi l-aħjar prattiki.

23

Il-mudell adottat għall-allokazzjoni tar-riżorsi għas-superviżjoni ta’ istituzzjonijiet sinifikanti jinkludi persunal kemm mill-BĊE kif ukoll mill-ANK rispettivi¹⁶. Id-DĠSM I u d-DĠSM II, li jeżerċitaw ir-responsabbiltajiet superviżorji diretti tal-BĊE, jospitaw il-membri tal-persunal tal-BĊE li jkunu nħatru bħala membri u koordinaturi għat-timijiet superviżorji konġunti (TSK). Il-membri tal-persunal korrispondenti tal-ANK li jagħmlu parti mit-TSK joperaw mill-uffiċċji tal-istituzzjonijiet domiċiljari rispettivi tagħhom. Sa Marzu 2016, l-ANK kienu impenjaw 846 FTE għal xogħol tat-TSK, meta mqabbla ma’ 455 FTE mill-BĊE (215 mid-DĠSM I u 240 mid-DĠSM II).

Figura 3

L-istruttura organizzazzjonali tal-MSU

Sors: Il-QEA, ibbażat fuq informazzjoni pprovduta mill-BĊE.

24

Fil-bidu tal-MSU f’Novembru 2014, l-istruttura organizzazzjonali l-ġdida kienet lesta biex issir kompletament operazzjonali. Madankollu, l-istruttura kumplessa maqbula ħolqot sfidi konsiderevoli. Grad għoli ta’ koordinazzjoni u ta’ komunikazzjoni mingħajr xkiel bejn l-impjegati tal-BĊE u tal-ANK sar kruċjali biex jinkiseb approċċ superviżorju komuni u effiċjenti.

Ir-reklutaġġ tal-BĊE għall-MSU kien effettiv meta jitqiesu r-restrizzjonijiet taż-żmien…

25

Fiż-żmien ta’ qabel ma assuma r-responsabbiltajiet superviżorji tiegħu, il-BĊE ħa passi biex jalloka riżorsi għall-funzjoni l-ġdida – b’suċċess konsiderevoli meta jitqies il-perjodu ristrett ta’ żmien. Ir-reklutaġġ beda fl-2013, u 113-il sejħa ta’ applikazzjonijiet għal persunal attiraw 25 000 applikant. Sa tmiem l-2014, kienu mtlew bejn wieħed u ieħor 85 % tal-1 073 post FTE approvati għall-2015. Ir-reklutaġġ kompla matul l-2015, u bejn wieħed u ieħor 96 % tal-postijiet approvati kollha mtlew sa tmiem is-sena. Aħna qabbilna, fuq bażi ta’ kampjun, is-CVs tal-persunal li tassew ġie rreklutat mal-ħiliet li kienu meħtieġa għall-pożizzjonijiet korrispondenti. Il-persunal ikkonċernat kellu l-ħiliet u l-kwalifiki meħtieġa biex iwettaq il-kompiti ddeżinjati mill-BĊE – minkejja l-fatt li kontrolli ta’ referenza sistemiċi (jiġifieri l-ikkuntattjar ta’ dawk li għamlu referenza għall-applikanti) ġew implimentati biss minn Diċembru 2015. Ara l-Figura 4 għar-ripartizzjoni f’perċentwali tal-persunal tal-BĊE li huwa assenjat għall-MSU.

Figura 4

Postijiet approvati għas-superviżjoni bankarja tal-BĊE fil-31 ta’ Diċembru 2015 – ripartizzjoni skont l-FTEs

© Il-Bank Ċentrali Ewropew, Frankfurt am Main, il-Ġermanja (ir-Rapport Annwali 2015 dwar l-attivitajiet superviżorji).

…iżda jserraħ ħafna fuq ir-riżorsi tal-ANK

26

L-istandards li jirregolaw l-allokazzjoni tar-riżorsi tal-MSU huma li “l-BĊE għandu jkun responsabbli biex jiddedika r-riżorsi umani u finanzjarji meħtieġa biex jeżerċita l-kompiti kkonferiti lilu”¹⁷, u li jenħtieġ li r-riżorsi jinkisbu “b’mod li jiżgura l-indipendenza tal-BĊE minn influwenzi żejda min-naħa tal-awtoritajiet kompetenti nazzjonali u l-parteċipanti fis-suq […]”¹⁸.

27

Wieħed mir-riskji ewlenin iġġenerati mill-istruttura attwali huwa li, taħt is-sistema ta’ timijiet superviżorji b’persunal konġunt, parti kbira mill-ispiża tas-superviżjoni ta’ banek sinifikanti fiż-żona tal-euro tiġġarrab mill-ANK¹⁹. Għaldaqstant il-baġit superviżorju aggregat huwa fil-fatt kombinament ta’ 27 baġit separat²⁰, inkluż dak tal-BĊE. Sehem sinifikanti tar-riżorsi kkombinati jintnefaq fuq spejjeż tal-persunal nazzjonali (ANK u banek ċentrali). Il-korpi nazzjonali għandhom l-aħħar kelma rigward ir-riżorsi finanzjarji u riżorsi oħra li huma jassenjaw għal spezzjonijiet fuq il-post, u rigward il-membri tal-persunal tagħhom li jinħatru għat-TSK²¹, minkejja li dawn l-oqsma ta’ superviżjoni huma fl-aħħar mill-aħħar ir-responsabbiltà tal-BĊE. Barra minn hekk, għalkemm il-BĊE jiddivulga l-ammont tat-tariffa superviżorja li huwa jiġbor mill-banek u jikkomunika din it-tariffa lill-ANK qabel jieħu deċiżjoni finali dwar l-applikazzjoni tagħha, il-qafas legali attwali ma jinkludi l-ebda dispożizzjoni għad-divulgazzjoni konsolidata tal-ispiża totali tal-MSU.

Il-korpi istituzzjonali twaqqfu kif meħtieġ, appoġġati minn proċess deċiżjonali kumpless

28

Hemm stabbilit qafas legali għall-MSU. Kif inhu meħtieġ bir-regolamenti, u f’konformità mal-Prinċipju Fundamentali 1²², saru arranġamenti li ġew iddivulgati pubblikament għall-istabbiliment u r-regoli tal-proċedura tal-korpi tal-MSU li għandhom rwol fil-proċess deċiżjonali.

29

Ir-rwol tal-Bord Superviżorju huwa li jippjana u jesegwixxi l-kompiti superviżorji kkonferiti fuq il-BĊE. F’dan il-kuntest il-Bord jiffinalizza abbozzi ta’ deċiżjonijiet kompleti li joriġinaw, fil-biċċa l-kbira mill-każijiet, mit-TSK, u jipproponihom lill-Kunsill Governattiv tal-BĊE. Id-deċiżjonijiet jitqiesu bħala adottati dment li l-Kunsill Governattiv ma joġġezzjonax għalihom fi ħdan ċertu perjodu ta’ żmien (din hija magħrufa bħala l-proċedura ta’ “nuqqas ta’ oġġezzjoni”). Il-kompożizzjoni tal-Bord u l-proċedura korrispondenti tal-ħatra huma stabbiliti fir-Regolament MSU²³. Aħna ma stajniex nawditjaw il-proċeduri għall-ħatra u t-tneħħija tar-rappreżentanti tal-ANK fuq il-Bord Superviżorju²⁴. L-istituzzjonijiet tal-UE ma jiġux ikkonsultati jew involuti b’ebda mod ieħor fil-ħatra tal-membri mill-ANK.

30

Skont ir-Regolament MSU²⁵ wkoll, il-BĊE stabbilixxa Bord Amministrattiv ta’ Rieżami (ABoR) biex iwettaq rieżamijiet amministrattivi interni tad-deċiżjonijiet tiegħu. Sa Lulju 2015 l-ABoR kien meħtieġ jirrieżamina sitt deċiżjonijiet, u fil-każijiet kollha ta opinjoni fi ħdan id-data ta’ skadenza speċifikata ta’ xahrejn. F’każ wieħed, il-preżentazzjoni ta’ deċiżjoni ġdida mill-Bord Superviżorju lill-Kunsill Governattiv wara l-proċedimenti tal-ABoR damet tliet xhur u nofs minflok 20 jum ta’ xogħol.

31

Għadu ma ntużax il-Panel ta’ Medjazzjoni li twaqqaf²⁶ biex jirriżolvi d-differenzi fil-fehmiet espressi mill-ANK li jkunu jikkonċernaw oġġezzjoni tal-Kunsill Governattiv għal deċiżjoni tal-Bord Superviżorju.

It-teħid ta’ deċiżjonijiet huwa proċess kumpless, b’ħafna saffi ta’ skambju ta’ informazzjoni u b’involviment sinifikanti tas-Segretarjat tal-Bord Superviżorju

32

Huwa mistenni li proċeduri interni effettivi ta’ governanza u ta’ komunikazzjoni jiffaċilitaw l-adozzjoni ta’ deċiżjonijiet f’livell li jkun xieraq għas-sinifikat tal-kwistjoni u f’perjodu ta’ żmien xieraq, li jkun jiddependi mil-livell ta’ urġenza²⁷.

33

Il-proċess deċiżjonali tal-MSU, inkluża l-proċedura ta’ “nuqqas ta’ oġġezzjoni”, tidher fil-Figura 5.

Figura 5

Ħarsa ġenerali lejn il-proċess deċiżjonali

Sors: Il-QEA, ibbażat fuq informazzjoni pprovduta mill-BĊE.

34

L-Anness III juri n-natura kumplessa u kkumplikata tal-iskambju ta’ informazzjoni fi ħdan il-proċess deċiżjonali, li jinvolvi ħafna lis-Segretarjat tal-Bord Superviżorju. Taħt il-proċedura standard (mingħajr ma jittieħed inkunsiderazzjoni x-xogħol ta’ tħejjija mit-TSK), il-proċess għandu jieħu bejn wieħed u ieħor ħames ġimgħat²⁸.

35

Is-Segretarjat tal-Bord Superviżorju huwa responsabbli għall-koordinazzjoni tal-proċess deċiżjonali. Għal dan il-għan, huwa żviluppa prattiki u proċessi interni. Madankollu, huwa ħareġ ftit li xejn gwida għat-TSK u għal oqsma oħra tax-xogħol fil-forma ta’ listi ta’ kontroll, mudelli u flowcharts.

Il-Bord Superviżorju huwa meħtieġ jieħu għadd kbir ħafna ta’ deċiżjonijiet…

36

Sa Novembru 2015, il-Bord Superviżorju kien ħa 1 450 deċiżjoni superviżorja b’kollox (ara t-Tabella 2). Il-President tal-Bord ikkummenta pubblikament li, minħabba l-volum tad-deċiżjonijiet superviżorji li ngħaddew lill-Kunsill Governattiv, dan tal-aħħar irid jafda l-konklużjonijiet tal-Bord²⁹. F’Jannar 2016, tnieda dibattitu dwar is-simplifikazzjoni ta’ xi aspetti tal-proċess deċiżjonali³⁰.

Tabella 2

Deċiżjonijiet superviżorji minn Novembru 2014 sa Novembru 2015

Kategorija tad-deċiżjoni superviżorja | Għadd ta’ deċiżjonijiet
Deċiżjonijiet kompetenti u idonei (xierqa) | 661
Sinifikat u emenda tas-sinifikat | 216
Relatata ma’ valutazzjoni komprensiva | 145
SREP | 119
Fondi proprji (ħruġ tas-CET1, tnaqqis) | 103
Akkwiżizzjonijiet ta’ parteċipazzjonijiet kwalifikanti | 80
Liċenzjar | 27
Rinunzji ta’ rekwiżiti prudenzjali | 18
Mixxellanji | 17
Proċeduri superviżorji pendenti | 13
Istruzzjonijiet għall-ANK rigward istituzzjonijiet sinifikanti | 13
Awtorizzazzjonijiet oħra (bejgħ) | 9
Fużjonijiet | 8
Deċiżjonijiet dwar l-ispejjeż u t-tariffi tal-ordnijiet (cost order decisions and fees) | 7
Deċiżjonijiet rigward konglomerati finanzjarji | 6
Mudelli interni | 5
Deċiżjonijiet rigward strutturi ta’ gruppi | 2
Istruzzjonijiet ġenerali lill-ANK | 1
TOTAL | 1 450

Sors: Il-QEA, ibbażat fuq informazzjoni pprovduta mill-BĊE.

37

Għas-16-il każ li aħna kkampjunajna, ġejna pprovduti b’tabelli tal-passi proċedurali u d-dati għat-tipi differenti ta’ deċiżjonijiet. Madankollu, ma kellniex aċċess għad-dokumentazzjoni ta’ bażi, b’hekk ma nistgħux nesprimu opinjoni dwar l-effiċjenza tal-proċess.

…b’effett konsegwenzjali fuq ix-xogħol tal-kumitat ta’ tmexxija

38

Rieżami tal-2015 mill-BĊE identifika nuqqasijiet fl-organizzazzjoni u f’dettalji oħra tal-proċeduri u l-laqgħat tal-kumitat ta’ tmexxija. Aktar importanti minn hekk, is-Segretarjat sabha diffiċli biex iħejji għal-laqgħat kemm tal-Bord kif ukoll tal-kumitat ta’ tmexxija fl-istess jum, allura d-dokumenti spiss ġew iċċirkolati tard u l-membri tal-kumitat ma kinux ippreparati biżżejjed biex jiddiskutu l-aġenda.

39

Ir-rieżami kkonkluda b’nota li tiddeskrivi l-punti pożittivi u negattivi ta’ firxa ta’ opzjonijiet. Wara li qies kollox, il-kumitat ta’ tmexxija ddeċieda li ma jibdilx il-mod kif kien organizzat xogħlu, minbarra li jistandardizza xi elementi tal-proċedura ta’ segwitu.

Il-prinċipju tas-separazzjoni bejn il-politika monetarja u s-superviżjoni jiġi applikat, iżda hemm riskji għall-perċezzjoni tal-indipendenza

40

Il-BĊE għandu jwettaq il-kompiti kkonferiti lilu bir-Regolament MSU mingħajr preġudizzju għal, u b’mod separat mill-kompiti tiegħu relatati mal-politika monetarja u kwalunkwe kompitu ieħor³¹. Il-Premessa 65 ta’ dan ir-regolament tipprovdi li l-kompiti monetarji u superviżorji tal-BĊE għandhom jitwettqu b’mod kompletament separat, sabiex jiġu evitati kunflitti ta’ interess u biex jiġi żgurat li kull funzjoni tiġi eżerċitata skont l-għanijiet (objettivi) applikabbli. Il-persunal involut fit-twettiq tal-kompiti kkonferiti bir-Regolament irid ikun, mil-lat organizzattiv, separat minn, u suġġett għal linji ta’ rappurtar separati mill-persunal involut fit-twettiq ta’ kompiti oħra kkonferiti lill-BĊE. Il-BĊE kien meħtieġ jadotta u jagħmel pubblika kwalunkwe regola interna neċessarja, inklużi regoli rigward is-segretezza professjonali u skambji ta’ informazzjoni bejn iż-żewġ oqsma funzjonali, u kien meħtieġ ukoll jiżgura li l-operazzjoni tal-Kunsill Governattiv tkun kompletament differenzjata fir-rigward tal-funzjonijiet monetarji u superviżorji³².

41

Il-BĊE adotta deċiżjoni f’dan ir-rigward, kif ukoll regoli dwar is-segretezza professjonali u l-iskambju ta’ informazzjoni bejn iż-żewġ funzjonijiet. Huwa emenda r-Regoli tal-Proċedura tiegħu biex jipprevedu l-korpi deċiżjonali l-ġodda fi ħdan l-istruttura organizzazzjonali u jikkjarifikaw l-interazzjoni tagħhom fil-proċess deċiżjonali. Aħna ġejna infurmati li, f’konformità mar-Regolament, il-Kunsill Governattiv jopera permezz ta’ aġendi u laqgħat separati għaż-żewġ oqsma. Dan huwa rekwiżit fl-Artikolu 13l.1 tar-Regoli tal-Proċedura tal-BĊE.

Jista’ jsir aktar biex jiġu vvalutati r-riskji li jirriżultaw mill-kondiviżjoni tas-servizzi

42

Id-deċiżjoni tal-BĊE dwar l-implimentazzjoni ta’ separazzjoni³³ tistabbilixxi li ċerti dipartimenti tal-BĊE jistgħu jiġu ddeżinjati bħala “servizzi kondiviżi” biex jipprovdu appoġġ kemm lill-funzjoni tal-politika monetarja kif ukoll dik superviżorja. Servizzi kondiviżi jiġu stabbiliti fl-interess tat-twassil effiċjenti u effettiv tas-servizzi, sabiex tiġi mminimizzata d-duplikazzjoni tax-xogħol. Minkejja l-karatteristiki pożittivi deskritti hawn fuq, hemm riskji assoċjati ma’ dawn l-arranġamenti (ara t-Tabella 3).

43

Riskji li jirriżultaw min-nuqqas ta’ implimentazzjoni sħiħa tal-prinċipju ta’ separazzjoni jistgħu jkunu preżenti wkoll f’oqsma funzjonali oħra tal-BĊE. Dawn ir-riskji jinkludu l-kondiviżjoni ta’ informazzjoni kunfidenzjali, iżda mhumiex limitati għaliha. Is-servizzi kondiviżi huma eżentati mid-dispożizzjonijiet dwar l-iskambju ta’ informazzjoni bejn il-funzjonijiet ta’ politika li huma stipulati fl-Artikolu 6 tad-deċiżjoni tal-BĊE dwar l-implimentazzjoni tal-prinċipju tas-separazzjoni (jiġifieri li l-iskambju ta’ informazzjoni kunfidenzjali ma tirrikjedix approvazzjoni minn qabel mill-Bord Eżekuttiv)³⁴, għalkemm il-prinċipji ġenerali dwar l-aċċess għal informazzjoni japplikaw.

44

Jeżistu dispożizzjonijiet ġenerali għall-ipproċessar ta’ informazzjoni kunfidenzjali (eż. l-obbligi ġuridiċi fl-Artikolu 37.2 tal-Istatut tas-SEBĊ u tal-BĊE, fl-Artikolu 339 TFUE, fil-Qafas tal-Etika tal-BĊE u fl-Artikoli 4 u 5 tad-Deċiżjoni BĊE/2014/39). Il-Prinċipju Fundamentali 2, il-Kriterju 5 tal-BCBS jenfasizza l-ħtieġa għal regoli dwar kif għandhom jiġu indirizzati kunflitti ta’ interess u dwar l-użu xieraq ta’ informazzjoni. Madankollu, il-BĊE ma għamilx analiżi speċifika tar-riskji għal kull servizz kondiviż, u lanqas ma żgura s-separazzjoni fil-livell tal-unità jew tad-diviżjoni għall-biċċa l-kbira mill-oqsma tax-xogħol.

Tabella 3

Servizzi kondiviżi tal-BĊE u r-riskji għas-separazzjoni tal-funzjonijiet

Servizz kondiviż/qasam tax-xogħol
Diviżjonijiet separati fi ħdan is-servizz?
Kunflitti possibbli
Salvagwardji speċifiċi minbarra d-deċiżjoni u r-regoli etiċi tal-BĊE?

Amministrazzjoni
Le
Allokazzjoni tar-riżorsi, prijoritizzazzjoni tal-kompiti
Le

Teknoloġija tal-informatika
Le
Allokazzjoni tar-riżorsi, prijoritizzazzjoni tal-kompiti, separazzjoni tar-rekwiżiti tal-IT.
Le

Komunikazzjoni
Le
F’każ ta’ fehmiet konfliġġenti dwar kwistjoni, l-unità tkun tipprovdi appoġġ għall-komunikazzjoni. Jista’ jkun li dan iwassal għal kunsens li ma jintlaqax tajjeb miż-żewġ partijiet.
Le

Riżorsi umani, baġit u organizzazzjoni
Le
Ir-rappurtar funzjonali jsir lill-Bord Superviżorju biss, b’ebda diviżjoni tar-responsabbiltajiet rigward reklutaġġ, baġit, promozzjoni, tkeċċija u setgħat dixxiplinarji, fejn il-persunal ta’ superviżjoni fil-fatt irid jagħti kont lill-President tal-Bord Superviżorju.
Le

Awditjar intern
Limitat ħafna. Il-kap tat-tim tal-awditjar intern, bħala membru tat-tim maniġerjali tad-D-IA, huwa responsabbli għax-xogħol tal-awditjar fiż-żewġ oqsma, u t-tim jawditja wkoll l-istatistika (kemm superviżorja kif ukoll monetarja).
Billi l-valutazzjoni tar-riskju hija relatata mal-organizzazzjoni fl-intier tagħha, ir-riskji ewlenin f’qasam wieħed jistgħu ma jiġux indirizzati, jew f’qasam ieħor ma jiġux indirizzati kmieni biżżejjed. L-allokazzjoni tar-riżorsi tista’ ma tkunx xierqa. Dan il-qasam jiġi indirizzat fit-taqsima dwar l-awditjar intern.
Le

Servizzi legali
Ġiet stabbilita diviżjoni superviżorja separata, b’separazzjoni sal-livell tad-Deputat Direttur Ġenerali. Id-Direttur Ġenerali huwa responsabbli għaż-żewġ oqsma. Il-linja ta’ rappurtar superviżorja ma titlax sal-livell tal-President tal-Bord Superviżorju iżda sa dak tal-Viċi President, li huwa wkoll membru tal-Kunsill Governattiv u l-Bord Eżekuttiv tal-BĊE.
Valutazzjonijiet legali jistgħu jikkonċernaw iż-żewġ funzjonijiet¹. Jekk ma jkunx hemm separazzjoni sħiħa fil-livell tad-DĠ, naħa waħda tista’ tiddomina lill-oħra, speċjalment minħabba li r-rappurtar funzjonali superviżorju isir lill-Viċi President, u mhux lill-President, tal-Bord Superviżorju. Dan jista’ jostakola l-espressjoni ta’ fehmiet diverġenti dwar kwistjonijiet ta’ interess reċiproku.
Le

1Fir-rigward tas-servizzi legali u l-pariri dwar il-liġi superviżorja, il-linja ta’ rappurtar ma tkunx biss lill-Viċi President tal-Bord Superviżorju, iżda wkoll lill-membru tal-Bord Eżekuttiv li huwa inkarigat mis-servizzi legali.

Sors: Il-QEA.

45

Minbarra d-Deċiżjoni BĊE/2014/39, aħna ma ngħatajna ebda dokumentazzjoni dwar l-implimentazzjoni tal-prinċipju tas-separazzjoni, inkluż kwalunkwe “ħajt Ċiniż”³⁵ fi ħdan is-servizzi kondiviżi jew evidenza ta’ monitoraġġ li turi l-aderenza mal-prinċipju tas-separazzjoni.

46

Bl-eċċezzjoni tas-servizz legali u d-direttorat għall-istatistika, ma hemm ebda separazzjoni bejn kompiti superviżorji u kompiti oħra tal-BĊE fi ħdan servizi kondiviżi fil-livell tad-diviżjonijiet, u ebda linja ta’ rappurtar funzjonali għall-President tal-Bord Superviżorju. Mill-1 ta’ Jannar 2016, xi wħud mis-servizzi kondiviżi (id-DĠ Servizzi ta’ Informazzjoni, id-DĠ Amministrazzjoni, id-DĠ Riżorsi Umani u d-DĠ Finanzi) jirrappurtaw lill-Uffiċjal Kap tas-Servizzi (CSO), li jirrapporta lill-Bord Eżekuttiv permezz tal-President tal-BĊE. Il-BĊE ma wettaqx analiżi tar-riskju dwar kunflitti ta’ interess possibbli, il-kondiviżjoni ta’ informazzjoni fi ħdan dawn is-servizzi jew il-ħtieġa għal salvagwardji. Huwa lanqas ma implimenta monitoraġġ tal-konformità ta’ din il-kwistjoni għal kull qasam tax-xogħol sabiex jimmitiga r-riskji li potenzjalment jirriżultaw mill-kunċett ta’ servizzi kondiviżi.

Riskji addizzjonali għall-indipendenza tal-politika monetarja u tal-funzjonijiet superviżorji huma inerenti għall-istruttura organizzazzjonali u finanzjarja tal-MSU

47

Il-Prinċipji Fundamentali tal-BCBS jiddikjaraw li s-superviżur għandu jkollu indipendenza operazzjonali, proċessi baġitarji li ma jimminawx l-awtonomija u riżorsi adegwati, u għandu jkollu obbligu ta’ rendikont għall-kwittanza tad-dmirijiet tiegħu u l-użu tar-riżorsi tiegħu³⁶.

48

Il-Bord Eżekuttiv huwa responsabbli għall-ġestjoni tal-organizzazzjoni interna tal-BĊE, inklużi l-aspetti baġitarji u ta’ riżorsi umani tal-funzjoni tiegħu ta’ superviżjoni³⁷. L-Anness IV jiddeskrivi l-proċess baġitarju fil-BĊE. Qabel tmiem kull sena finanzjarja l-Kunsill Governattiv tal-BĊE, li jaġixxi fuq proposta mill-Bord Eżekuttiv, jadotta l-baġit tal-istituzzjoni għas-sena finanzjarja sussegwenti. In-nefqa għall-kompiti superviżorji hija identifikabbli separatament fi ħdan il-baġit u maqbul wara konsultazzjoni mal-President u l-Viċi President tal-Bord Superviżorju³⁸.

49

Il-Kumitat tal-Baġit tal-BĊE (BUCOM) li huwa magħmul minn esperti mill-banek ċentrali nazzjonali, jassisti lill-korpi deċiżjonali f’xogħolhom³⁹. F’dan il-kuntest, huwa jagħti parir lill-Kunsill Governattiv dwar l-allokazzjoni tar-riżorsi kemm lill-funzjoni monetarja kif ukoll lil dik ta’ superviżjoni, b’ebda distinzjoni organizzazzjonali bejniethom.

50

Fi ħdan il-proċess baġitarju tal-BĊE, il-President u l-Viċi President tal-Bord Superviżorju jiġu kkonsultati dwar in-nefqa tal-istituzzjoni fuq is-superviżjoni bankarja, iżda la l-BUCOM u lanqas id-DĠ Finanzi, li diviżjoni minnu (il-BCO ara l-Anness IV) tikkondividi r-responsabbiltà għall-għoti ta’ pariri dwar il-baġit, u għall-valutazzjoni u l-monitoraġġ tiegħu, ma jirrappurtaw lill-President jew lill-Bord Superviżorju fl-intier tiegħu. Kull sena qabel il-finalizzazzjoni tal-proċess deċiżjonali, il-BĊE jikkomunika lill-membri tal-Bord Superviżorju l-kontenut ta’ abbozz ta’ deċiżjoni tal-BĊE, dwar l-ammont totali tat-tariffa superviżorja li għandha tinġabar mill-banek.

51

Effettivament dan ifisser li l-Bord Superviżorju, għalkemm responsabbli għall-ippjanar u l-eżekuzzjoni ta’ kompiti superviżorji, ma għandux kontroll fuq ir-riżorsi umani u finanzjarji meħtieġa. Dan jista’ jaffettwa l-abbiltà aħħarija tal-Bord Superviżorju u tal-President tiegħu li jeżerċitaw l-obbligu ta’ rendikont dovut, minħabba n-natura frammentarja tal-allokazzjoni tar-riżorsi għas-superviżjoni (ara l-paragrafi 26 u 27).

52

Il-Premessa 66 għar-Regolament MSU⁴⁰ tiddikjara li l-persunal involut fit-twettiq tal-kompiti kkonferiti lill-BĊE għandu jirrapporta lill-President tal-Bord Superviżorju. Fil-prattika, il-linja ta’ rappurtar tinkludi l-Viċi President, li huwa wkoll membru tal-Kunsill Governattiv u tal-Bord Eżekuttiv u jagħti bidu għall-istadju finali tat-teħid ta’ deċiżjonijiet mal-Kunsill Governattiv. L-istess japplika għal diviżjonijiet superviżorji fi ħdan is-servizzi kondiviżi legali u ta’ statistika, li jirrappurtaw biss lill-Viċi President tal-Bord Superviżorju (ara l-paragrafu 46).

Proċeduri etiċi u kodiċijiet ta’ kondotta ġew applikati għall-maniġment u l-persunal tal-MSU

Ġie stabbilit “Qafas tal-Etika għall-MSU”, iżda l-ANK għadhom suġġetti għal-leġiżlazzjoni nazzjonali u għandhom diskrezzjoni konsiderevoli meta jiġu biex jiddefinixxu r-regoli proprji tagħhom

53

L-istandards etiċi applikabbli għall-persunal tal-BĊE huma stipulati fil-”qafas tal-etika”⁴¹ tal-istituzzjoni, li huwa parti integrali mir-Regoli tal-Persunal tal-BĊE. Il-qafas japplika għall-impjegati kollha tal-BĊE, iżda minħabba n-nuqqas ta’ kompetenza tal-BĊE biex jirregola l-kundizzjonijiet tal-impjieg tal-persunal tal-ANK, huwa ma jkoprix il-persunal superviżorju assenjat għat-TSK mill-ANK.

54

F’Marzu 2015 il-BĊE adotta linja gwida⁴² li tistabbilixxi l-prinċipji ta’ “Qafas tal-Etika għall-MSU” separat. Il-qafas il-ġdid kellu jkun magħmul mil-linja gwida, sett tal-aħjar prattiki għall-implimentazzjoni (Prattiki ta’ Implimentazzjoni) u r-regoli u l-prattiki interni adottati separatament mill-BĊE u minn kull ANK. L-ANK ingħataw sa Marzu 2016 biex jimplimentaw il-linja gwida. “Task Force għall-Qafas tal-Etika” jimmonitorja regolarment l-effetti ta’ armonizzazzjoni f’dan il-kuntest.

55

Din il-linja gwida hija inqas dettaljata mill-qafas tal-etika applikabbli għall-persunal tal-BĊE, fis-sens li hija sempliċement tistabbilixxi l-prinċipji bażiċi ta’ qafas komuni li l-ANK għandhom jadottaw meta jintroduċu r-regoli, il-proċeduri u l-mekkaniżmi interni proprji tagħhom. B’riżultat ta’ dan, hemm latitudni sostanzjali għall-varjazzjoni bejn l-ispeċifiċitajiet tar-regoli interni tal-ANK. Id-differenzi bejn l-oqfsa nazzjonali tal-etika fl-MSU kollu jistgħu jimminaw l-għan statutorju tal-konverġenza u l-armonizzazzjoni tas-superviżjoni u joħolqu riskju għar-reputazzjoni tal-BĊE. Pereżempju, filwaqt li l-linja gwida tindirizza l-kwistjoni ta’ “perjodi ta’ preklużjoni”⁴³ għall-persunal u l-membri tal-korpi tal-BĊE u tal-ANK li huma involuti fit-twettiq ta’ kompiti superviżorji, din sempliċement tiddikjara li jenħtieġ li perjodu bħal dan jeżisti, minflok tispeċifika perjodu minimu ta’ żmien; u lanqas ma tqis il-perjodi tal-mandat għall-maniġers superviżorji⁴⁴, jew tiddeżinja awtorità biex timmonitorja l-konformità mal-qafas tal-etika għall-MSU jew inkella tissettja l-frekwenza ta’ dan il-monitoraġġ.

56

Il-Prattiki ta’ Implimentazzjoni li nħarġu mill-BĊE minbarra l-linja gwida jinkludu diversi rakkomandazzjonijiet tal-BĊE⁴⁵ għal oqfsa nazzjonali tal-etika. Madankollu, għall-kuntrarju tal-linja gwida, il-Prattiki ta’ Implimentazzjoni mhumiex legalment vinkolanti fuq l-ANK.

57

L-intenzjoni hija li l-ANK parteċipanti japplikaw id-dispożizzjonijiet tal-qafas tal-etika għall-MSU (inklużi d-dispożizzjonijiet tal-linja gwida u l-Prattiki ta’ Implimentazzjoni) għall-persunal tagħhom. Madankollu, in-natura ġenerali tal-linja gwida, ikkombinata mal-fatt li l-Prattiki ta’ Implimentazzjoni mhumiex legalment vinkolanti, b’mod impliċitu tagħti lill-ANK libertà konsiderevoli fid-definizzjoni u l-applikazzjoni tal-qafas tal-etika proprju tagħha.

Awditjar intern: approċċ innovattiv bl-użu ta’ pjan komprensiv tal-awditjar, iżda l-implimentazzjoni hija mxekkla minn problemi ta’ allokazzjoni tar-riżorsi u ta’ ppjanar

58

L-awditjar intern fil-BĊE huwa kopert mid-Direttorat tal-Verifika Interna (D-IA), li sar servizz kondiviż bl-introduzzjoni tal-MSU. Id-D-IA huwa inkarigat bl-awditjar tal-operazzjonijiet u l-attivitajiet kollha tal-BĊE; huwa jassenja wkoll riżorsi lill-Kumitat tal-Awdituri Interni (IAC), korp magħmul mill-maniġment superjuri tad-D-IA u mill-kontropartijiet tagħhom mill-ANK u l-bank ċentrali nazzjonali (BĊN).

59

L-IAC jiltaqa’ fi tliet “kompożizzjonijiet” separati biex jittratta l-Eurosistema, is-Sistema Ewropea ta’ Banek Ċentrali (SEBĊ)⁴⁶ u kwistjonijiet ta’ awditjar tal-MSU, bħall-ippjanar, id-definizzjoni ta’ standards komuni tal-awditjar, il-kondiviżjoni ta’ għarfien rilevanti u t-twettiq ta’ awditi u ta’ attivitajiet relatati. Il-karta tal-awditjar tal-IAC tagħtiha l-funzjoni ta’ “Kap Eżekuttiv tal-Awditjar” għall-Eurosistema/għas-SEBĊ/għall-MSU taħt ir-responsabbiltà kollettiva tal-membri tagħha. Fl-istess ħin, kull membru tal-IAC jaġixxi bħala rappreżentant ta’ entità ġuridika distinta u jassumi responsabbiltà individwali għall-maniġment, il-prestazzjoni u r-rappurtar indipendenti tal-partijiet tagħha ta proġett tal-awditjar.

60

L-IAC huwa strutturat kif jidher fil-Figura 6. Sitt task forces tal-awditjar (ATFs) huma inkarigati bl-ippjanar u t-twettiq ta’ inkarigi tal-awditjar relatati ma’ suġġetti speċifiċi. L-ATFs huma magħmula minn persunal tal-BĊE u tal-ANK/tal-BĊN. Kull sejba minn tim konġunt tal-awditjar matul awditu tal-IAC fil-livell lokali trid tiġi vvalutata għall-impatt tagħha fuq l-MSU fl-intier tiegħu. Dan l-approċċ innovattiv ġie introdott biex jiżgura li kwistjonijiet trażversali jiġu awditjati b’mod konsistenti fl-MSU. Għall-awditu tagħna, aħna ffukajna prinċipalment fuq ir-rwol tal-ATF responsabbli għall-MSU u l-istatistika, li hija magħrufa bħala ATF SSM-ST.

61

Aħna eżaminajna l-allokazzjoni tar-riżorsi għall-IAC, b’mod notevoli mid-D-IA, kif ukoll l-ippjanar tal-awditjar u l-valutazzjoni tar-riskju (inkluża l-kopertura tar-riskju).

Figura 6

Ir-rwol tad-D-IA fix-xogħol tal-awditjar intern tal-MSU u tal-Eurosistema

Sors: Il-QEA.

L-allokazzjoni tar-riżorsi mid-D-IA: għalkemm il-ħtiġijiet tal-persunal ġew ikkwantifikati b’mod ċar, il-livelli finali tal-allokazzjoni tal-persunal kienu inadegwati

62

F’Marzu 2013, wara valutazzjoni esterna tal-kwalità li kkonkludiet li għandha tingħata spinta għat-tħejjija tad-D-IA biex dan jawditja l-MSU, id-D-IA ddetermina li jkun jenħtieġ minimu ta’ 16-il FTE biex jiġi pprovdut aċċertament indipendenti u oġġettiv f’dan ir-rigward. Madankollu, f’Awwissu 2013 il-Kunsill Governattiv tal-BĊE approva biss tliet membri tal-persunal full time għad-D-IA għall-2013, u erbgħa oħra addizzjonali għall-2014 biex ikopru kemm kompiti tal-MSU kif ukoll dawk tal-istatistika⁴⁷. L-unitajiet rikjedenti ma ngħataw ebda ġustifikazzjoni għal dan it-tbegħid mill-proposti inizjali (ara t-Tabella 4).

Tabella 4

Ħtiġijiet tal-persunal identifikati meta mqabbla mar-reklutaġġ reali

Ħtiġijiet identifikati mid-D-IA għall-MSU (FTEs) | 16
Total tal-postijiet approvati | 7
(post wieħed għall-kompiti fl-unità tal-investigazzjonijiet, li tista’ topera wkoll f’oqsma li mhumiex relatati mal-MSU) | (1)
(post wieħed tal-IT li mtela għal proġetti speċifiċi b’persunal minn bnadi oħra fi ħdan id-D-IA) | (1)
Postijiet allokati għall-kompiti tal-MSU/tal-istatistika minbarra l-IT u l-investigazzjonijiet kif ġej: | 5
(awditur prinċipali wieħed rreklutat mill-persunal tal-BĊE wara kampanja ta’ reklutaġġ li ġiet ippubblikata esternament) | 1
(persunal irreklutat esternament li għandu ħiliet reċenti u speċifiċi fl-ibbankjar kummerċjali/fis-superviżjoni bankarja) | 2
(persunal irreklutat li għandu ħiliet reċenti u speċifiċi fis-superviżjoni bankarja, taħt sekondar fuq terminu qasir) | 1
(trasferiment intern fid-D-IA ta’ membru wieħed tal-persunal b’fokus fuq l-IT/l-istatistika) | 1

Sors: Il-QEA.

63

Il-President tal-ATF SSM-ST għandu esperjenza preċedenti fis-superviżjoni bankarja (1995-2000) u huwa membru tat-tim maniġerjali tad-D-IA, li huwa responsabbli għall-awditi għall-ATF u l-awditi marbuta mal-banek ċentrali. Żewġ individwi, bi tliet snin u erba’ snin ta’ esperjenza fis-superviżjoni bankarja rispettivament, ingħaqdu mat-tim f’Marzu 2015. Membru ieħor tat-tim li ngħaqad magħhom f’Settembru 2014 għandu esperjenza mis-settur privat fil-ġestjoni tar-riskju u fl-implimentazzjoni tal-Ftehmiet ta’ Basel II.

64

Minkejja l-għedud baxxi tal-membri tal-persunal fid-D-IA, it-taħlita attwali ta’ ħiliet tkopri għadd ta’ oqsma importanti minbarra l-awditjar ġenerali, iżda se jenħtieġu ħiliet u esperjenza prattika aktar speċifiċi (eż. superviżjoni makroprudenzjali, back office tal-kreditu korporattiv) meta t-tim jilħaq daqs xieraq li jkun jippermetti awditi approfonditi rigward kwistjonijiet metodoloġiċi u kunċettwali.

65

Billi l-ATF isserraħ fuq ir-responsabbiltà kollettiva tal-membri tagħha, il-prestazzjoni tagħha tiddependi mill-kooperazzjoni mal-ANK u l-input prattiku tagħhom għall-kompitu. F’xi oqsma (eż. superviżjoni fuq il-post, kontribuzzjonijiet minn persunal tal-ANK lokali), il-livell ta’ dipendenza jista’ jkun ogħla milli f’oħrajn (eż. kwistjonijiet ta’ governanza). Huwa ovvju li l-koordinazzjoni tal-ħtiġijiet iżżid mal-piż tax-xogħol tad-D-IA waqt l-awditjar ta’ suġġett tal-MSU.

L-ippjanar huwa bbażat fuq univers komprensiv tal-awditjar iżda mhux dejjem jieħu kont tal-aħjar prattika

L-ippjanar tal-awditjar huwa bbażat fuq pjan komprensiv…

66

L-allokazzjoni inizjali tar-riżorsi għall-awditjar intern kienet fqira u damet iktar milli suppost. B’riżultat ta’ dan, għall-ewwel kien hemm ftit li xejn attività ta’ ppjanar.

67

F’Mejju 2015 ġie ffinalizzat “univers”⁴⁸ iddettaljat ħafna ta’ suġġetti tal-awditjar. Dan jikkonsisti f’ħames raggruppamenti tal-awditjar, li huma suddiviżi f’14-il oġġett tal-awditjar u 31 qasam u proċess u, fl-aħħar nett, aktar minn 150 subkomponent ulterjuri.

…iżda l-ippjanar ma jinkludix riżerva għal talbiet ad hoc u lanqas ma jieħu kont ta’ esternalizzazzjoni/issorsjar konġunt (co-sourcing)

68

L-ippjanar kumplessiv tal-awditjar huwa mxekkel mill-fatt li, għall-kuntrarju tal-aħjar prattika⁴⁹, ma hemm ebda kontinġenza għal awditi ad hoc jew għall-estensjoni ta’ awditi attwali (minħabba f’politika ta’ użu 100% tar-riżorsi).

69

Il-fatt li d-D-IA ma għandu ebda proċedura sistematika rigward operazzjonijiet esternalizzati/issorsjati b’mod konġunt (co-sourced) imur kontra l-aħjar prattika wkoll⁵⁰. Pereżempju, ma kemm ebda rekwiżit kuntrattwali biex l-uffiċċju tal-awditjar intern tal-fornituri ta’ servizzi jirrappurtaw lill-BĊE dwar l-attivitajiet esternalizzati lilhom/issorsjati b’mod konġunt magħhom. Mhux il-kuntratti rilevanti kollha, lanqas, ma jinkludu klawżola li tagħti lill-uffiċċju tal-awditjar intern tal-BĊE d-dritt li jawditja huwa nnifsu l-attivitajiet esternalizzati/issorsjati b’mod konġunt (co-sourced).

Filwaqt li b’mod ġenerali l-metodoloġija tal-valutazzjoni tar-riskju hija xierqa, hija ma għandhiex salvagwardji biex tiżgura li oqsma b’riskju għoli jew b’riskju medju jiġu indirizzati kompletament u fiż-żmien it-tajjeb

Ġew żviluppati mudelli għall-oġġetti tal-awditjar u dawn jintużaw fi ħdan mudell tar-riskju li, minkejja f’xi dgħufijiet, huwa kunċettwalment xieraq

70

Il-valutazzjoni tar-riskju tintuża biex tappoġġa t-teħid ta’ deċiżjonijet dwar il-prijoritizzazzjoni ta’ suġġetti tal-awditjar matul il-perjodu li jkun ġej. Il-valutazzjoni hija bbażata fuq l-informazzjoni ewlenija fil-”mudelli għall-oġġetti tal-awditjar”, li jipprovdu dettalji dwar it-temi prinċipali tal-univers tal-awditjar, kif ukoll deskrizzjoni sħiħa ta’ kull attività, il-proċessi relatati u l-aktar kontrolli ewlenin rilevanti. Kif jintużaw fil-valutazzjoni tar-riskju, il-mudelli huma punt tat-tluq tajjeb ħafna għall-ippjanar.

71

Aħna eżaminajna l-mudelli għal tliet oqsma tal-awditjar u sibniehom xierqa u applikati tajjeb. Madankollu, minbarra l-ħtieġa għal definizzjoni aktar ċara ta’ x’inhu riskju għal partijiet terzi, kien hemm ħtieġa aktar ġenerali għall-konsistenza fl-applikazzjoni tal-kriterji ta’ riskju għall-impatt finanzjarju u l-litigazzjoni u, f’każ wieħed, ħtieġa għal fokus fuq ir-riskji relatati mas-separazzjoni tal-politika monetarja u dik superviżorja.

72

Minkejja dawn id-dgħufijiet, il-mudell tar-riskju huwa għodda tal-ippjanar adatt ħafna. L-ANK kollha li wieġbu għall-kwestjonarju tagħna qiesu l-proċess ta’ valutazzjoni tar-riskju bħala “xieraq” u “trasparenti”.

Ma hemmx livelli minimi ta’ ingaġġ biex jiġi żgurat li oqsma b’riskju għoli jew b’riskju medju u subkomponenti ewlenin jiġu koperti kompletament, u l-awditi tal-MSU jikkompetu għar-riżorsi ma’ awditi mhux tal-MSU…

73

L-IAC ma tfittixx li tkopri r-riskji kollha fi ħdan perjodu ta’ ppjanar partikolari (bħal ċiklu ta’ ħames snin), iżda sserraħ biss fuq objettivi ta’ ppjanar fuq terminu medju. Hija żżomm indikatur ewlieni tal-prestazzjoni dwar il-kopertura ta’ oqsma b’riskju għoli, u timmira li tawditja mill-inqas 30 % tal-oqsma b’riskju għoli kull sena, u li tkopri mill-inqas 90 % matul kull perjodu ta’ tliet snin. Madankollu, ma hemm ebda mira bħal din għall-oqsma b’riskju medju. Fi ħdan programm annwali tal-awditjar, il-valutazzjoni tar-riskju għall-oqsma b’riskju għoli u b’riskju medju tiġi aġġustata kull tliet xhur biex l-ippjanar ikun jista’ jiġi rivedut u aġġornat malli jfeġġu riskji ġodda. Għalkemm l-iskeda ta’ nofs it-terminu għall-2015-2018 tkopri l-oqsma kollha b’riskju għoli, mhuwiex ċar jekk jew meta se jiġu indirizzati s-subkomponenti kollha ta’ dawn l-oqsma, u l-formola użata għall-ippjanar tal-awditjar ma tkoprix sistematikament elementi li ma kinux eżaminati preċedentement. Oqsma kklassifikati bħala ta’ riskju medju, bħal mudelli interni, superviżjoni makroprudenzjali u istituzzjonijiet inqas sinifikanti, mhumiex skedati affattu għall-awditjar qabel l-2019, u mhuwiex ċar sa liema punt dawn se jiġu koperti.

74

Fejn ir-riżorsi huma limitati, l-approċċ deskritt fil-paragrafu 73 jista’ jirriżulta f’sitwazzjoni fejn oqsma ta’ riskju għoli u medju ma jiġux awditjati minħabba li ma jkunux ġew iddefiniti livelli minimi ta’ ingaġġ (ċertu punteġġ tar-riskju li jwassal għal klassifikazzjoni “jrid jiġi awditjat”)⁵¹.

75

In-natura tal-awditjar intern li huwa servizz kondiviż u n-nuqqas ta’ riżorsi wasslu għal sitwazzjoni li fiha l-oġġetti tal-awditjar tal-banek ċentrali u tal-MSU “jikkompetu” għar-riżorsi (ara t-Tabella 5). Fl-2015, 15 % mill-ħin verament ibbukkjat intuża fuq kompiti tal-MSU. Minn 30 post fid-D-IA, 7 biss (inklużi investigazzjonijiet u IT) huma ddeżinjati għal kompiti tal-MSU u tal-istatistika.

Tabella 5

Awditi ppjanati għall-kompiti tal-awditjar relatati mal-MSU mqabbla ma’ kompiti oħra tal-awditjar, f’kooperazzjoni mal-ANK

Qasam tal-awditjar | Oqsma ta’ riskju residwu għoli f’Settembru 2015 | Awditi li twettqu jew li nbdew fl-2015 | Awditi li ġew proposti fl-2016 | Awditi li ġew proposti fl-2017/18
MSU/statistika¹ | 6 | 1 | 2 | 3
Eurosistema/SEBĊ² | 9 | 11 | 9 | 14
Governanza, riskju, kontabbiltà u IT | 3 | 0 | 2 | 6
Total, mhux tal-MSU | 12 | 11 | 11 | 20

1Ma ssir ebda separazzjoni ċara bejn l-istatistika tal-banek ċentrali u dik superviżorja.

2Jinkludi b’mod partikolari l-politika monetarja u l-implimentazzjoni tagħha, l-istatistika, is-sistemi ta’ pagament u saldu, il-karti tal-flus, il-kontabbiltà fil-karta tal-bilanċ konsolidata u r-rappurtar finanzjarju tal-Eurosistema.

Sors: Il-QEA, idderivat mid-data tal-BĊE.

…u fil-prattika l-oqsma ta’ ogħla riskju ma ġewx ipprijoritizzati immedjatament għall-awditjar

76

Eżerċizzju ta’ kalibrazzjoni biex tinkiseb il-konsistenza bejn l-oġġetti tal-awditjar proposti minn ATFs differenti jista’ jwassal għal klassifikazzjonijiet aġġustati tar-riskju. Barra minn hekk, meta jipproponi awditi lill-IAC, it-task force għall-ġestjoni tal-kwalità tista’ tagħżel oġġetti tal-awditjar li ma jkunux ingħataw l-ogħla klassifikazzjoni tar-riskju, u f’kull każ l-IAC mhijiex marbuta li timxi mal-proposti tat-taskforce.

77

Minkejja li kisbu l-ogħla u t-tieni l-ogħla punteġġi tar-riskju residwu mill-oġġetti tal-awditjar kollha tal-ATF-SSM, is-suġġetti “Superviżjoni ta’ banek sistemiċi importanti li għadha għaddejja SREP” u “Ġestjoni tal-kriżi bankarja” ma ġewx awditjati fl-ewwel sena iżda ġew inklużi fil-pjan tal-awditjar għall-2017/2018. L-oġġetti tal-awditjar tal-MSU magħżula għall-2015 u l-2016 kienu “Superviżjoni li għadha għaddejja ippjanar u monitoraġġ” (is-sitt wieħed) u “Statistika superviżorja u ġestjoni tal-informazzjoni” (it-tnejn fit-tieni post) rispettivament. Awditjar tal-aspetti tal-ippjanar tas-superviżjoni li għadha għaddejja mingħajr ma jsir eżaminar approfondit tas-SREP, li huwa l-proċess superviżorju ewlieni li għadu għaddej, ma jirriżultax f’kopertura komprensiva tas-suġġett.

13L-Artikolu 25(2), it-tieni subparagrafu, tar-Regolament MSU.

14L-istruttura ta’ governanza tal-BĊE hija ddefinita fit-TFUE. Ir-responsabbiltà tal-Bord Eżekuttiv għall-ġestjoni tal-organizzazzjoni interna tal-BĊE, inklużi kwistjonijiet ta’ Riżorsi Umani u tal-baġit, ma ġietx affettwata mir-Regolament MSU.

15Il-Premessa 66 għar-Regolament MSU.

16Taħt l-Artikolu 6(2) tar-Regolament MSU, il-BĊE u l-ANK huma legalment marbuta li jikkooperaw b’rieda tajba u li jiskambjaw l-informazzjoni. L-Artikolu 6(3) jistipula li “l-awtoritajiet kompetenti nazzjonali għandhom ikunu responsabbli biex jassistu lill-BĊE […] fit-tħejjija u l-implimentazzjoni ta’ kwalunkwe att relatat mal-kompiti msemmija fl-Artikolu 4 relatat mal-istituzzjonijiet ta’ kreditu kollha”.

17L-Artikolu 28 tar-Regolament MSU.

18Il-Premessa 77 għar-Regolament MSU.

19L-ambitu tal-awditjar tagħna ma kienx jestendi sal-eżaminar tal-baġits tal-ANK.

20Din iċ-ċifra tinkludi l-baġits tal-ANK u, kif xieraq, ta’ awtoritajiet oħra ddeżinjati mill-Istati Membri parteċipanti.

21L-Artikolu 6 tar-Regolament MSU jiddikjara r-regoli għall-kooperazzjoni bejn il-BĊE u l-ANK fi ħdan l-MSU. Madankollu, aħna rċevejna dokumenti u informazzjoni dwar l-ANK permezz tal-BĊE u tal-kwestjonarju tagħna biss. Ma wettaqniex proċeduri tal-awditjar fuq l-ANK rispettivi.

22http://www.bis.org/publ/bcbs230.htm

23L-Artikolu 26 tar-Regolament MSU.

24Ara l-Prinċipju Fundamentali 2, il-Kriterju Essenzjali 2, tal-BCBS.

25L-Artikolu 24 tar-Regolament MSU.

26Ara r-Regolament (UE) Nru 673/2014 tal-Bank Ċentrali Ewropew tat-2 ta’ Ġunju 2014 dwar l-istabbiliment ta’ Panel ta’ Medjazzjoni u r-Regoli ta’ Proċedura tiegħu (ĠU L 179, 19.6.2014, p. 72).

27Il-Prinċipju Fundamentali 2, il-Kriterju Essenzjali 4, tal-BCBS.

28Dan jinkludi 5 ijiem ta’ xogħol biex il-membri tal-Bord Superviżorju jqisu d-dokumentazzjoni qabel japprovaw l-abbozz ta’ deċiżjoni, gimagħtejn għad-dritt tal-istituzzjoni ta’ kreditu li tinstema’, u massimu ta’ 10 ijiem ta’ xogħol biex il-Kunsill Governattiv jadotta d-deċiżjoni mingħajr oġġezzjoni kif stabbilit fir-Regolament MSU. L-istadji tax-xogħol ta’ tħejjija tat-TSK huma deskritti fl-Anness III. Id-data ta’ skadenza standard ta’ ħames ġimgħat tapplika f’każijiet fejn tkun meħtieġa seduta ta’ smigħ. Jekk id-deċiżjoni ma jkollhiex effett avvers, id-dritt tas-smigħ ma jkunx meħtieġ u l-proċedura standard iddum tliet ġimgħat.

29“Hawnhekk qed nitkellmu dwar eluf ta’ deċiżjonijiet li jiġu ppreżentati lill-Kunsill Governattiv. Dawn jinkludu deċiżjonijiet li lanqas biss waslu għandi jew għand il-livell ta’ taħti fil-ġerarkija, minħabba li r-Regolament MSU ma jipprevedix li tingħata delegazzjoni. Jien ma naħsibx li l-Kunsill Governattiv jista’ jeżamina kull dettall. Dan irid jafda lill-Bord Superviżorju.” https://bankingsupervision.europa.eu/press/interviews/date/2016/html/sn160125.en.html

30F’diskors, il-Viċi President spjega li l-Bord Superviżorju kien qed iqis il-possibbiltà ta’ introduzzjoni ta’ qafas biex jiddelega deċiżjonijiet “ta’ rutina” għal livelli aktar baxxi, li jkun jippermetti li l-Bord jiffoka fuq kwistjonijiet aktar sensittivi, materjali u diskrezzjonali. https://bankingsupervision.europa.eu/press/speeches/date/2016/html/se160113.en.html

31L-Artikolu 25 tar-Regolament MSU.

32Ara, b’mod partikolari, l-Artikolu 25 tar-Regolament MSU.

33Id-Deċiżjoni BĊE/2014/39 tas-17 ta’ Settembru 2014 dwar l-implimentazzjoni ta’ separazzjoni bejn il-funzjonijiet ta’ politika monetarja u ta’ superviżjoni tal-Bank Ċentrali Ewropew (ĠU L 300, 18.10.2014, p. 57).

34L-Artikolu 3(4) tad-Deċiżjoni BĊE/2014/39.

35“Ħitan Ċiniżi” huma ostakoli interni għall-informazzjoni li jitwaqqfu biex jipprevienu l-kunflitti ta’ interess.

36Il-Prinċipju Fundamentali 2 tal-BCBS.

37Ir-Regolament MSU ma bidilx l-istruttura ta’ governanza tal-BĊE (l-Artikolu 10.1 tar-Regoli tal-Proċedura tal-BĊE). Skont l-Artikolu 11.6 tal-Istatut tas-SEBĊ u tal-BĊE, il-Bord Eżekuttiv huwa responsabbli għan-negozju attwali tal-BĊE. Madankollu, dan ma jeskludix l-użu tan-”nuqqas ta’ oġġezzjoni” jew ta’ proċeduri simili biex jagħti grad għoli ta’ awtonomija lill-Bord Superviżorju.

38L-Artikolu 15.1 tar-Regoli tal-Proċedura tal-BĊE.

39L-Artikolu 9 tar-Regoli tal-Proċedura tal-BĊE.

40Filwaqt li l-premessi għal regolament ma joħolqux effetti legali indipendenti, huma jipprovdu gwida importanti dwar l-interpretar tal-artikoli tar-regolament u dwar l-arranġamenti organizzazzjonali meħtieġa, bħall-abbozzar ta’ regolamenti qafas jew regoli tal-proċedura relatati.

41http://eur-lex.europa.eu/legal-content/MT/TXT/?uri= uriserv%3AOJ.C_.2015.204.01.0003.01. ENG&toc=OJ%3AC%3A2015%3A204%3AFULL

42Il-Linja Gwida (UE) 2015/856 tal-Bank Ċentrali Ewropew tat-12 ta’ Marzu 2015 li tistabbilixxi l-prinċipji ta’ Qafas tal-Etika għall-MSU (BĊE/2015/12) (ĠU L 135, 2.6.2015, p. 29).

43Iż-żmien li matulu persuni li jieqfu jaħdmu mal-BĊE jridu jkomplu joqogħdu lura mill-jinvolvu lilhom infushom f’attivitajiet li jistgħu jwasslu għal kunflitt ta’ interessi.

44Pereżempju, ir-Renju Unit japplika perjodi minimi u massimi tal-mandat għall-maniġers fil-qasam tas-superviżjoni.

45Pereżempju, il-Prattika ta’ Implimentazzjoni Nru 11 dwar restrizzjonijiet ta’ wara l-impjieg: Huwa rakkomandat li l-BĊE u l-ANK, sal-estent permess taħt id-dritt nazzjonali, jadottaw perjodi proporzjonati ta’ preklużjoni għall-membri ta’ korpi, kif ukoll għall-membri tal-persunal fil-livelli maniġerjali u espert, li biħsiebhom jaħdmu għal istituzzjoni ta’ kreditu li kienu involuti fis-sorveljanza tagħha, jew għal kompetituri diretti ta’ din l-istituzzjoni ta’ kreditu. Għall-membri ta’ korpi u għall-persunal f’livell għoli, il-perjodu ta’ preklużjoni għandu jkun mill-inqas sitt xhur jekk biħsiebhom jaħdmu għal istituzzjonijiet ta’ kreditu li kienu responsabbli għas-superviżjoni tagħha.

46Is-SEBĊ tinkludi l-BĊE u banek ċentrali nazzjonali tat-28 Stat Membru kollha tal-UE, filwaqt li l-Eurosistema hija limitata għall-BĊE u l-banek ċentrali tal-Istati Membri fiż-żona tal-euro (li l-funzjoni tagħhom hija li japplikaw il-politika monetarja li tiġi deċiża mill-BĊE).

47L-istatistika hija kompitu marbut kemm mas-superviżjoni bankarja (data superviżorja) kif ukoll mal-politika monetarja (data tal-banek ċentrali).

48Il-valutazzjoni pożittiva tagħna tal-univers tal-awditjar ġiet kondiviża mill-ANK kollha li wieġbu għall-kwestjonarju tagħna. Madankollu, 3 ANK minn 11 qajmu tħassib dwar l-iskop preċiż tal-oġġetti tal-awditjar ta’ bażi, u l-kopertura tagħhom fi ħdan perjodu ta’ żmien raġonevoli.

49Ara pereżempju t-Taqsima BT 2.3, il-paragrafu 3, tal-”Minimum requirements for risk management” (Rekwiżiti minimi għall-ġestjoni tar-riskju) li ġew prodotti mill-ANK Ġermaniża (BaFin) u l-paragrafu 20 tal-istandard PS 240 tal-awditjar li nħareġ mill-Istitut Ġermaniż tal-Awdituri Pubbliċi (IDW).

50BaFin, “Minimum requirements for risk management” (Rekwiżiti minimi għall-ġestjoni tar-riskju), AT 9, il-paragrafu 6; BT 2.1, il-paragrafu 3.

51F’dan ir-rigward, il-”Minimum requirements for risk management” (Rekwiżiti minimi għall-ġestjoni tar-riskju) maħruġa mill-ANK Ġermaniża jirrikjedu awditu annwali fil-każ ta’ riskji “partikolari” u ċiklu tal-awditjar ta’ tliet snin għall-proċessi u l-attivitajiet l-oħra kollha (ir-rekwiżiti minimi ta’ BaFin għall-ġestjoni tar-riskju, BT 2.3).

Arranġamenti fir-rigward tal-obbligu ta’ rendikont

78

Qafas b’saħħtu ta’ obbligu ta’ rendikont huwa kruċjali għall-kwalità tas-superviżjoni bankarja billi huwa relatat mal-prinċipji ta’ governanza tajba bħat-trasparenza u l-effettività⁵². L-obbligu ta’ rendikont jirrikjedi li l-awtorità superviżorja tipprovdi informazzjoni rilevanti, f’waqtha u preċiża lil firxa ta’ partijiet interessanti sabiex toħloq u trawwem fehim wiesa’ tal-attivitajiet u l-prestazzjoni tagħha u tirċievi l-feedback neċessarju.

79

Il-punt ta’ riferiment użat biex jiġi vvalutat il-qafas kumplessiv ta’ obbligu ta’ rendikont tal-MSU kien il-qafas identifikat fl-analiżi panoramika tal-Qorti Ewropea tal-Awdituri dwar l-obbligu ta’ rendikont u l-awditjar pubbliku (ara l-paragrafu 80)⁵³, l-arranġamenti stipulati fl-Artikolu 20 tar-Regolament MSU, Core Principles for Effective Banking Supervision (Prinċipji Fundamentali għal Superviżjoni Bankarja Effettiva) riveduti (2012) tal-BCBS (ara l-Kaxxa 2) u l-oqfsa u l-prattiki legali f’ġurisdizzjonijiet kumparabbli.

Kaxxa 2

Il-BCBS

Il-Kumitat ta’ Basel dwar is-Superviżjoni Bankarja (BCBS) huwa dak li, fuq livell globali, primarjament jissettja l-istandards għar-regolazzjoni prudenzjali tal-banek u jipprovdi forum għall-kooperazzjoni dwar kwistjonijiet relatatati mas-superviżjoni tal-banek. Is-sett rivedut tad-29 Prinċipju Fundamentali tiegħu li fihom kriterji separati essenzjali u addizzjonali ikopri:

οsetgħat, responsabbiltajiet u funzjonijiet ta’ superviżjoni, li jiffukaw fuq superviżjoni effettiva bbażata fuq ir-riskju u l-ħtieġa għal intervent bikri u azzjonijiet ta’ superviżjoni f’waqthom (il-Prinċipji 1-13); u

οaspettattivi tal-bank rigward is-superviżjoni, b’enfasi fuq l-importanza ta’ governanza tajba u ġestjoni tar-riskju, kif ukoll il-konformità mal-istandards tas-superviżjoni (il-Prinċipji 14-29).

Għalkemm mhumiex legalment vinkolanti, il-Prinċipji jintużaw ħafna bħala referenza aċċettata internazzjonalment għall-valutazzjoni tal-kwalità ta’ sistemi u prattiki ta’ superviżjoni f’ġurisdizzjonijiet differenti. Bħala membru tal-Kumitat ta’ Basel, il-BĊE kkonferma⁵⁴ l-impenn tiegħu għad-dikjarazzjoni li tinsab fil-Core Principles for Effective Banking Supervision (Prinċipji Fundamentali għal Superviżjoni Bankarja Effettiva) (2012) tal-BCBS li huma jistabbilixxu pedament sod għar-regolazzjoni, is-superviżjoni, il-governanza u l-ġestjoni tar-riskju tas-settur bankarju⁵⁵.

Sors: Il-Bank għall-Ħlasijiet Internazzjonali (BIS).

80

Fl-analiżi panoramika tagħna dwar l-obbligu ta’ rendikont tal-UE, aħna identifikajna l-elementi prinċipali li ġejjin għal qafas b’saħħtu ta’ obbligu ta’ rendikont:

(i)artikulazzjoni ċara tar-rwoli u r-responsabbiltajiet;

(ii)mandat b’saħħtu għal awditjar estern indipendenti għall-aspetti finanzjarji, tal-konformità u tal-prestazzjoni;

(iii)aċċertament mill-maniġment dwar l-ilħuq tal-objettivi ta’ politika;

(iv)sorveljanza demokratika sħiħa; u

(v)ċirkwiti ta’ feedback biex tiġi permessa azzjoni korrettiva/titjib⁵⁶.

81

Il-punt sa fejn il-qafas ta’ obbligu ta’ rendikont tal-MSU jissodisfa kull wieħed minn dawn il-ħames rekwiżiti jitqies hawn taħt.

(i)Ir-rwoli u r-responsabbiltajiet tal-MSU fl-intier tiegħu huma ddefiniti b’mod ċar u ddivulgati pubblikament fil-leġiżlazzjoni awtorizzanti

82

F’termini taċ-ċarezza tar-responsabbiltajiet tul il-katina ta’ obbligu ta’ rendikont, ir-regolamenti kkonferew il-kompiti superviżorji tal-MSU fuq il-BĊE. Hemm stabbiliti regoli speċifiċi li jirrikjedu li l-BĊE jwettaq il-funzjonijiet tal-politika monetarja u l-funzjonijiet superviżorji tiegħu indipendentement, filwaqt li jibqa’ jkollu obbligu ta’ rendikont, għall-attivitajiet relatati mal-MSU, lejn il-Parlament Ewropew, il-Kunsill u l-Grupp tal-Euro. L-ippjanar u l-eżekuzzjoni tal-attività superviżorja titwettaq mill-Bord Superviżorju, filwaqt li l-Kunsill Governattiv baqa’ responsabbli bħala dak li jieħu d-deċiżjonijiet finali, u responsabbli wkoll għall-governanza kumplessiva tal-BĊE li tħaddan kemm il-funzjoni monetarja kif ukoll dik superviżorja. Dettalji dwar il-proċess deċiżjonali jistgħu jinstabu fl-Anness III.

83

F’termini taċ-ċarezza tal-objettivi, ir-Regolament MSU jiddeskrivi b’mod ċar l-objettiv tal-BĊE għall-kompiti superviżorji tiegħu bħala “li jikkontribwixxu għas-sikurezza u s-solidità tal-istituzzjonijiet ta’ kreditu u l-istabbiltà tas-sistema finanzjarja fl-Unjoni u kull Stat Membru”⁵⁷.

84

Aħna identifikajna xi problemi relatati mar-responsabbiltajiet u l-koordinazzjoni ta’ diversi komponenti tal-MSU (ara t-taqsima dwar Timijiet Superviżorji Konġunti u t-taqsima dwar l-Ispezzjoni fuq il-post).

(ii)Il-mandat tal-awditjar tal-Qorti huwa ddefinit fit-Trattat dwar il-Funzjonament tal-UE

85

Ħafna ġurisdizzjonijiet jipprevedu li l-awditjar pubbliku ta’ superviżuri bankarji u tal-attivitajiet tagħhom ikun jinkludi każijiet fejn is-superviżjoni tkun ir-responsabbiltà tal-banek ċentrali. L-għoti tad-drittijiet tal-awditjar lill-istituzzjonijiet supremi tal-awditjar (SAIs) fuq is-superviżuri bankarji għandu jgħin biex jissaħħu l-obbligu ta’ rendikont u t-trasparenza.

86

Il-Qorti hija l-awditur iddeżinjat tal-BĊE. Il-mandat tagħha huwa ddefinit fl-Artikolu 27.2 tal-Istatut tas-SEBĊ u tal-BĊE⁵⁸, li skontu japplikaw id-dispożizzjonijiet tal-Artikolu 287 TFUE, li jagħmel lill-Qorti responsabbli biex teżamina l-effiċjenza operattiva tat-tmexxija tal-BĊE, fir-rigward tal-kompiti superviżorji tiegħu ukoll.

87

F’dan l-ewwel awditu, xi oqsma importanti tal-attivitajiet tal-MSU ma setgħux jiġu koperti (ara d-dettalji tal-ambitu tal-awditjar fil-paragrafu 19 u fl-Anness I). Rapport mill-Kumitat ta’ Kuntatt tal-Istituzzjonijiet Supremi tal-Awditjar tal-UE qabbel id-drittijiet tal-awditjar ta’ 27 mit-28 SAI nazzjonali madwar l-UE⁵⁹ fuq is-superviżuri bankarji. Id-Dikjarazzjoni⁶⁰ riżultanti ġibdet l-attenzjoni għall-fatt li feġġet diskrepanza tal-awditjar f’dawk il-pajjiżi fejn il-mandati preċedenti tal-awditjar ta’ SAIs nazzjonali fuq superviżuri bankarji mhumiex qed jiġu sostitwiti b’livell simili ta’ awditjar mill-QEA fuq l-attivitajiet superviżorji tal-BĊE. It-Tabella 6 tippreżenta ħarsa ġenerali kumparattiva lejn il-mandati tal-awditjar fuq is-superviżjoni mikroprudenzjali f’ċerti ġurisdizzjonijiet li mhumiex fl-UE, u l-Anness V jagħti sommarju tal-arranġamenti li saru f’dawk il-ġurisdizzjonijiet għall-awditjar tas-superviżjoni bankarja.

Tabella 6

Mandati għall-awditjar tas-superviżur mikroprudenzjali (drittijiet mogħtija bil-liġi) u l-punt sa fejn iwassal il-mandat

Superviżur | Drittijiet tal-awditjar tal-prestazzjoni għal attivitajiet superviżorji | Drittijiet tal-awditjar tal-prestazzjoni għal attivitajiet mhux superviżorji | Drittijiet tal-awditjar tal-konformità għal attivitajiet superviżorji | Drittijiet tal-awditjar tal-konformità għal attivitajiet mhux superviżorji
L-Istati Uniti tal-Amerka | IVA — Drittijiet tal-awditjar SĦAĦ | IVA — Drittijiet tal-awditjar SĦAĦ | IVA — Drittijiet tal-awditjar SĦAĦ | IVA — Drittijiet tal-awditjar SĦAĦ
Il-Kanada | IVA — Drittijiet tal-awditjar SĦAĦ | IVA — Drittijiet tal-awditjar SĦAĦ | IVA — Drittijiet tal-awditjar SĦAĦ | IVA — Drittijiet tal-awditjar SĦAĦ
L-Awstralja | IVA — Awtorità biex jitwettaq rieżami jew eżaminar ta’ kwalunkwe aspett tal-operazzjonijiet tal-entità | IVA — Awtorità biex jitwettaq rieżami jew eżaminar ta’ kwalunkwe aspett tal-operazzjonijiet tal-entità | Awtorità biex jiġu pprovduti servizzi addizzjonali (gwidi ta’ prattika aħjar, u rapporti ta’ aċċertament u ta’ rieżami) | Awtorità biex jiġu pprovduti servizzi addizzjonali. Awtorità biex jiġu pprovduti servizzi addizzjonali (gwidi ta’ prattika aħjar, u rapporti ta’ aċċertament u ta’ rieżami)

Sors: Il-QEA.

(iii)Għadu ma ġiex żviluppat qafas formali ta’ prestazzjoni biex jipprovdi aċċertament dwar l-ilħuq tal-objettivi tal-MSU

88

L-obbligu ta’ rendikont jippresupponi li l-azzjonijiet tas-superviżur se jiġu vvalutati fid-dawl ta’ ċerti standards u fir-rigward ta’ objettivi ddefiniti. Qafas ta’ prestazzjoni li juża varjetà wiesgħa ta’ indikaturi tal-prestazzjoni u metrika f’livelli differenti ta’ superviżjoni jipprovdi ħarsa ġenerali konsistenti u koerenti lejn l-effettività tas-superviżjoni, u jiddimostra lill-partijiet interessati kif prattiki ta’ superviżjoni jikkontribwixxu għar-realizzazzjoni tal-objettivi.

89

Fiż-żmien li sa issa kien għad-disponibbiltà tiegħu, il-BĊE għadu ma żviluppax qafas formali ta’ prestazzjoni għall-MSU. Huwa pproduċa għodda, l-SSM Supervisory Dashboard Pilot (it-Tabella Superviżorja Pilota tal-MSU), li tippermettilu li jittraċċa u jivvaluta l-aspetti l-aktar importanti tal-attivitajiet superviżorji tiegħu u li jimmonitorja l-effettività li biha l-prijoritajiet superviżorji jiġu kkonkretizzati fil-prattika. Madankollu, din l-għodda hija disponibbli biss għall-Bord Superviżorju u għall-maniġment superjuri, u għalhekk ma tipprovdix aċċertament lil partijiet interessati oħra dwar l-ilħuq tal-objettivi tal-MSU.

90

Indikaturi formali tal-prestazzjoni huma parti komuni tal-funzjoni superviżorja f’ġurisdizzjonijiet oħra. Selezzjoni indikattiva tingħata fil-Figura 7.

Figura 7

Eżempji ta’ indikaturi tal-prestazzjoni

1Proporzjon ta’ obbligazzjonijiet sikuri meta mqabbel ma’ obbligazzjonijiet totali.

2Proporzjon ta’ istituzzjonijiet li jissodisfaw l-impenji tagħhom meta mqabbel mal-għadd totali ta’ istituzzjonijiet.

Sors: Rapport tal-BĦI dwar l-impatt u l-obbligu ta’ rendikont tas-superviżjoni bankarja, Lulju 2015: l-Awtorità Awstraljana dwar ir-Regolazzjoni Prudenzjali.

91

Qabel ma kien stabbilit l-MSU, nota teknika tal-FMI kienet issuġġeriet sett ta’ miżuri relatati mat-trasparenza u l-obbligu ta’ rendikont, biex tiġi promossa l-kredibbiltà tal-politika superviżorja⁶¹. Fost affarijiet oħra, id-dokument issuġġerixxa li l-Bord Superviżorju jippubblika l-minuti tal-laqgħat ta’ politika u li jistabbilixxi panel estern ta’ esperti biex jipprovdi sorveljanza indipendenti tal-MSU. Ara l-Anness VI għal aktar dettalji.

Mistoqsijiet dwar il-provvediment ta’ dokumentazzjoni lill-Kummissjoni

92

L-Artikolu 32 tar-Regolament MSU speċifikament jirrikjedi li l-Kummissjoni Ewropea tipprovdi rapporti komprensivi ta’ rieżami kull tliet snin dwar l-applikazzjoni, ix-xerqien u l-effettività tal-arranġamenti ta’ governanza, obbligu ta’ rendikont u finanzjarji tal-MSU, l-effettività tas-setgħat superviżorji u ta’ sanzjonar tal-BĊE, u l-impatt potenzjali tal-MSU fuq il-funzjonament tas-suq intern (ara l-Anness VII). Iddewwem l-ewwel rapport ta’ rieżami, li kien dovut sal-31 ta’ Diċembru 2015. Il-BĊE ntalab informazzjoni għall-ewwel darba f’Lulju 2015. Kien biss f’Novembru 2015 li ż-żewġ istituzzjonijiet ikkonkludew Memorandum ta’ Qbil dwar il-forniment ta’ informazzjoni mhux pubblika, u wara l-BĊE ffinalizza l-forniment ta’ informazzjoni b’rispons għat-talba tal-Kummissjoni fis-16 ta’ Diċembru 2015. Wara talba aktar iddettaljata fi Frar 2016, il-BĊE ppreżenta informazzjoni addizzjonali fid-19 ta’ April 2016. Il-Kummissjoni ma rċevietx l-informazzjoni speċifika għall-banek li hija talbet (sett ta’ data tal-banek għall-valutazzjoni tat-tariffi superviżorji), billi l-BĊE qajjem tħassib rigward is-segretezza.

Divulgazzjoni adegwata lill-pubbliku ġenerali

93

It-trasparenza pubblika hija karatteristika ewlenija tal-obbligu ta’ rendikont. Konformement mal-aħjar prattika għall-awtoritajiet superviżorji biex ikunu trasparenti u jispjegaw ir-raġunament wara r-regoli u l-attivitajiet tagħhom⁶², is-sit web tas-superviżjoni bankarja tal-BĊE⁶³ jippubblika informazzjoni komprensiva għall-pubbliku ġenerali, inklużi l-qafas legali u l-ambjent regolatorju, FAQs, il-Gwida għas-Superviżjoni Bankarja, ktejjeb dwar il-metodoloġija tas-SREP, kalendarji tal-laqgħat ta’ kull ġimgħa u ta’ kull xahar (b’distakk ta’ madwar tliet xhur) tal-President u l-Viċi President tal-Bord Superviżorju, u dokumentazzjoni oħra li tiddeskrivi fil-qosor il-pożizzjonijiet u l-prattiki superviżorji tiegħu. Is-sit jippubblika wkoll il-kummenti li jsiru fuq abbozzi ta’ regolamenti, u r-risposti tal-BĊE, matul konsultazzjonijiet pubbliċi.

Trasparenza limitata ta’ informazzjoni għall-entitajiet sorveljati

94

L-informazzjoni ddivulgata lill-entitajiet sorveljati mhijiex suffiċjenti fl-aspetti kollha għal fehim xieraq tal-metodoloġija tal-MSU. Il-BĊE ħa approċċ selettiv (jiġifieri taqsimiet qosra biss) għad-divulgazzjoni tal-Manwal Superviżorju tal-MSU, li jiddefinixxi l-proċessi u l-metodoloġija wara s-SREP għas-superviżjoni tal-istituzzjonijiet ta’ kreditu, u l-proċeduri għall-kooperazzjoni kemm fi ħdan l-MSU kif ukoll ma’ awtoritajiet oħra. F’ġurisdizzjonijiet oħra, l-approċċ għall-pubblikazzjoni jvarja. Pereżempju, fl-Istati Uniti l-manwali għas-superviżjoni jiġu ppubblikati fuq is-sit web uffiċjali tal-awtoritajiet superviżorji, iżda l-Awtorità dwar ir-Regolazzjoni Prudenzjali fil-Bank tal-Ingilterra ma tippubblikax il-manwal intern tagħha.

95

B’riżultat tal-approċċ tal-BĊE għad-divulgazzjoni, l-entitajiet sorveljati ma jistgħux jifhmu kompletament l-eżitu tas-SREP. Madwar nofs il-banek li rrispondew għall-kwestjonarju tagħna (ara l-Anness VIII) esprimew tħassib dwar in-nuqqas ta’ trasparenza li huma ħassew li jista’ jżid, fi kliem risposta minnhom, “ir-riskju ta’ arbitrarjetà superviżorja”. F’dan ir-rigward, ara l-Figura 8 dwar id-divulgazzjoni tas-SREP.

Figura 8

Il-perċezzjoni tal-banek dwar id-divulgazzjoni tas-SREP

Nota: Daqs tal-istħarriġ: wieġbu 69 bank minn 129 li rċevew il-kwestjonarju.

Sors: Il-kwestjonarju tal-QEA li ntbagħat lill-istituzzjonijiet sinifikanti sorveljati.

96

Dwar mistoqsija oħra, 29 % tal-banek taw punteġġ ta’ inqas minn 3 (1 = eċċellenti, 5 = fqira) għall-kwalità ta’ informazzjoni riċevuta fir-rigward ta’ proċeduri li jirriżultaw mill-Manwal Superviżorju li kienu rilevanti għal xogħolhom ta’ kuljum mas-superviżur, peress li kwistjonijiet importanti għax-xogħol ta’ kuljum mas-superviżuri mhumiex deskritti b’mod suffiċjenti (ara l-Figura 9).

97

Fir-Rapport Annwali 2015 tiegħu dwar l-unjoni bankarja, il-Parlament Ewropew esprima tħassib simili u appella għal aktar trasparenza fir-rigward tad-deċiżjonijiet u l-ġustifikazzjonijiet tas-SREP dwar il-Pilastru 2⁶⁴.

Figura 9

Ambivalenza dwar il-kwalità tal-informazzjoni dwar il-proċeduri superviżorji

Kif tikklassifika l-kwalità tal-informazzjoni li għandek rigward il-proċeduri li jirriżultaw mill-manwal superviżorju li huma rilevanti għax-xogħlok ta’ kuljum mas-superviżur?

Nota: Daqs tal-istħarriġ: wieġbu 69 bank minn 129 li rċevew il-kwestjonarju.

Sors: L-istħarriġ tal-QEA lill-istituzzjonijiet sinifikanti sorveljati.

(iv)Is-sorveljanza demokratika tas-superviżjoni li titwettaq mill-Parlament tiġi eżerċitata b’restrizzjonijiet sostanzjali għall-kunfidenzjalità

98

Ir-Regolament MSU għamel arranġamenti wiesgħa għall-obbligu ta’ rendikont lejn il-Parlament Ewropew u l-Kunsill. Aktar dettalji dwar l-obbligu ta’ rendikont tal-MSU ġew stabbiliti fi Ftehim Interistituzzjonali mal-Parlament Ewropew⁶⁵ u f’Memorandum ta’ Qbil mal-Kunsill⁶⁶. Fir-Rapport Annwali 2015 tiegħu dwar l-unjoni bankarja, il-Parlament laqa’ l-mod effiċjenti u miftuħ li bih il-BĊE, sa issa, issodisfa l-obbligi ta’ rendikont tiegħu lejn il-Parlament⁶⁷. Ir-rendikont lejn il-Parlament Ewropew jingħata permezz ta’ għadd ta’ mezzi (ara l-Anness IX), inkluż permezz tal-forniment ta’ rekords tal-proċedimenti tal-laqgħat tal-Bord Superviżorju.

99

Kull divulgazzjoni ta’ informazzjoni lill-Parlament Ewropew hija suġġetta għar-rekwiżiti ta’ segretezza professjonali, kif hemm imsemmi fil-Ftehim Interistituzzjonali, u dawn ikunu jibqgħu vinkolanti anke kieku l-Ftehim kellu jiġi tterminat. Fir-rapport tiegħu, il-Parlament appella lill-BĊE biex dan jikkontribwixxi aktar għat-titjib tal-kapaċità tiegħu biex jivvaluta l-politiki u l-attivitajiet tal-MSU⁶⁸ u rrakkomanda li tingħata kunsiderazzjoni għat-tisħiħ tal-mandat tal-awditjar tal-Qorti⁶⁹.

(v)Jeżistu arranġamenti ta’ feedback iżda dawn għadhom ma inkludewx stħarriġiet ġenerali ta’ istituzzjonijiet finanzjarji

100

L-obbligi ta’ rendikont tal-BĊE ma għandhomx jinftiehmu bħala li jnaqqsu d-dritt tiegħu li jeżerċita l-kompiti superviżorji kkonferiti lilu b’indipendenza sħiħa, b’mod partikolari ħieles minn influwenza politika żejda u minn interferenza min-naħa tal-industrija (il-Premessa 75 għar-Regolament MSU). Dan huwa konformi mal-Prinċipji Fundamentali ta’ Basel, li jiddikjaraw li ma hemm ebda interferenza min-naħa tal-gvern jew tal-industrija li tikkomprometti l-indipendenza operazzjonali tas-superviżur. Is-superviżur għandu diskrezzjoni sħiħa biex jieħu kull azzjoni jew deċiżjoni ta’ superviżjoni fuq il-banek u l-gruppi bankarji taħt is-superviżjoni tiegħu⁷⁰.

101

Dan ifisser li l-Parlament Ewropew u l-Kunsill ma jistgħux jagħtu feedback direzzjonali jew jitolbu miżuri korrettivi, bħalma jagħmlu b’relazzjoni ma’ istituzzjonijiet jew korpi oħra tal-UE li huma suġġetti għal-livelli aktar diretti ta’ skrutinju. Hemm responsabbiltà akbar fuq il-BĊE biex dan jieħu inkunsiderazzjoni serjament kwalunkwe feedback mogħti mill-Parlament, mill-Kunsill jew mill-awdituri esterni. Il-BĊE huwa mistenni wkoll iwettaq awtoevalwazzjoni effettiva, inkluż billi jitlob feedback mill-partijiet interessati diretti tiegħu.

102

Il-BĊE għamel arranġamenti ċari u xierqa biex l-istituzzjonijiet finanzjarji ikunu jistgħu jipprovdu feedback dwar l-attivitajiet superviżorji tiegħu: (i) permezz ta’ djalogu kontinwu mat-TSK u mal-maniġment tal-BĊE; (ii) permezz ta’ kummenti formali taħt id-dritt tas-smigħ dwar deċiżjonijiet; (iii) permezz ta’ konsultazzjonijiet pubbliċi; u (iv) permezz ta’ assoċjazzjonijiet bankarji nazzjonali jew Ewropej, li jippreżentaw osservazzjonijiet jew jiltaqgħu mal-BĊE fuq bażi regolari. Mill-banek li rrispondew għall-kwestjonarju tagħna, 61 % qiesu li l-arranġamenti ta’ feedback stabbiliti mill-BĊE jissodisfaw il-ħtiġijiet tagħhom.

103

Aktar minn sena wara l-istabbiliment tiegħu, l-MSU għadu ma wettaqx stħarriġ tal-entitajiet sorveljati sabiex jikseb il-fehmiet tagħhom dwar il-prestazzjoni tiegħu fl-ilħuq tal-objettivi tiegħu. Jeżistu mudelli tajbin għal stħarriġ bħal dan. Pereżempju, il-Kummissjoni użat l-approċċ tal-istħarriġ biex tiġbor evidenza empirika u feedback konkreta dwar, fost l-oħrajn, il-piż regolatorju mhux meħtieġ tar-regoli tal-UE fuq is-servizzi finanzjarji⁷¹. Superviżuri f’ġurisdizzjonijiet oħra (eż. il-Kanada u l-Awstralja) ukoll wettqu stħarriġiet biex ikejlu l-effettività perċepita tas-superviżjoni tagħhom (ara l-Kaxxa 3). L-istħarriġiet tal-industrija ma għandhomx jittieħdu bħala interferenza li tikkomprometti l-indipendenza operazzjonali tas-superviżur.

Kaxxa 3

Xi eżempji ta’ kummenti tal-banek dwar l-arranġamenti ta’ feedback

οErba’ banek kienu favur rieżami tal-arranġamenti ta’ konsultazzjoni (eż. perjodi itwal ta’ konsultazzjoni u sinkronizzazzjoni aħjar biex ikampaw b’riżorsi limitati).

οSitt banek irrakkomandaw li l-BĊE jwettaq konsultazzjonijiet ulterjuri dwar il-kontenut tekniku, bħall-metodoloġija tas-SREP u d-definizzjonijiet tal-kapital.

ο15-il bank talbu arranġamenti ta’ feedback aktar strutturati u komprensivi. Pereżempju, 11-il bank semmew l-użu ta’ stħarriġiet regolari biex ikejlu l-apprezzament tagħhom tal-effiċjenza u l-effettività tal-attivitajiet superviżorji.

Sors: L-istħarriġ tal-QEA lill-istituzzjonijiet sinifikanti sorveljati.

52Analiżi empirika wriet korrelazzjoni pożittiva u sinifikanti bejn it-trasparenza tas-superviżur u l-effettività tas-superviżjoni bankarja. Ara pereżempju, Arnone. M. Salim. M.D. u A. Gambini, (“Banking Supervision: Quality and Governance” (Superviżjoni Bankarja: Kwalità u Governanza), 2007, id-Dokument ta’ ħidma 07/82, l-FMI.

53“Lakuni, duplikazzjonijiet u sfidi: analiżi panoramika tal-arranġamenti tal-UE fir-rigward tal-obbligu ta’ rendikont u tal-awditjar pubbliku”, il-QEA, 2014 (http://eca.europa.eu).

54Il-Gwida tal-BĊE għas-Superviżjoni Bankarja (Novembru 2014), p. 6-7.

55Core Principles for Effective Banking Supervision (Prinċipji Fundamentali għal Superviżjoni Bankarja Effettiva) (2012) tal-BCBS.

56Dawn ir-rekwiżiti huma kollha riflessi fil-Kriterji ta’ Basel minbarra r-rekwiżiti dwar ċirkwiti ta’ feedback, li prinċipalment hija prattika segwita minn ġurisdizzjonijiet oħra biex jifhmu l-impatt tal-qafas prudenzjali u l-effettività tas-superviżjoni. Ċirkwiti ta’ feedback huma mekkaniżmi biex jiżguraw li l-feedback tal-partijiet interessati (eż. konsultazzjonijiet jew stħarriġiet tal-entitajiet sorveljati) tittieħed inkunsiderazzjoni fil-proċedura leġiżlattiva. Pereżempju, stħarriġiet jistgħu jintużaw bħala indikatur tal-prestazzjoni biex jiżvelaw oqsma ta’ tħassib u potenzjal għal titjib.

57L-Artikolu 1 tar-Regolament (UE) Nru 1024/2013.

58Il-formulazzjoni tal-Artikolu 27.2 hija riflessa eżattament fl-Artikolu 20(7) tar-Regolament MSU.

59Wieħed mill-pajjiżi ma rrispondiex għall-istħarriġ.

60Dikjarazzjoni, “Ensuring fully auditable, accountable and effective banking supervision arrangements following the introduction of the Single Supervisory Mechanism” (Żgurar ta’ arranġamenti ta’ superviżjoni bankarja li jkunu jistgħu jiġu awditjati kompletament, ikollhom obbligu ta’ rendikont u jkunu effettivi wara l-introduzzjoni tal-Mekkaniżmu Superviżorju Uniku) tal-Kumitat ta’ Kuntatt tal-Kapijiet tal-Istituzzjonijiet Supremi tal-Awditjar tal-Istati Membri tal-UE u l-Qorti Ewropea tal-Awdituri.

61L-FMI, “European Union: Publication of Financial Sector Assessment Program Documentation, Technical Note on Issues in Transparency and Accountability” (L-Unjoni Ewropea: Pubblikazzjoni tad-Dokumentazzjoni tal-Programm ta’ Valutazzjoni tas-Settur Finanzjarju, Nota Teknika dwar Kwistjonijiet ta’ Trasparenza u ta’ Obbligu ta’ Rendikont), ir-Rapport Nru 13/65 dwar il-Pajjiżi, Marzu 2013. Il-fehmiet fid-dokument mhux neċessarjament jirriflettu l-fehmiet tar-rappreżentanti tal-Unjoni Ewropea għall-FMI jew tal-Bord Eżekuttiv tal-FMI.

62Ara r-rapport tal-Kumitat ta’ Basel dwar l-impatt u l-obbligu ta’ rendikont tas-superviżjoni bankarja, Lulju 2015.

63https://www.bankingsupervision.europa.eu/home/languagepolicy/html/index.mt.html

64Il-Parlament Ewropew, il-Kumitat għall-Affarijiet Ekonomiċi u Monetarji, “Report on the banking union Annual Report 2015” (Rapport dwar l-unjoni bankarja Rapport Annwali 2015), 19.2.2016, il-paragrafu 37.

65Ftehim Interistituzzjonali bejn il-Parlament Ewropew u l-Bank Ċentrali Ewropew dwar il-modalitajiet prattiċi tal-eżerċizzju tar-responsabbiltà demokratika u tas-superviżjoni tal-eżerċizzju tal-kompiti konferiti lill-Bank Ċentrali Ewropew fil-qafas tal-Mekkaniżmu Superviżorju Uniku (MSU).

66Memorandum ta’ Ftehim bejn il-Kunsill tal-Unjoni Ewropea u l-Bank Ċentrali Ewropew dwar il-kooperazzjoni dwar il-proċeduri relatati mal-Mekkaniżmu Superviżorju Uniku (MSU).

67Il-Parlament Ewropew, il-Kumitat għall-Affarijiet Ekonomiċi u Monetarji, “Report on the banking union Annual Report 2015” (Rapport dwar l-unjoni bankarja Rapport Annwali 2015), 19.2.2016, il-paragrafu 39.

68Idem.

69Idem, il-paragrafu 40.

70Core Principles for Effective Banking Supervision (Prinċipji Fundamentali għal Superviżjoni Bankarja Effettiva) tal-BCBS (2012), il-Prinċipju 2, il-Kriterju Essenzjali 1.

71Ara, pereżempju, http://ec.europa.eu/finance/consultations/2015/financial-regulatory-framework-review/index_en.htm.

Timijiet superviżorji konġunti — Organizzazzjoni u allokazzjoni tar-riżorsi

104

Is-superviżjoni diretta kontinwa tal-banek hija fdata lit-timijiet superviżorji konġunti⁷² li huma magħmula minn persunal ta’ superviżjoni bankarja kemm mill-BĊE kif ukoll mill-ANK tal-Istati Membri parteċipanti. Hemm 129 TSK waħda għal kull entità sorveljata sinifikanti li l-uffiċċju prinċipali tagħha jinsab fi Stat Membru parteċipanti⁷³.

105

Fl-awditu tagħna tal-istabbiliment u l-funzjonament tat-TSK, aħna eżaminajna:

(a)L-istimar u l-ippjanar preliminari, imwettaq mill-BĊE, tar-riżorsi superviżorji totali li kienu meħtieġa matul il-fażi tal-bidu tal-MSU, kif ukoll l-allokazzjoni inizjali tar-riżorsi superviżorji waqt l-ingaġġ tal-persunal għat-TSK.

(b)Il-kooperazzjoni tal-BĊE mal-ANK u d-dipendenza minnhom waqt l-ingaġġ tal-persunal għat-TSK u t-twettiq ta’ superviżjoni kontinwa.

(c)L-istruttura, il-linji ta’ rappurtar u s-sistema ta’ taħriġ tat-TSK.

Ippjanar u stimi tal-ħtiġijiet totali tar-riżorsi superviżorji, tal-allokazzjoni tar-riżorsi u tal-ingaġġ tal-persunal

106

It-TSK jirrappreżentaw innovazzjoni fid-dinja tas-superviżjoni bankarja. Huma timijiet multinazzjonali ta’ superviżuri bankarji mill-pajjiżi kollha tal-UE u minn kull kultura superviżorja, li jikkomunikaw b’diversi lingwi mal-entitajiet superviżorji (bl-Ingliż ikun il-lingwa ta’ ħidma fi ħdan l-MSU). Huma japplikaw mekkaniżmu uniku biex jissorveljaw banek minn 19-il Stat Membru taż-żona tal-euro, b’oqfsa legali li għadhom mhumiex kompletament armonizzati.

L-istimi inizjali tal-ħtiġijiet totali tal-ingaġġ tal-persunal tal-MSU segwew approċċ sempliċi…

107

Ittieħed approċċ bażiku għall-istabbiliment ta’ stimi inizjali tal-ħtiġijiet ta’ ingaġġ tal-persunal tal-MSU għat-TSK. L-istimi inizjali għall-persunal tal-BĊE u tal-ANK f’TSK segwew żewġ proċessi separati iżda relatati li twettqu b’mod parallel.

108

L-istima inizjali tar-riżorsi tal-BĊE u l-allokazzjoni tagħhom għat-TSK kienu jinvolvu l-assenjar ta’ kull bank għal wieħed minn sitt raggruppamenti, skont għadd ta’ fatturi (ara l-paragrafi 113 sa 120 għal diskussjoni dettaljata tal-metodoloġija ta’ raggruppament). Kull TSK imbagħad ikollu għadd minimu ta’ persunal tal-BĊE għal kull raggruppament, b’għadd ta’ persunal addizzjonali li jkun ta’ riżerva biex jiġi allokat fejn ikun l-aktar xieraq. Il-BĊE adotta dan l-approċċ sempliċi ħafna sabiex it-TSK ikunu jistgħu jibdew joperaw malajr. Fid-data meta huwa assuma responsabbiltà diretta għas-superviżjoni, il-BĊE impjega 330 membru tal-persunal FTE fid-DĠSM I u II, minn total ta’ 403 bbaġitjati.

109

L-istima inizjali tar-riżorsi tal-ANK ġiet idderivata minn sensiela ta’ stħarriġiet jew “eżerċizzji ta’ inventarju” li tniedu mill-BĊE, li permezz tagħhom l-ANK kollha pprovdew dettalji dwar l-għadd ta’ persunal li kien se jiġi pprovdut għal kull TSK għall-entitajiet sinifikanti li jaqgħu taħt is-superviżjoni diretta tal-BĊE wara l-istabbiliment tal-MSU. Qabel ma l-BĊE assuma s-superviżjoni diretta kien hemm tliet eżerċizzji bħal dawn: f’Ottubru 2013, f’Ġunju 2014 u f’Settembru 2014. Ibbażat fuq ir-riżultati tal-eżerċizzju ta’ Ottubru 2013, inqabel “impenn” ta’ 1 005 FTEs mill-ANK għat-TSK. Wara t-tieni stħarriġ dwar l-ingaġġ tal-persunal f’Ġunju 2014, dan l-għadd tnaqqas għal “impenn” ġdid tal-ANK ta’ 834 FTE. Skont il-BĊE, l-għadd rivedut ta’ FTEs irrifletta b’mod aktar preċiż l-ingaġġ tal-persunal tal-ANK li ġie allokat għat-TSK, minħabba li l-għadd oriġinali kien jinkludi, pereżempju, persunal assenjat għall-ispezzjonijiet fuq il-post u għall-validazzjoni tal-mudelli, li kien imissu ġie allokat għal funzjonijiet orizzontali ta’ approġġ aktar milli għat-TSK. L-istħarriġ ta’ Settembru 2014 wera tnaqqis ulterjuri għal 803.5 FTEs. Madankollu, il-BĊE ħa r-riżultati tal-istħarriġ ta’ Ġunju 2014 (834 FTE) bħala l-punt ta’ riferiment għall-impenn kumplessiv tal-persunal tal-ANK għat-TSK, fid-data li fiha l-BĊE assuma r-responsabbiltajiet superviżorji tiegħu.

110

Għaldaqstant, l-istimi inizjali ta’ ingaġġ tal-persunal imwettqa mill-BĊE kkombinaw element ta’ kontinwità dipendenza mill-volum ta’ riżorsi tal-ANK iddedikati għas-superviżjoni tal-banek sinifikanti ftit qabel ma l-BĊE assuma d-dmirijiet superviżorji tiegħu mar-rikonoxximent li riżorsi addizzjonali jkunu meħtieġa fil-forma ta’ persunal tal-BĊE. Barra minn hekk, bħala parti mill-proċess inizjali ta’ ingaġġ tal-persunal, ġie mmirat proporzjon ta’ 25 % persunal tal-BĊE u 75 % persunal tal-ANK (għalkemm ir-raġunament għal dan il-proporzjon qatt ma ġie spjegat). Minħabba li l-baġit inizjali tal-BĊE għall-persunal tat-TSK kien għal 403 FTEs, dan kien ikun jimplika kontribut tal-ANK ta’ 1 209 FTEs. Fil-prattika, l-ingaġġ tal-persunal fit-TSK mill-ANK huwa bbażat fuq impenji li saru mill-ANK, li jiġu mmonitorjati regolarment permezz ta’ stħarriġijiet u jiġu diskussi bilateralment u multilateralment.

…li ma antiċipax bis-sħiħ il-piż tax-xogħol ta’ superviżjoni dejjem jiżdied

111

Fl-istimi inizjali tiegħu ta’ ingaġġ tal-persunal, mhuwiex ċar jekk il-BĊE antiċipax bis-sħiħ il-punt sa fejn, wara l-istabbiliment tal-MSU, kien se jiżdied il-piż kumplessiv tax-xogħol ta’ superviżjoni. Nota mid-DĠSM I u II dwar l-ingaġġ tal-persunal datata s-16 ta’ Marzu 2015, erba’ xhur biss wara li bdiet is-superviżjoni diretta tal-BĊE, u fejn intalbu 29 FTE ġdid għad-DĠSM I u 88 FTE ġdid għad-DĠSM II (kollha membri tal-persunal permanenti), tindika li l-piż tax-xogħol futur kien, minn tal-inqas, ġie stmat b’mod insuffiċjenti. Fin-nota ngħataw għadd ta’ raġunijiet għat-talba, jiġifieri l-piż tax-xogħol akbar milli kien mistenni u li huwa meħtieġ għal xi wħud mill-kompiti superviżorji. Ma ntwerilna ebda studju, rapport jew dokumentazzjoni oħra miż-żmien qabel ma l-BĊE beda d-dmirijiet superviżorji tiegħu f’Novembru 2014, li kkwantifikaw ir-riżorsi li jkunu meħtieġa biex ikampaw bis-sistema ġdida, u konsiderevolment aktar kumplessa, ta’ superviżjoni. Il-BĊE lanqas ma wettaq valutazzjonijiet ex ante, minn isfel għal fuq, tal-ħtiġijiet antiċipati tar-riżorsi tiegħu.

112

Madankollu, kombinament ta’ fatturi faċilment prevedibbli jistgħu jkunu mistennija li jżidu l-piż tax-xogħol b’mod konsiderevoli: (i) il-ħtieġa għall-armonizzazzjoni ta’ regoli bankarji u proċeduri superviżorji li huma fil-biċċa l-kbira spariġġ madwar iż-żona tal-euro; (ii) responsabbiltajiet superviżorji akbar li jirriżultaw mill-implimentazzjoni ta’ direttivi ġodda⁷⁴; u (iii) l-approċċ superviżorju tal-MSU, li kien intenzjonat li jkun “intrużiv”⁷⁵.

Il-metodoloġija ta’ raggruppament kienet maħsuba biex tiffaċilita l-allokazzjoni inizjali tal-persunal lit-TSK, iżda jenħtieġ li din tiġi aġġornata

113

Il-prinċipji tal-proporzjonalità u s-superviżjoni bbażata fuq ir-riskju huma l-bażi tal-istabbiliment tat-TSK. Sabiex jistma r-riżorsi superviżorji meħtieġa għal kull TSK skont dawn il-prinċipji, il-BĊE fassal sistema ta’ klassifikazzjoni tal-entitajiet sinifikanti f’”raggruppamenti” ta’ riskju. Il-metodoloġija ta’ raggruppament ħadet kont ta’ fatturi bħall-klassifikazzjoni esterna tar-riskju, il-kumplessità, id-daqs, id-diversifikazzjoni ġeografika, il-koerenza u l-kumplessità superviżorja ta’ bank. Din irriżultat f’sistema ta’ klassifikazzjoni minn 1 sa 5, fejn l-akbar ammont ta’ riżorsi superviżorji jiġu allokati għall-banek fir-Raggruppament 1, u l-inqas ammont ta’ riżorsi superviżorji jiġu allokati għal dawk fir-Raggruppament 5. Fl-aħħar nett, jeżisti “Raggruppament Ospitanti” (Host Cluster) għal entitajiet bi preżenza fi Stat Membru parteċipanti, iżda li l-uffiċċju prinċipali tagħhom jinsab barra miż-żona tal-MSU⁷⁶.

114

Il-metodoloġija ta’ raggruppament hija kemxejn differenti minn dik irrakkomandata mill-EBA, li tinkludi erba’ kategoriji⁷⁷, filwaqt li l-biċċa l-kbira mill-istituzzjonijiet sinifikanti fis-sitt raggruppamenti tal-BĊE jkunu jaqgħu fil-kategorija 1 tal-EBA.

115

Il-BCBS jirrakkomanda metodoloġija⁷⁸ li tuża ħames katetoriji pponderati indaqs li jirriflettu d-daqs tal-banek, il-koerenza ta’ bejniethom, in-nuqqas ta’ sostituti jew infrastruttura ta’ istituzzjonijiet finanzjarji li jkunu disponibbli fil-pront għas-servizzi li huma jipprovdu, l-attività (transġurisdizzjonali) globali tagħhom u l-kumplessità tagħhom. Il-BĊE jieħu kont ta’ fatturi kwalitattivi simili, filwaqt li jżid fattur ta’ riskju speċifiku għall-banek. Din iż-żieda tmur ukoll lil hinn mir-rakkomandazzjoni tal-EBA, li hija li l-kategorizzazzjoni għandha tirrifletti l-valutazzjoni tar-riskju sistemiku ppreżentat mill-istituzzjonijiet għas-sistema finanzjarja, u mhux bħala mezz biex tirrifletti l-kwalità ta’ istituzzjoni.⁷⁹

116

Minkejja dan, rieżami intern imwettaq mill-BĊE f’Diċembru 2015 dwar il-kompożizzjoni, l-ingaġġ tal-persunal u l-ħiliet tat-TSK sab li l-mudell għandu għadd ta’ nuqqasijiet meta jintuża bħala bażi għall-ingaġġ tal-persunal. B’mod partikolari, bosta kriterji li jistgħu jkollhom effett sinifikanti fuq il-piż tax-xogħol jiġu injorati mill-fattur tal-kumplessità superviżorja: dawn jinkludu l-għadd ta’ valutazzjonijiet, awtorizzazzjonijiet, titolizzazzjoni eċċ. li huma kompetenti u idonei (xierqa). Barra minn hekk, il-piż tax-xogħol aktar peżanti assoċjat ma’ banek f’sitwazzjoni ta’ kriżi ma tqiesx direttament fil-mudell.

117

Barra minn hekk, jista’ jkun li l-metodoloġija tistma b’mod insuffiċjenti l-attenzjoni superviżorja li hija meħtieġa għal istituzzjonijiet li, filwaqt li huma żgħar u inqas kumplessi meta jitqiesu fil-kuntest kumplessiv tal-MSU, huma ferm sistemiċi fl-ekonomiji lokali tagħhom. Kif urew il-kriżijiet finanzjarji reċenti, problemi b’banek domestiċi sistemiċi jistgħu jeskalaw malajr fi ħdan u lil hinn mill-fruntieri ta’ kwalunkwe Stat Membru, inklużi dawk ta’ daqs relattivament żgħir. Għalhekk, jista’ jkun prudenti li banek li huma sistemikament importanti fl-ekonomiji nazzjonali proprji tagħhom jitqiegħdu f’raggruppament ogħla milli tkun tissuġġerixxi l-pożizzjoni tagħhom fil-klassifikazzjoni kumplessiva tal-MSU. Il-metodoloġija attwali tal-BĊE tabilħaqq tipprevedi din il-possibbiltà, u ntużat f’xi ftit każijiet.

118

Fi żmien l-awditu, il-BĊE ma kellux proċeduri stabbiliti biex jirrieżamina perjodikament ir-raggruppament tiegħu tal-banek⁸⁰. Barra minn hekk, ir-rieżami intern ta’ Diċembru 2015 (ara l-paragrafu 116) sab li d-data użata għall-kalkolu tal-punteġġ tar-raggruppamenti ma ġietx aġġornata mill-2013 ’il hawn. Minħabba li r-raggruppament għandu rwol importanti fid-determinazzjoni tal-frekwenza minima tal-attivitajiet superviżorji għal kull entità sinifikanti, dan għandu jiġi rrieżaminat u aġġornat regolarment.

119

L-għadd tal-persunal ta’ kull TSK ġie prinċipalment iddeterminat mir-raggruppament tal-bank korrispondenti, fejn ir-riskju huwa komponent żgħir ħafna. Madankollu, il-livell minimu ta’ ingaġġ⁸¹ għal bank sorveljat jirrifletti kemm ir-raggruppament li fih jitqiegħed il-bank kif ukoll il-punteġġ tiegħu tal-valutazzjoni tar-riskju (RAS). Għaldaqstant, is-SEP ta’ istituzzjoni li tkun perċepita bħala ta’ riskju ogħla jkun fih għadd akbar ta’ kompiti superviżorji minimi, għalkemm it-TSK responsabbli mhux neċessarjament ikollu biżżejjed persunal biex iwettaq dawk il-kompiti kollha b’mod adegwat (billi l-allokazzjonijiet tal-persunal skont ir-raggruppament jirriflettu r-riskju kemxejn biss). Din il-problema taffettwa b’mod partikolari t-TSK fir-Raggruppamenti 3 sa 5 u r-Raggruppament Ospitanti, li ħafna minnhom ibatu minn restrizzjonijiet fuq l-ingaġġ tal-persunal.

Ir-riżorsi tal-BĊE jiġu allokati skont il-metodoloġija ta’ raggruppament tiegħu

120

It-TSK għall-banek tar-Raggruppament 1 u tar-Raggruppament 2 jiġu ospitati mid-DĠSM I, it-TSK għar-Raggruppamenti 4 u 5 jiġu ospitati mid-DĠSM II, filwaqt li t-TSK għar-Raggruppament 3 jistgħu jiġu ospitati minn kwalunkwe wieħed miż-żewġ DĠ. B’bejn wieħed u ieħor 215-il FTE disponibbli fid-DĠSM I biex jissorveljaw madwar 30 istituzzjoni, u bejn wieħed u ieħor 240 fid-DĠSM II għal madwar 90 bank, il-BĊE alloka konsiderevolment aktar riżorsi superviżorji għal kull bank lir-Raggruppamenti 1 u 2 milli għar-Raggruppamenti 3, 4 u 5, skont il-metodoloġija tiegħu. Il-Figura 10 turi l-għadd medju ta’ membri tal-persunal tal-BĊE għal kull TSK, għal kull raggruppament.

121

Il-linji gwida tal-BĊE għall-allokazzjoni tal-persunal għat-TSK jispeċifikaw għadd minimu ta’ persunal tal-BĊE għal kull TSK f’kull raggruppament. Naturalment, l-ogħla għadd huwa għar-Raggruppament 1 (seba’ FTEs flimkien ma’ Koordinatur) u l-għadd l-aktar baxx għar-Raggruppament 5 (0.5 FTE flimkien ma’ Koordinatur). Skont iċ-ċifri l-aktar reċenti pprovduti mill-BĊE, l-allokazzjoni reali tal-persunal tikkonforma, fil-biċċa l-kbira, ma’ dawn il-linji gwida.

Figura 10

Għadd medju ta’ membri tal-persunal tal-BĊE (FTEs) f’kull TSK fir-raggruppamenti differenti

Sors: Il-QEA, ibbażat fuq data pprovduta mill-BĊE.

Il-politika dwar il-ħatriet għall-koordinaturi kienet maħsuba biex tippromwovi l-armonizzazzjoni, iżda mhux dejjem kien hemm aderenza magħha

122

Il-Koordinatur ta’ kull TSK jinħatar mill-BĊE. Inizjalment, ħatriet ta’ Koordinaturi kienu jiġu approvati mill-Bord Superviżorju tal-MSU⁸² fl-intier tiegħu, iżda l-proċedura ġiet alterata biex b’hekk issa l-President tal-Bord biss japprova l-ħatriet, dment li ma tkunx involuta bidla fil-ġerarkija (jiġifieri jekk il-Koordinatur iddeżinjat ikun se jilħaq kap ta’ diviżjoni wkoll, il-Bord Eżekuttiv irid japprova l-ħatra). Dan inaqqas l-influwenza tal-Bord Superviżorju fuq il-ħatriet tal-Koordinatur.

123

Skont il-Ġwida tal-BĊE għas-superviżjoni bankarja, jenħtieġ li l-Koordinatur ġeneralment ma jkunx mill-pajjiż fejn ikun stabbilit il-bank. Madankollu, 18-il koordinatur minn 123 attwalment huma mill-pajjiż li fih il-bank korrispondenti għandu l-uffiċċju prinċipali tiegħu⁸³.

124

Filwaqt li l-BĊE ddikjara li huwa ma jqisx l-istipulazzjoni fil-Gwida bħala legalment vinkolanti, minkejja dan huwa biħsiebu jindirizza l-istanzi msemmija hawn fuq bl-użu ta’ approċċ spazjat fi tliet fażijiet⁸⁴: l-ewwel waħda f’Ġunju 2016, it-tieni waħda f’Diċembru 2016 u t-tielet waħda madwar Ġunju 2017.

125

Biex tkompli tiġi żgurata d-diversità tas-sorveljanza u biex tiġi ffaċilitata l-kondiviżjoni ta’ għarfien superviżorju, il-BĊE biħsiebu jdaħħal sistema fejn issir rotazzjoni għall-koordinaturi u għall-persunal kollu tal-BĊE fit-TSK kull tliet sa ħames snin. Madankollu, din il-proċedura probabbilment mhijiex se tiġi fformalizzata qabel tmiem l-2017.

Kooperazzjoni tal-BĊE mal-ANK u d-dipendenza tiegħu minnhom

It-TSK jiddependu ħafna mill-persunal tal-ANK, iżda l-BĊE ftit li xejn għandu kontroll fuq ir-riżorsi tal-ANK

126

Biex jingaġġa l-persunal tat-TSK, il-BĊE jiddependi ħafna mill-ANK parteċipanti. Madankollu, ma hemm ebda proċedura formali biex il-BĊE jitlob riżorsi addizzjonali minn ANK. Il-proċess għall-assenjar tal-persunal tal-ANK lit-TSK jiddependi minn ftehimiet bilaterali u ad hoc u mir-rieda tajba tal-ANK. Filwaqt li l-ANK għandhom id-dmir li jikkooperaw in bona fede⁸⁵, l-għadd ta’ persunal tal-ANK li għandu jsir disponibbli għall-BĊE mhuwiex speċifikat b’mod legalment vinkolanti. Barra minn hekk, l-ANK għandhom il-libertà li jċaqilqu jew inkella li jerġgħu jorganizzaw il-persunal tagħhom ta’ superviżjoni kif huma jqisu li jkun xieraq.

127

Skont ir-Regolament Qafas tal-MSU, il-BĊE huwa inkarigat mill-istabbiliment u l-kompożizzjoni tat-TSK, filwaqt li l-ANK huma responsabbli biss li jaħtru membri tal-persunal tagħhom. Membru tal-persunal tal-ANK jista’ jinħatar biex iservi fuq aktar minn TSK waħda fl-istess ħin⁸⁶.

128

L-unika diskrezzjoni disponibbli għall-BĊE rigward il-persunal tal-ANK f’TSK hija s-setgħa li jirrifjuta ħatra tal-ANK. It-12-il ANK li rrispondew għall-kwestjonarju tagħna ddikjaraw li sa issa l-BĊE qatt ma rrifjuta xi wieħed mill-kandidati tagħhom. Fil-fatt, attwalment il-BĊE ma għandu ebda proċedura jew linja gwida għall-aċċettazzjoni jew ir-rifjut ta’ ħatriet tal-ANK, inkluża ebda proċedura għall-evalwazzjoni tal-kwalifiki, l-esperjenza, l-għarfien jew ix-xerqien tal-persuni innominati mill-ANK. Barra minn hekk, minħabba fir-rekwiżiti tal-protezzjoni tad-data ċċitati mill-ANK, il-BĊE jiddikjara li hemm limitu ta’ kemm jista’ jitlob id-data personali (eż. li hija relatata ma’ kwalifiki u esperjenza) tal-membri tal-persunal tal-ANK innominati għal TSK.

Il-persunal li jiġi ingaġġat fit-TSK għadu fil-biċċa l-kbira kkostitwit minn ċittadini tal-ANK oriġinarja…

129

Wieħed mill-objettivi tat-TSK huwa li tiġi stabbilita kultura superviżorja komuni permezz ta’ diversità tas-superviżuri fir-rigward tal-oriġini tagħhom⁸⁷. Madankollu, il-kompożizzjoni tat-TSK turi li, fil-biċċa l-kbira mill-każijiet, il-persunal li jiġi ingaġġat fihom huwa kkostitwit minn ċittadini mill-pajjiż fejn ikun stabbilit il-bank sorveljat. Il-maġġoranza tat-TSK tar-Raggruppament 1 għandhom persunal li mill-inqas 70 % minnu huwa kkostitwit minn impjegati mill-istess pajjiż bħall-entità sorveljata, u s-sitwazzjoni hija simili għar-Raggruppament 2. Ħafna TSK għar-Raggruppamenti 3 sa 5 għandhom proporzjon saħansitra ogħla ta’ membri tal-persunal mill-ġurisdizzjoni tal-bank sorveljat.

…filwaqt li għadd ta’ kontinġenti tal-persunal tal-ANK ma jissodisfawx l-aspettattivi tal-BĊE għal dak li jirrigwarda l-ingaġġ tal-persunal tat-TSK

130

L-għadd ta’ persunal tal-BĊE li huwa assenjat għal TSK se jiddependi mir-raggruppament u l-ispeċifiċitajiet tal-bank sorveljat, filwaqt li d-daqs totali u l-kompożizzjoni eżatta tat-TSK se jvarjaw konsiderevolment ukoll skont il-karatteristiki partikolari tal-bank sorveljat. Id-daqs medju ta’ TSK (bil-persunal tal-BĊE u tal-ANK ikkombinati) ivarja minn 43.6 FTE fir-Raggruppament 1 sa 4.8 FTE fir-Raggruppament 5. Ir-riżorsi tal-ANK li jiġu allokati għat-TSK tar-Raggruppament 1, kif jidher fil-Figura 11 hawn taħt, jikkonformaw mal-proporzjon inizjali ta’ 25 %/75 %. Għar-Raggruppamenti 2 u 3 l-istampa hija mħallta, peress li għadd ta’ TSK f’dawn ir-raggruppamenti għandhom relattivament inqas persunal milli meħtieġ, f’termini ta’ persunal tal-ANK.

Figura 11

Għadd medju u kompożizzjoni tal-persunal fit-TSK, skont ir-raggruppament

Sors: Il-QEA, ibbażat fuq data pprovduta mill-BĊE.

131

Fir-Raggruppamenti 4, 5 u r-Raggruppament Ospitanti, is-sehem tal-persunal tal-ANK huwa aktar baxx. Dan jissuġġerixxi li l-allokazzjoni tar-riżorsi tal-ANK għal dawn ir-raggruppamenti hija insuffiċjenti. Ċerti TSK fir-Raggruppamenti 4, 5 u r-Raggruppament Ospitanti għandhom inqas minn żewġ postijiet full-time okkupati minn persunal tal-ANK, b’għadd simili ta’ persunal tal-BĊE. Għalkemm, inġenerali, ir-Raggruppamenti 4 u 5 huma sistemikament inqas rilevanti mill-perspettiva kumplessiva tal-MSU, ħafna istituzzjonijiet huma xorta waħda importanti u ferm sistemiċi fil-kuntest nazzjonali. Billi huwa diffiċli li jiġi argumentat li ċifra ta’ inqas minn 1.5 membru tal-persunal full-time tal-ANK hija suffiċjenti biex tiġi żgurata superviżjoni effettiva, dan jindika li jista’ jkun li ħafna ANK qed ibatu min-nuqqas serju ta’ persunal ta’ superviżjoni tal-banek, jew li r-riżorsi pprovduti mill-ANK għat-TSK huma insuffiċjenti. Tabilħaqq, ir-rieżami intern tal-BĊE sab li r-riżorsi huma attwalment ristretti ħafna speċjalment għall-iżgħar ANK, kemm fil-BĊE kif ukoll fl-ANK, biex tinkiseb il-kwalità ta’ superviżjoni li hija meħtieġa⁸⁸.

132

Wara li assuma d-dmirijiet superviżorji tiegħu, f’Jannar 2015 il-BĊE wettaq ir-raba’ stħarriġ dwar l-ingaġġ tal-persunal tal-ANK. Dan żvela li l-kontribut mill-ANK kien għadu 801 FTEs, 33 inqas mit-834 mitluba mill-BĊE u “impenjati” mill-ANK sena qabel. F’Settembru 2015, wara diskussjoni fil-laqgħa tal-Bord Superviżorju tat-8 ta’ Ġunju 2015, il-President tal-Bord bagħat ittri formali li jindirizzaw il-kwistjoni tal-ingaġġ tal-persunal tal-ANK f’TSK lil 21 awtorità superviżorja fid-19-il Stat Membru parteċipanti kollha⁸⁹:

(a)Il-BĊE qies li disa’ awtoritajiet superviżorji kienu kkontribwew biżżejjed persunal, u dawn id-disgħa ma ntalbux għal persunal addizzjonali.

(b)Il-BĊE talab riżorsi addizzjonali tat-TSK minn 12-il awtorità li l-kontribut tagħhom għall-persunal lit-TSK tqies bħala suffiċjenti. Sitt ANK wiegħdu li jissodisfaw it-talbiet speċifiċi tal-BĊE. Ħamsa oħra daħlu għall-impenn li jikkonformaw parzjalment. Kien hemm waħda li inizjalment ma aċċettatx li tikkonforma, iżda wara sitt xhur il-BĊE tabilħaqq irċieva dokumentazzjoni li fiha l-awtorità qablet li tikkonforma parzjalment.

133

B’riżultat ta’ dan, il-kontinġenti tal-persunal ta’ seba’ ANK ma jissodisfawx l-aspettattivi l-aktar reċenti tal-BĊE għal dak li jirrigwarda l-ingaġġ tal-persunal tat-TSK⁹⁰. Dan in-nuqqas jissottolinja dgħufija fundamentali tal-mekkaniżmu ta’ superviżjoni tat-TSK, tal-BĊE, li tiddependi ħafna mill-kooperazzjoni u r-rieda tajba tal-ANK.

134

Barra minn hekk, ċerti ANK jidhru li ma jaqblux mal-BĊE dwar it-tifsira preċiża tal-”impenn” tagħhom li jipprovdu l-persunal għat-TSK. Ir-riżultati tal-istħarriġ ta’ Jannar 2015 dwar l-ingaġġ tal-persunal ġew diskussi mill-Bord Superviżorju f’April 2015. Matul id-diskussjoni, xi membri tal-Bord semmew li huma ma setgħux jipprovdu impenji relatati mal-livelli ta’ ingaġġ tal-persunal u li tabilħaqq qatt ma kienu għamlu dan, minflok huma kienu rrispondew għal stħarriġiet fejn irrappurtaw b’mod preċiż dwar il-livelli tal-persunal involuti fix-xogħol tat-TSK, li ma kienx impenn⁹¹.

135

Sa Mejju 2015, l-ANK kienu għamlu “impenn” ta’ 830.5 FTEs. Il-proporzjon oriġinali mmirat ta’ 25 %/75 % kien jimplika kontribut inizjali tal-ANK ta’ 1 209 FTEs. Skont iċ-ċifri pprovduti mill-BĊE, f’Marzu 2016 id-DĠSM I u II kellhom 455 membru tal-persunal FTE fit-TSK kollha. Iż-żieda ta’ 52 FTE fil-kontribut tal-BĊE għall-persunal minn Novembru 2014 ma kkumpensax għad-diskrepanza bejn il-mira implikata inizjali tal-ANK u l-”impenn” attwali tagħhom.

136

Fl-ittri li ntbagħtu mill-President tal-Bord Superviżorju lill-ANK f’Settembru 2015, il-BĊE enfasizza n-nuqqas relatttiv ta’ persunal superviżorju, meta mqabbel mal-pari tiegħu fl-Istati Uniti tal-Amerka. Huwa sostna li, meta mqabbel mas-superviżuri bankarji f’dan il-pajjiż (ir-Riżerva Federali u l-Uffiċċju tal-Kontrollur tal-Munita), l-MSU għandu, għal kull bank, medja ta’ madwar 60 % biss tal-kapaċità ddedikata għas-superviżjoni kontinwa.

137

Il-problema tan-nuqqas tal-persunal tal-ANK tista’ tiġi aggravata aktar mill-fatt li l-BĊE jippermetti li l-koordinaturi fir-Raggruppamenti 3 sa 5 u fir-Raggruppament Ospitanti (Host Cluster) jmexxu aktar minn TSK wieħed fl-istess ħin. Fil-prattika, il-biċċa l-kbira mill-koordinaturi fir-Raggruppamenti 4, 5 u fir-Raggruppamenti Ospitanti huma responsabbli għal minn tnejn sa erba’ TSK, b’persuna waħda li hija responsabbli għal ħames TSK.

Struttura, linji ta’ rappurtar u taħriġ tat-TSK

Timijiet multinazzjonali jiffaċilitaw il-kondiviżjoni tal-għarfien u l-aħjar prattiki…

138

Il-kompożizzjoni multinazzjonali tat-TSK hija intenzjonata, fost affarijiet oħra, li tippromwovi l-kondiviżjoni tal-għarfien u l-aħjar prattiki mill-ġurisdizzjonijiet kollha tal-MSU, u li tikkontribwixxi għall-ħolqien ta’ kultura superviżorja armonizzata u kundizzjonijiet ekwivalenti ta’ kompetizzjoni.

139

It-TSK huma responsabbli għall-ġestjoni tax-xogħol tal-membri kollha tat-TSK rispettivi tagħhom, inkluż il-persunal tal-ANK li jkun ibbażat f’pajjiżi oħra. Huma jiġu assistiti minn “subkoordinaturi tal-ANK”, li jikkoordinaw is-superviżjoni li tkun għadha għaddejja fil-livell nazzjonali. Is-subkoordinaturi huma responsabbli wkoll għall-iżgurar li s-superviżjoni titwettaq b’mod professjonali u prudenti, skont il-prinċipji tal-MSU u taħt il-gwida tal-Koordinatur. It-TSK jiltaqgħu frekwentement fil-BĊE, fl-uffiċċji tal-ANK jew fuq il-post fil-bank sorveljat, minbarra komunikazzjoni regolari bit-telefown/bl-email. Il-membri tat-TSK jipparteċipaw ukoll f’eżerċizzji ta’ bini ta’ tim u f’korsijiet ta’ taħriġ.

…iżda linji ta’ rappurtar konfliġġenti…

140

Minħabba l-istruttura tagħhom, il-funzjonament effiċjenti tat-TSK huwa suġġett għal għadd ta’ sfidi, b’mod partikolari fir-rigward tal-allokazzjoni tal-kompiti u l-flussi ta’ komunikazzjoni fi ħdan it-tim, li l-Koordinatur huwa responsabbli għalihom. Formalment, il-persunal kollu li jifforma TSK (kemm mill-BĊE kif ukoll mill-ANK) jirrappurtaw lill-Koordinatur (filwaqt li jżommu lill-ANK infurmati). Madankollu, il-membri tal-ANK f’TSK huma suġġetti għal linja ta’ rappurtar funzjonali doppja: għax-xogħol tat-TSK, li faċilment jirrappreżenta l-biċċa l-kbira mid-dmirijiet professjonali tagħhom⁹², huma jirrappurtaw lill-Koordinatur, filwaqt li għal kwalunkwe xogħol ieħor huma jirrappurtaw lill-maniġers ġerarkiċi tal-ANK tagħhom. Barra minn hekk, dwar il-kwistjonijiet kollha ta’ ġerarkija u ta’ riżorsi umani, huma jirrappurtaw biss lill-maniġment tal-ANK.

…nuqqas ta’ ċarezza fil-flussi ta’ komunikazzjoni u fl-allokazzjoni tal-kompiti…

141

Relazzjoni tajba ta’ ħidma bejn il-koordinaturi tat-TSK u s-subkoordinaturi tal-ANK, b’livell għoli ta’ kooperazzjoni u ta’ interazzjoni, hija essenzjali għall-funzjonament effiċjenti tat-TSK. Ir-rieżami intern tal-BĊE (ara l-paragrafu 116) sab li, filwaqt li l-kwalità tal-kollaborazzjoni bejn il-BĊE u l-membri tal-ANK hija ġeneralment tajba, hemm xi differenzi fost it-TSK:

(a)Xi koordinaturi indikaw problemi bl-allokazzjoni tal-kompiti fil-livell tal-ANK. Barra minn hekk, fl-akbar TSK, il-kompiti jiġu essenzjalment allokati mis-subkoordinaturi, u xi kultant il-Koordinatur kellu ftit li xejn għarfien dwar l-effiċjenza tal-allokazzjoni.

(b)Il-kondiviżjoni tal-informazzjoni u l-komunikazzjoni ġew identifikati bħala problema f’xi TSK. Xi subkoordinaturi tal-ANK ilmentaw li ġiet ipprovduta informazzjoni insuffiċjenti lill-membri tal-ANK dwar talbiet mill-Koordinatur, u li ma kienx hemm feedback wara li t-talbiet kienu ġew issodisfati.

(c)Il-kaxex postali komuni tat-TSK, li jintużaw bħala “punt uniku tad-dħul” għall-kondiviżjoni ta’ informazzjoni mal-istituzzjonijiet sorveljati, huma inaċċessibbli għall-membri kollha tat-TSK mill-ANK. Xi TSK jippermettu li l-bank sorveljat jikkomunika simultanjament mal-BĊE u mal-ANK.

…kif ukoll differenzi fl-użu u l-klassifikazzjoni ta’ funzjonijiet orizzontali tal-ANK jistgħu jwasslu għal użu ineffiċjenti tar-riżorsi

142

Fil-livell tal-ANK, bejn wieħed u ieħor 1 300 membru tal-persunal FTE⁹³ jaħdmu f’funzjonijiet superviżorji orizzontali⁹⁴. Tiġi pprovduta ftit li xejn gwida speċifika rigward l-interazzjoni diretta bejn il-funzjonijiet orizzontali tat-TSK u tal-ANK. Ir-rieżami intern tal-BĊE (ara l-paragrafu 116) sab li, f’xi każijiet, il-membri tal-ANK f’TSK ikkuntattjaw it-timijiet orizzonali lokali tagħhom, filwaqt li l-membri tal-BĊE kkuntattjaw id-diviżjonijiet orizzontali tal-BĊE għall-istess skop. Dan wassal għal xogħol doppju u dewmien fit-teħid ta’ deċiżjonijiet.

In-nuqqas ta’ evalwazzjonijiet vinkolanti tal-prestazzjoni tal-persunal tal-ANK f’TSK jista’ joħloq problemi ta’ inċentiv u ta’ prestazzjoni

143

Meta l-MSU ġie stabbilit, ma kienx hemm proċeduri formali biex il-BĊE jirrapporta uffiċjalment lill-maniġment tal-ANK dwar il-prestazzjoni tal-persunal tal-ANK f’TSK. Għalkemm ingħata xi feedback, dan baqa’ mhux uffiċjali, b’ebda obbligu min-naħa tal-ANK biex jaċċettawh jew jagħmlu użu minnu.

144

Il-BĊE issa waqqaf proċess pilota biex jingħata feedback uffiċjali mill-koordinaturi tat-TSK lis-subkoordinaturi tat-TSK mill-ANK, iżda mhux lil membri oħra tal-persunal tal-ANK. Il-proċess ħa effett fit-18 ta’ Novembru 2015⁹⁵. “Fuq il-bażi tal-esperjenza akkwistata […], se tiġi kkunsidrata implimentazzjoni aktar komprensiva tal-mekkaniżmu ta’ feedback dwar il-prestazzjoni tal-MSU.”⁹⁶ Dan jirrappreżenta żvilupp pożittiv u, potenzjalment, titjib sinifikanti meta mqabbel mas-sitwazzjoni ta’ qabel.

145

Madankollu, jibqa’ interament għad-diskrezzjoni tal-ANK jekk għandux jintuża xi feedback ipprovdut minn Koordinatur tat-TSK, u jekk dan il-feedback għandux jiġi inkluż fir-rapporti tal-persunal proprji tal-ANK. Mhux talli l-ANK iżommu r-responsabbiltà sħiħa għall-evalwazzjonijiet tal-prestazzjoni tal-impjegati tagħhom, talli l-leġiżlazzjoni nazzjonali tista’ tipprevieni lil xi wħud minnhom milli jużaw il-feedback tal-BĊE dwar il-prestazzjoni.

146

Mill-ANK li rrispondew għall-kwestjonarju tagħna, 80 % rrappurtaw li rċevew feedback mill-BĊE dwar il-prestazzjoni fir-rigward tax-xogħol tal-membri tal-ANK fit-TSK. Madankollu, 33 % biss irrappurtaw li jieħdu l-feedback inkunsiderazzjoni għall-analiżi tal-prestazzjoni proprja tagħhom.

147

Linji ta’ rappurtar konfliġġenti u n-nuqqas ta’ feedback vinkolanti tal-BĊE dwar il-prestazzjoni jistgħu potenzjalment ikollhom impatt negattiv. Ir-riskju huwa li l-membri tal-persunal tal-ANK jagħżlu li jipprijoritizzaw ix-xogħol tal-ANK aktar milli r-responsabbiltajiet tat-TSK.

L-MSU ma għandux kurrikulu integrat ta’ taħriġ jew programm ta’ ċertifikazzjoni għas-superviżuri

148

Il-BĊE jipprovdi taħriġ estensiv f’ħiliet ġenerali ta’ negozju u f’”ħiliet personali”, bħal abbozzar, kif ukoll korsijiet ta’ ġestjoni u taħriġ relatat ma’ proċessi u ma’ għodod tal-IT. L-għarfien tekniku tal-persunal tas-superviżjoni bankarja jiġi ttestjat matul il proċess ta’ reklutaġġ, u l-BĊE jagħti lill-persunal tiegħu aċċess għal korsijiet onlajn dwar is-superviżjoni bankarja li jiġu organizzati mill-Istitut għall-Istabbiltà Finanzjarja. Huma jistgħu jattendu wkoll taħriġ organizzat mill-ANK jew minn awtoritajiet oħra ta’ superviżjoni bankarja, minbarra taħriġ speċifiku pprovdut prinċipalment mid-DĠSM IV. Madankollu, fil-fatt ma hemm ebda kurrikulu ta’ taħriġ obbligatorju strutturat, partikolarment f’oqsma tekniċi li huma rilevanti għall-kompiti ta’ superviżjoni bankarja tal-impjegati tal-MSU. Ġie stabbilit grupp ta’ tmexxija biex ifassal u jżomm kurrikulu ta’ taħriġ superviżorju mifrux mas-sistema kollha, għall-persunal rilevanti kollu tal-MSU. Il-grupp qed jiżviluppa u jissupplimenta l-elementi eżistenti ta’ dan il-kurrikulu biex jiżgura li jkun hemm stabbilit programm effettiv ta’ taħriġ għall-MSU fl-intier tiegħu. It-taħriġ prijoritarju għall-2016 se jingħata fil-ħarifa ta’ din is-sena u programm aktar komprensiv se jitnieda fl-2017.

149

Filwaqt li jiftiehem fl-istadji bikrin ħafna tat-twaqqif, in-nuqqas ta’ kurrikulu integrat ta’ taħriġ jew ta’ programm ta’ ċertifikazzjoni tal-għarfien, jista’ jfixkel superviżjoni effettiva, billi jista’ jkun li l-impjegati tal-MSU ma jkollhomx l-għarfien tekniku aġġornat li jkun meħtieġ biex is-settur bankarju tal-UE jiġi ssorveljat b’mod effettiv. Dan huwa partikolarment minnu fid-dawl tal-ħafna linji gwida prudenzjali u rekwiżiti superviżorji ġodda li ġew introdotti matul snin reċenti. Barra minn hekk, il-persunal il-ġdid li jingħaqad mal-BĊE ġej minn varjetà wiesgħa ta’ sistemi regolatorji u legali nazzjonali li fihom għad hemm ħafna differenzi, minkejja tentattivi għall-armonizzazzjoni tal-prattiki madwar l-MSU. F’ambjent bħal dan, programm approfondit u integrat ta’ taħriġ superviżorju bi proċess ta’ ċertifikazzjoni ċar ikun jidher bħala kundizzjoni neċessarja biex jinħoloq mekkaniżmu superviżorju verament integrat, kif previst mir-Regolament MSU⁹⁷.

72L-Artikolu 3(1) tar-Regolament Qafas tal-MSU jipprevedi b’mod espliċitu l-istabbiliment ta’ timijiet superviżorji konġunti.

73Fil-każ ta’ gruppi bankarji li l-uffiċċju prinċipali tagħhom ma jinsabx f’pajjiż parteċipanti, il-BĊE ma jkunx l-uniku superviżur tal-banek fil-grupp. Għalhekk, jiġi stabbilit TSK separat għal kull waħda mis-sussidjarji tal-bank li jkollha l-kwartieri ġenerali f’pajjiż tal-MSU, dment li s-sussidjarja titqies entità sinifikanti. Jekk istituzzjoni ospitanti li tkun domiċiljata fi Stat Membru parteċipanti jkollha entità “konsolidanti”, is-superviżjoni sseħħ fil-livell ikkonsolidat.

74Eż. id-Direttiva dwar ir-Rekwiżiti Kapitali (CRD IV) tas-26 ta’ Ġunju 2013 u d-Direttiva dwar l-Irkupru u r-Riżoluzzjoni tal-Banek (BRRD) tal-15 ta’ Mejju 2014.

75Dikjarazzjoni tal-Għanijiet tal-MSU: https://www.bankingsupervision.europa.eu/about/mission-statement/mission-statement-of-the-ssm/html/index.mt.html.

76Istituzzjonijiet fi ħdan ir-Raggruppament Ospitanti (Host Cluster) huma entitajiet sinifikanti li għalihom il-BĊE mhuwiex is-superviżur konsolidanti.

77It-Taqsima 2.1.1, il-paragrafu 10 tal-Linji Gwida dwar proċeduri u metodoloġiji komuni għas-SREP (EBA/GL/2014/13).

78BCBS 255: “Global systemically important banks: updated assessment methodology and the higher loss absorbency requirement” (Banek globali li huma sistemikament importanti: metodoloġija aġġornata ta’ valutazzjoni u r-rekwiżit ogħla ta’ kapaċità ta’ assorbiment tat-telf), BĦI, Lulju 2013. Nota: din il-metodoloġija ta’ valutazzjoni għal banek globali li huma sistemikament importanti tapplika biss għal 8 mill-129 bank sorveljat mill-MSU. Madankollu, metodoloġija simili għal banek domestiċi li huma sistemikament importanti (BCBS233) tirrakkomanda approċċ simili, bl-użu tal-istess kategoriji, bl-eċċezzjoni li attività transġurisdizzjonali ma tistax tkun direttament rilevanti. Barra minn hekk, BCBS233 tippermetti li jkun hemm aktar diskrezzjoni nazzjonali.

79It-Taqsima 2.1.1, il-paragrafu 11 tal-Linji Gwida dwar proċeduri u metodoloġiji komuni għas-SREP (EBA/GL/2014/13).

80Il-linji gwida tal-EBA jappellaw għat-twettiq ta’ rieżami annwali tal-kategorizzazzjoni tal-banek għall-iskopijiet tas-SEP; ara t-taqsima 2.1.1, il-paragrafu 12 tal-Linji gwida tal-EBA dwar proċeduri u metodoloġiji komuni għas-SREP (EBA/GL/2014/13).

81Il-BĊE stabbilixxa erba’ livelli minimi ta’ ingaġġ (MELs) li jiddefinixxu l-livell minimu ta’ “intensità” għas-superviżjoni ta’ istituzzjoni partikolari. F’kull livell hemm sett minimu ta’ kompiti u attivitajiet ewlenin tas-SEP u frekwenza minima għat-twettiq tagħhom. F’firxa ta’ bejn l-inqas intrużiv u l-aktar intrużiv, l-erba’ MEL huma Bażiku, Standard, Imsaħħaħ u Intens. Il-BĊE żviluppa matriċi għall-assenjar ta’ banek għal MEL, abbażi tal-punteġġ tar-riskju tal-bank u r-raggruppament li l-bank ikun ġie assenjat għalih. Aktar ma bank ikun kumpless u sistemikament importanti, u aktar ma jiġi perċepit bħala riskjuż mill-BĊE, akbar ikun il-livell minimu ta’ intensità superviżorja.

82Il-koordinaturi jinħatru mid-Direttur Ġenerali rispettiv tad-DĠSM I jew tad-DĠSM II. Il-Bord Superviżorju jiġi infurmat u jista’ jiddiskuti u jisfida kwalunkwe ħatra.

83It-18-il każ jikkonċernaw TSK għal banek Belġjani, Ġermaniżi, Spanjoli u Taljani, prinċipalment fir-Raggruppamenti 4 u 5, b’erba’ TSK fir-Raggruppament 3 u wieħed fir-Raggruppament Ospitanti (Host Cluster).

84Fit-28 ta’ Diċembru 2015, il-maniġment tad-DĠSM II ippropona li l-koordinaturi bl-istess nazzjonalità bħall-pajjiż ta’ domiċilju tal-bank sorveljat jiġu riallokati għal TSK oħra. Din il-proposta ġiet approvata mill-Bord Superviżorju fit-30 ta’ Diċembru 2015.

85L-Artikolu 20 tar-Regolament Qafas tal-MSU, l-Artikolu 6(2) tar-Regolament MSU.

86L-Artikolu 4(1) u (2) tar-Regolament Qafas tal-MSU.

87Il-Premessa 79 tar-Regolament MSU.

88Rapport dwar il-kompożizzjoni, l-ingaġġ tal-persunal u l-ħiliet tat-TSK, ir-Rapport Nru 02/2015 tal-BĊE, l-10 ta’ Diċembru 2015, p. 9.

89Żewġ pajjiżi għandhom sistema ta’ żewġ awtoritajiet superviżorji.

90Wieħed mill-impenji tal-persunal jaqbeż l-għadd ta’ FTEs li ntalab mill-BĊE.

91Rapport dwar il-kompożizzjoni, l-ingaġġ tal-persunal u l-ħiliet tat-TSK, ir-Rapport Nru 02/2015 tal-BĊE, l-10 ta’ Diċembru 2015, p. 16.

92Is-separazzjoni bejn il-kompiti tat-TSK/tal-ANK għall-persunal tal-ANK f’TSK tiġi stabbilita permezz ta’ ftehimiet bilaterali bejn il-BĊE u l-ANK li jissettjaw “limiti massimi” fuq il-perċentwal ta’ ħin iddedikat għall-kompiti tat-TSK, b’ċifri li jvarjaw minn 75 % sa 100 %. Waħda mill-ANK tapplika limitu massimu ta’ 75 %, 14-il ANK għandhom limitu massimu ta’ 80 %, 3 minnhom ta’ 95 %, u 2 ma għandhomx limitu massimu (100 %). (It-total jaqbeż id-19 minħabba li żewġ pajjiżi għandhom aktar minn awtorità superviżorja waħda, u dawn jistgħu japplikaw limiti massimi differenti).

93Din iċ-ċifra ġiet stabbilita mill-Kumitat tal-Iżvilupp Organizzattiv tal-BĊE (Ottubru 2014).

94L-ismijiet u s-sustanza tal-funzjonijiet orizzontali jistgħu jvarjaw fost l-ANK, iżda ġeneralment ikunu jinkludu oqsma jew unitajiet speċjalisti bħal Awtorizzazzjonijiet Bankarji, Maniġġjar ta’ Kriżijiet, Infurzar u Sanzjonijiet, Politiki Superviżorji, Mudelli Interni ta’ Riskju, Ippjanar u Koordinazzjoni, eċċ.

95Id-Deċiżjoni BĊE/2015/36 (ippubblikata fuq https://www.ecb.europa.eu/ecb/legal/pdf/en_ecb_2015_36_f_sign.pdf).

96Il-Premessa 3 għad-Deċiżjoni BĊE/2015/36 tat-18 ta’ Novembru 2015.

97Ara l-Premessa 79 għar-Regolament MSU.

Superviżjoni fuq il-post

L-arranġamenti ta’ superviżjoni fuq il-post huma koerenti u komprensivi

150

L-awditu tagħna tal-attività superviżorja fuq il-post kienet ibbażata fuq il-Prinċipji Fundamentali tal-BCBS, li jirrikjedu li s-superviżuri jużaw taħlita xierqa ta’ superviżjoni fuq il-post u ta’ superviżjoni mhux fuq il-post⁹⁸. Jenħtieġ li s-superviżuri jkollhom proċess koerenti għall-ippjanar u l-eżekuzzjoni ta’ attivitajiet fuq il-post u ta’ attivitajiet mhux fuq il-post, bl-użu ta’ politiki u proċessi biex jiżguraw li dawn l-attivitajiet jitwettqu bir-reqqa u fuq bażi konsistenti, b’responsabbiltajiet, objettivi u outputs ċari, u li jkun hemm koordinazzjoni u kondiviżjoni effettivi ta’ informazzjoni bejn il-funzjonijiet fuq il-post u l-funzjonijiet mhux fuq il-post⁹⁹.

151

Il-proċess ta’ superviżjoni fuq il-post huwa maqsum f’fażijiet iddefiniti b’mod ċar (ara l-Figura 12).

Figura 12

Il-fażijiet ta’ superviżjoni fuq il-post

Sors: Il-QEA, ibbażat fuq informazzjoni pprovduta mill-BĊE.

152

Matul il-fażi ta’ tħejjija l-parteċipanti kollha huma mistennija jistabbilixxu fehim komuni tal-ambitu tal-ispezzjoni ppjanata. Il-Koordinatur tat-TSK u l-Kap tal-Missjoni (KtM) li huma inkarigati bit-tim ta’ spezzjoni fuq il-post jfasslu nota ta’ qabel l-ispezzjoni li tiddefinixxi l-objettivi, l-ambitu u d-dettall tal-ispezzjoni. Matul il-fażi ta’ investigazzjoni, il-proċeduri neċessarji kollha ta’ spezzjoni jitwettqu taħt it-tmexxija tal-KtM, fil-biċċa l-kbira fl-uffiċċji tal-istituzzjoni ta’ kreditu. Il-KtM iħejji abbozz preliminari ta’ rapport li l-bank jiġi mistieden jikkummenta dwaru matul il-laqgħa ta’ qabel l-għeluq; imbagħad jiġi prodott abbozz ta’ rapport li fuqu l-ANK domiċiljari tal-KtM u d-diviżjoni ċentralizzata tal-BĊE għall-ispezzjonijiet fuq il-post (il-COI) iwettqu rieżamijiet ta’ konsistenza. Il-KtM imbagħad jiffinalizza r-rapport u ssir laqgħa ta’ għeluq mal-istituzzjoni ta’ kreditu taħt it-tmexxija tal-Koordinatur tat-TSK. Fil-fażi ta’ segwitu, il-Koordinatur tat-TSK iħejji rakkomandazzjonijiet fuq il-bażi tas-sejbiet fir-rapport ta’ spezzjoni. Dawn ir-rakkomandazzjonijiet jintbagħtu lill-bank f’ittra ta’ segwitu.

Feġġew nuqqasijiet ta’ natura prattika fl-ingaġġ tal-persunal, l-ippjanar u l-eżekuzzjoni tal-ispezzjonijiet fuq il-post

Involviment limitat tal-BĊE fl-ispezzjonijiet fuq il-post

153

Il-COI kellha 46 membru tal-persunal fi tmiem Novembru 2015, li minnhom 35 kienu mexxew jew ipparteċipaw fi spezzjonijiet. Il-COI jistma li l-persunal iqatta’ żewġ terzi mis-sigħat tax-xogħol tiegħu fuq xogħol fuq il-post, u terz fuq ippjanar, koordinazzjoni u kontrolli ta’ konsistenza.

154

Fl-2015, sa Ottubru, twettqu total ta’ 235 spezzjoni fuq il-post. Minn dawn, 29 tmexxew mill-COI (12 % tat-total), filwaqt li l-maġġoranza tal-ispezzjonijiet tmexxew minn ANK. Il-BĊE pprovda 8 % tal-persunal għall-ispezzjonijiet kollha fuq il-post fl-2015, bi 92 % li ġew mill-ANK.

155

Ir-Regolament MSU inkariga lill-BĊE u għamlu responsabbli għas-superviżjoni diretta tal-banek sistemikament importanti kollha fiż-żona tal-euro. Is-superviżjoni fuq il-post hija komponent kruċjali ta’ din l-awtorità. Ir-rwol ta’ importanza kbira tal-BĊE fi spezzjonijiet fuq il-post huwa indikat b’mod ċar fil-Premessa 47¹⁰⁰ u fl-Artikolu 12(1)¹⁰¹ tar-Regolament MSU. Filwaqt li dan ma jimplikax li kull spezzjoni trid titmexxa jew titwettaq esklużivament mill-persunal tal-BĊE, il-livell attwali ta’ involviment tal-BĊE huwa sorprendentement baxx u mhuwiex fl-ispirtu tar-Regolament. Barra minn hekk, il-Manwal Superviżorju jiddikjara li, bħala regola ġenerali, it-timijiet ta’ spezzjoni fuq il-post jitmexxew mill-persunal tal-ANK, sitwazzjoni li mhijiex konsistenti mat-test tar-Regolament. Ara t-Tabella 7 hawn taħt għad-dettalji sħaħ ta’ din il-kwistjoni.

Tabella 7

Dispożizzjonijiet għall-kapijiet tal-missjoni

Ir-Regolament MSU
Ir-Regolament Qafas
Il-Manwal Superviżorju

Artikolu 12
Sabiex iwettaq il-kompiti kkonferiti lilu b’dan ir-Regolament, u suġġett għall-kundizzjonijiet l-oħrajn li jinsabu fid-dritt rilevanti tal-Unjoni, il-BĊE jista’, skont l-Artikolu 13 u suġġett għal notifika minn qabel lill-awtorità nazzjonali kompetenti kkonċernata, iwettaq l-ispezzjonijiet fuq il-post kollha neċessarji fis-sede kummerċjali tal-persuni ġuridiċi msemmija fl-Artikolu 10(1) u kwalunkwe intrapriża oħra inkluża fis-superviżjoni fuq bażi konsolidata fejn il-BĊE huwa s-superviżur konsolidanti skont il-punt (g) tal-Artikolu 4(1).

Premessa 47
Sabiex iwettaq il-kompiti tiegħu b’mod effikaċi (effiċjenti), il-BĊE għandu jkun jista’ jeżiġi l-informazzjoni kollha meħtieġa, u jkun jista’ jwettaq investigazzjonijiet u spezzjonijiet fuq il-post, meta jkun il-każ f’kooperazzjoni mal-awtoritajiet kompetenti nazzjonali.
Artikolu 143(1)
1. Skont l-Artikolu 12 tar-Regolament MSU, sabiex iwettaq il-kompiti assenjati lilu permezz tar-Regolament MSU, il-BĊE għandu jaħtar timijiet ta’ spezzjoni fuq il-post kif stabbilit fl-Artikolu 144 biex imexxu l-ispezzjonijiet fuq il-post kollha meħtieġa fil-fond ta’ persuna ġuridika kif imsemmi fl-Artikolu 10(1) tar-Regolament MSU.

Artikolu 144
1. Il-BĊE għandu jkun inkarigat mill-istabbiliment u l-kompożizzjoni ta’ timijiet ta’ spezzjoni fuq il-post bl-involviment ta’ NCAs (ANK), skont l-Artikolu 12 tar-Regolament MSU.
2. Il-BĊE għandu jiddeżinja l-kap tat-tim ta’ spezzjoni fuq il-post minn fost il-membri tal-persunal tal-BĊE u tal-ANK.
Paragrafu 45
Bħala regola ġenerali, it-timijiet ta’ spezzjoni fuq il-post jitmexxew mill-persunal tal-ANK.

Sors: Il-QEA.

156

Il-membri ta’ tim ta’ spezzjoni, inkluż il-KtM, jinħatru mill-BĊE. Kemm ir-Regolament Qafas kif ukoll il-manwal superviżorju jeskludu individwi esterni, bħal membri ta’ ditti tal-awditjar, milli jinħatru bħala KtM, billi jiddikjaraw li dawn jistgħu jservu biss bħala membri tat-tim ta’ spezzjoni. Għalhekk, ir-Regolament Qafas huwa aktar restrittiv mir-Regolament MSU. Studju reċenti għall-Parlament Ewropew ressaq l-argument li approċċ aktar flessibbli lejn l-involviment ta’ awdituri esterni fis-superviżjoni jkun itejjeb il-kwalità taħt ċerti kundizzjonijiet¹⁰². Il-ħatra ta’ esperti esterni b’salvagwardji xierqa, filwaqt li żgura li kunflitti potenzjali ta’ interess jiġu evitati, tista’ fil-fatt ittaffi s-sitwazzjoni fi żmien meta l-BĊE nnifsu għandu riżorsi tal-persunal limitati.

157

Permezz tal-kwestjonarju tagħna aħna staqsejna lill-ANK jekk kienx possibbli li persunal estern iservi bħala KtM għal spezzjonijiet, fuq il-post, ta’ istituzzjonijiet ta’ kreditu inqas sinifikanti. Żewġ ANK wieġbu fil-pożittiv. Waħda minnhom użat persunal estern bħala KtM għal ħafna snin.

158

Analiżi pprovduta mill-BĊE fil-kuntest ta’ rapport intern ta’ Aċċertament tal-Kwalità tas-Superviżjoni dwar il-programm ta’ eżaminar superviżorju (SEP) uriet li kien hemm tendenza negattiva fl-allokazzjoni tal-persunal tal-ANK għal spezzjonijiet transkonfinali fl-2015. Waħda mir-raġunijiet kienet il-politika dwar ir-rimborż ta’ spejjeż tal-ivvjaġġar u salarji mġarrba mill-ANK. F’Settembru 2015, il-Bord Superviżorju ddeċieda li jkopri u jirrimborża l-ispejjeż kollha tal-ivvjaġġar, iżda mhux l-ispejjeż tas-salarji. Fil-kwestjonarju tagħna, aħna staqsejna lill-ANK jekk jenħtieġx li l-ispejjeż tas-salarji jiġu rimborżati. Ħamsa mis-seba’ ANK li rrispondew kienu tal-fehma li jenħtieġ li s-salarji jiġu rimborżati, filwaqt li t-tnejn l-oħra ħassew li jenħtieġ li l-arranġament attwali ma jinbidilx. Raġunijiet oħra għat-tendenza fl-allokazzjoni tal-persunal tal-ANK, skont l-istess rapport ta’ SQA, kienu l-iskarsezza tar-riżorsi tal-ANK u d-durata twila tal-ispezzjonijiet transkonfinali.

L-ippjanar huwa dettaljat u kumpless

159

Il-proċess ta’ superviżjoni jibda, għal kull istituzzjoni ta’ kreditu sinifikanti, bl-istabbiliment ta’ SEP li jiddefinixxi azzjonijiet u prijoritajiet ta’ superviżjoni għas-sena ta’ wara. Għal dan il-fini, is-SEP jelenka t-talbiet kollha għal spezzjoni fuq il-post u jikkategorizzahom skont il-prijorità bħala “essenzjali”, “importanti” jew “mixtieqa”¹⁰³. Ma tingħata ebda gwida għal din il-kategorizzazzjoni.

160

It-Tabella 8 turi l-għadd ta’ spezzjonijiet li ntalbu mit-TSK u l-għadd imwettaq, skont il-prijorità, fl-2015. Iċ-ċifri aggregati juru li t-TSK ippreżentaw 576 talba għal spezzjoni fuq il-post fl-2015, li minnhom 250 (43 %) ġew approvati. Il-BĊE spjega li, għalkemm xi spezzjonijiet tqiesu bħala mhux iġġustifikati, oħrajn ma setgħux jitwettqu minħabba f’nuqqas ta’ persunal tal-BĊE u/jew tal-ANK. Tlieta mill-11-il ANK li rrispondew għall-mistoqsija dwar l-ingaġġ xieraq tal-persunal iddikjaraw li huma jiffaċċjaw nuqqas ta’ persunal. Id-diviżjoni tal-SQA ikkonkludiet, fir-rapport tagħha, li r-riżorsi tal-ANK kienu notevolment skarsi matul it-tieni nofs tal-2015.

Tabella 8

Spezzjonijiet fuq il-post mitluba, approvatti u mwettqa għall-2015 (sal-31.10.2015)

Livell ta’ prijorità | Għadd ta’ talbiet għal spezzjoni | Għadd ta’ spezzjonijiet approvati | Għadd ta’ spezzjonijiet imwettqa
Essenzjali | Mhux iddivulgat | 148 | 143
Importanti | Mhux iddivulgat | 86 | 80
Mixtieq | Mhux iddivulgat | 16 | 12
Total | 576 | 250 | 235

Sors: Adattati mill-BĊE, iċ-ċifri mhumiex awditjati.

161

Il-proċedura għall-iskedar mill-ġdid ta’ spezzjoni fuq il-post mhijiex indirizzata jew spjegata fil-Manwal Superviżorju. Madankollu, din hija stipulata f’aġġornament ta’ kull xahar dwar l-ispezzjonijiet fuq il-post, li jeħtieġ approvazzjoni mill-Bord Superviżorju u l-Kunsill Governattiv taħt il-proċedura ta’ “nuqqas ta’ oġġezzjoni”.

162

Sa Novembru 2015, l-ANK kien ipprovda 249 KtM (134 FTE) u 906 spetturi (421 FTE) għal spezzjonijiet fuq il-post. Id-differenza bejn l-għadd tal-persunal u ċ-ċifri ta’ persunal FTE kienet prinċipalment dovuta għaż-żmien li l-ispetturi setgħu jiddedikaw għall-missjonijiet, iżda wkoll, skont il-COI, għal ċifri inaffidabbli pprovduti mill-ANK. Minħabba f’nuqqas ta’ riżorsi, il-COI kellha tipprijoritizza mill-ġdid spezzjonijiet oħra fl-2015 biex tissodisfa talbiet ad hoc għal spezzjoni.

163

Il-Manwal Superviżorju ma jeħtieġx frekwenza mimima ta’ spezzjonijiet, għalkemm din hija meqjusa bħala parti mill-aħjar prattika ta’ superviżjoni¹⁰⁴. F’Jannar 2016, il-Bord Superviżorju talab strateġija ċara għat-talbiet għal spezzjonijiet fuq il-post u l-prijoritizzazzjoni tagħhom. F’Mejju 2016 ittieħdet deċiżjoni għal strateġija proposta għall-ippjanar ta’ spezzjonijiet fuq il-post, inklużi “livelli ta’ ingaġġ immirati”. Livelli ta’ ingaġġ immirati huma għadd indikattiv ta’ spezzjonijiet fuq il-post li idealment jitwettqu matul ċiklu ta’ ppjanar. Għadu l-każ li ma hemm ebda dispożizzjoni biex l-istituzzjonijiet ta’ kreditu nfushom jitolbu spezzjoni fuq il-post, li hija l-prattika f’sistemi oħra ta’ superviżjoni¹⁰⁵.

164

Għall-2016, il-koordinaturi tat-TSK issa jridu jippreżentaw ġustifikazzjoni qasira bil-miktub għal kull talba għal spezzjoni fuq il-post. Dan jippermetti li l-COI tikseb fehim aħjar tar-rekwiżiti, b’hekk huwa mistenni li l-proċess ta’ ppjanar jiġi ssimplifikat. F’dan ir-rigward, ir-rapport ta’ SQA kkonkluda li, filwaqt li l-għażla tal-ispezzjonijiet fuq il-bażi tar-riżorsi disponibbli tista’ tkun approċċ raġonevoli fit-terminu qasir, minħabba f’limitazzjonijiet fuq ir-riżorsi, fit-terminu twil jenħtieġ li l-proposti tat-TSK jiġu approvati skont is-sitwazzjoni u skont il-profil tar-riskju tal-istituzzjoni ta’ kreditu.

Jenħtieġ titjib fl-IT

165

Jenħtieġ li l-eżekuzzjoni, ir-rappurtar u s-segwitu tal-ispezzjonijiet fuq il-post jiġu appoġġati minn sistema xierqa tal-IT. Il-BĊE juża l-applikazzjoni tas-sistema ta’ ġestjoni tal-informazzjoni (IMAS). Billi l-IMAS hija l-għodda prinċipali tal-IT li tintuża kemm mit-TSK kif ukoll mit-timijiet ta’ spezzjoni fuq il-post, hija għandha tipprovdi bażi teknika għall-armonizzazzjoni tal-proċessi u konsistenza fis-superviżjoni tal-istituzzjonijiet ta’ kreditu.

166

B’mod ġenerali, jagħmel sens li l-BĊE juża pjattaforma integrata tal-IT biex ikopri kemm is-superviżjoni fuq il-post kif ukoll is-superviżjoni mhux fuq il-post. Madankollu, fir-rigward tas-superviżjoni fuq il-post, l-IMAS għandha n-nuqqasijiet prinċipali li ġejjin:

(a)ebda funzjoni għall-ingaġġ ta’ persunal għall-missjonijiet u għall-monitoraġġ ta’ dawn il-missjonijiet;

(b)mhijiex allinjata mal-Kapitolu 6 tal-manwal superviżorju tal-MSU, speċjalment fir-rigward tal-istandards għad-dokumentazzjoni uniformi u tar-rendikont tal-entrati;

(c)jittella’ u jitniżżel volum insuffiċjenti ta’ dokumenti u data;

(d)problemi bl-aċċess mill-bogħod;

(e)funzjonijiet inadegwati ta’ rappurtar; u

(f)proċeduri inadegwati ta’ kontroll.

167

Il-verżjoni attwali tal-IMAS mhijiex xierqa għal spezzjonijiet fuq il-post. Skont il-BĊE, din kienet soluzzjoni temporanja sakemm setgħet tiġi introdotta sistema kompleta tal-IT. Ħamsa mill-ANK li rrispondew għall-kwestjonarju tagħna attwalment jużaw l-IMAS, u erbgħa minnhom ma jużawhiex. Il-grad ta’ użu jvarja bejn l-ANK.

168

Aħna ma stajniex insibu informazzjoni fil-Manwal Superviżorju dwar il-ħżin jew l-arkivjar ta’ dokumenti ta’ spezzjoni (eż. rapporti ta’ spezzjoni) fil-każ li l-IMAS ma tintużax. Il-COI pprovdietna b’email standard li tirrikjedi l-ħżin ta’ ċerti dokumenti fl-IMAS. Din l-email tintbagħat lill-KtM meta jiġi rilaxxat ir-rapport finali. Madankollu, il-COI ma tiċċekkjax jekk id-dokumenti meħtieġa kollha jkunux inħażnu. Barra minn hekk, l-email ma fiha ebda rekwiżit relatat mal-ħżin ta’ evidenza li ma tkunx intużat għas-sejbiet.

169

Id-dokumentazzjoni pprovduta ma kinitx tinkludi evidenza li tindika li l-Bord Superviżorju ġie infurmat dwar in-nuqqas ta’ ċerti karatteristiki ewlenin fl-IMAS li jkunu jippermettu li l-Bord jieħu deċiżjonijiet infurmati tajjeb.

170

Il-KtM kollha għandhom aċċess għar-rapporti kollha ta’ spezzjoni fuq il-post li jinsabu fl-IMAS, matul it-terminu tal-ħatra tagħhom. Dan joħloq riskju operazzjonali ta’ użu ħażin jew telf mhux intenzjonat tad-data tar-rappurtar. Il-BĊE pprovdiena b’dokument ta’ politika dwar id-drittijiet ta’ aċċess tal-membri tal-persunal tiegħu fl-MSU għal informazzjoni superviżorja fl-IMAS, iżda d-dokument ma jkoprix id-drittijiet ta’ aċċess tal-KtM jew ta’ spetturi fuq il-post maħtura mill-ANK. Barra minn hekk, billi l-Manwal Superviżorju ma jirrikjedix li d-dokumenti ta’ ħidma kollha jinħażnu fl-IMAS, l-ANK għandhom il-libertà li jagħmlu l-arranġamenti proprji tagħhom f’dan ir-rigward.

Il-BĊE jippjana miżuri konkreti biex itejjeb il-kwalifiki u l-ħiliet tal-ispetturi u tal-KtM

171

Ir-Regolament Qafas tal-MSU jagħmel lill-BĊE responsabbli għall-istabbiliment u l-kompożizzjoni ta’ timijiet ta’ spezzjoni fuq il-post. Madankollu, fil-prattika, minħabba r-riżorsi limitati tiegħu, il-BĊE jrid joqgħod fuq il-persunal tal-ANK li jkun hemm disponibbli.

172

Aħna ngħatajna biss statistika aggregata dwar l-esperjenza tal-KtM u tal-maniġers tal-proġetti responsabbli għall-awditju tal-mudelli interni ta’ rekwiżit kapitali tal-banek. Fi Frar 2015, 56 % tal-KtM kollha u l-maniġers kollha tal-proġetti kellhom inqas minn tliet snin esperjenza fit-tmexxija ta’ spezzjonijiet fuq il-post jew f’awditi ta’ mudelli interni¹⁰⁶.

173

Minħabba d-differenzi bejn l-ANK, il-COI regolarment tieħu kont, permezz ta’ stħarriġiet semiannwali, tal-ħiliet tal-ispetturi fuq il-post tal-ANK. Aħna ġejna pprovduti b’sommarju aggregat għal Frar 2015, iżda mhux bid-dettalji ta’ bażi tal-istħarriġ. Skont is-sommarju, f’dak iż-żmien tliet ANK biss setgħu jipprovdu l-ħiliet kollha meħtieġa għal spezzjonijiet fuq il-post. Waħda mill-ANK ma kellha kważi ebda ħila meħtieġa, u dawk li jifdal ma kellhomx mill-inqas xi ħiliet.

174

Permezz tal-kwestjonarju tagħna, aħna staqsejna lill-banek biex jikklassifikaw il-kwalità tal-ispezzjonijiet fuq il-post minn meta ġie stabbilit l-MSU. Minn dawk li rrispondew, 54 % wieġbu li l-kwalità kenet tajba jew tajba ħafna, 37 % wieġbu li l-kwalità ma kinitx xejn aktar milli suffiċjenti u 10 % li kienet ħażina.

175

Fl-2015, il-BĊE organizza sitt seminars ta’ taħriġ għall-KtM. Madankollu, nofs il-KtM kollha lanqas biss attendew wieħed minn dawn is-seminars. Il-BĊE għandu pjanijiet biex iwaqqaf akkademja ta’ spezzjoni, li se tiżviluppa korsijiet imfassla apposta bħala parti mill-programm ta’ taħriġ istituzzjonali tal-BĊE.

Struttura ta’ rappurtar ċara li jonqosha xi attenzjoni għad-dettall u li tista’ tiġi żvalutata minn proċedura twila

Il-proċedura ta’ rappurtar tal-BĊE hija strutturata tajjeb

176

Is-sekwenza li għandha tiġi segwita għar-rappurtar ta’ spezzjoni fuq il-post hija ddefinita b’mod ċar. Ara d-dettalji sħaħ fl-Anness X. Fil-kwestjonarju tagħna, aħna staqsejna lill-banek jekk dawn kinux ingħataw opportunità raġonevoli biex jikkummentaw fuq l-abbozz ta’ rapport ta’ spezzjoni u biex jiddiskutuh mat-tim fuq il-post. Maġġoranza kbira ta’ dawk li rrispondew (92 %) wieġbu fil-pożittiv.

177

Taħt il-”prinċipju tal-indipendenza”¹⁰⁷, filwaqt li l-COI tista’ titlob bidliet għas-sustanza ta’ rapport ta’ spezzjoni, il-KtM għandu l-libertà li jirrifjuta. Għalkemm rifjut bħal dan irid jiġi rreġistrat bħala parti mis-sejbiet tal-COI dwar il-konsistenza, il-verżjoni tar-rapport li jingħadda lill-bank hija l-abbozz finali tal-KtM.

Madankollu, ir-regoli għall-komunikazzjoni tas-sejbiet huma inkompleti

178

Is-sejbiet tal-ispezzjonijiet jiġu kkategorizzati skont l-impatt tagħhom fuq is-sitwazzjoni finanzjarja tal-istituzzjoni ta’ kreditu (“baxx”, “moderat”, “għoli”, u “għoli ħafna”)¹⁰⁸. Madankollu, din il-klassifikazzjoni tintuża biss internament u tiġi dokumentata mill-ispetturi fid-dokumenti ta’ ħidma, iżda ma tiġix irreġistrata fir-rapport ta’ spezzjoni. Il-Manwal Superviżorju ma jipprovdi ebda gwida f’dan ir-rigward. Huwa diffiċli biex jiġi żgurat li l-kategorizzazzjoni tas-sejbiet tkun konsistenti bejn KtM differenti problema li trid tiġi indirizzata sussegwentement permezz ta’ kontrolli ta’ konsistenza. Tnejn mill-ANK li rrispondew għall-kwestjonarju tagħna qiesu li l-gwida tal-BĊE dwar il-kategorizzazzjoni interna tiegħu ma kinitx adegwata, filwaqt li disgħa sabuha sodisfaċenti.

179

Il-Manwal Superviżorju ma jispeċifikax lil min għandhom jintbagħtu r-rapporti tal-ispezzjonijiet fuq il-post. Il-BĊE ma eżaminax fid-dettall min ikun id-destinatarju xieraq f’kull ġurisdizzjoni. L-għażla tad-destinatarji hija għad-diskrezzjoni tal-Koordinatur tat-TSK. Hemm riskju li l-membri tal-bord (inklużi membri mhux eżekuttivi), tal-bord superviżorju u jew tal-kumitat tal-awditjar tal-istituzzjoni ta’ kreditu ma jirċivux ir-rapport.

180

Fil-kwestjonarju tagħna, aħna staqsejna lill-banek lil min jiġu indirizzati r-rapporti ta’ spezzjoni fuq il-post. Maġġoranza ta’ dawk li rrispondew (56 %) wieġbu li r-rapporti jiġu indirizzati lill-bord maniġerjali biss, 11 % wieġbu li dawn jintbagħtu lill-bord superviżorju biss, u 9 % wieġbu li r-rapporti jintbagħtu lill-Uffiċjal Kap Eżekuttiv biss. Mill-wiġġieba, 9 % oħra qalu li r-rapporti jiġu indirizzati kemm lill-bord maniġerjali kif ukoll lill-bord superviżorju. Ir-risposti li jifdal (15 %) semmew kombinamenti differenti ta’ destinatarji jew, f’każijiet rari, destinatarji kompletament differenti.

181

Skont is-severità u l-materjalità tas-sejbiet korrispondenti, ir-rakkomandazzjonijiet jistgħu jieħdu waħda minn żewġ forom. “Atti operazzjonali” mhumiex vinkolanti u mhumiex suġġetti għall-proċess deċiżjonali li jinvolvi l-Bord Superviżorju u l-Kunsill Governattiv. Min-naħa l-oħra, “deċiżjonijiet superviżorji” jiġu abbozzati mill-Koordinatur tat-TSK u approvati mill-Bord Superviżorju u l-Kunsill Governattiv taħt il-proċedura ta’ “nuqqas ta’ oġġezzjoni”. Għalkemm il-BĊE pprovdiena b’xi taqsimiet rilevanti tal-Manwal Superviżorju, dawn ma kienx fihom gwida dwar il-kunċetti ta’ severità jew materjalità.

182

Ir-rapport finali u r-rakkomandazzjonijiet jiġu diskussi fil-laqgħa tal-għeluq mal-istituzzjoni ta’ kreditu. Il-Manwal Superviżorju jagħmel l-attendenza obbligatorja għall-KtM u l-Koordinatur tat-TSK iżda ma jiddikjarax min huwa mistenni jattendi mill-istituzzjoni ta’ kreditu¹⁰⁹.

Il-perjodu ta’ żmien għall-ħruġ tar-rapporti huwa twil

183

Kif jidher fil-Figura 13, hemm limitu ta’ żmien ta’ tmien ġimgħat biex ir-rapport finali jintbagħat lill-Koordinatur tat-TSK. L-ittra finali ta’ segwitu bir-rakkomandazzjonijiet lill-bank trid tintbagħat fi ħdan 11-il ġimgħa oħra, li jimplika data ta’ skadenza kumplessiva ta’ 19-il ġimgħa. Minħabba t-tul tal-proċess, hemm riskju li s-sejbiet tal-ispezzjoni jkunu skaduti meta jaslu għand il-partijiet interessati.

Figura 13

Skeda ta’ żmien għall-proċess ta’ segwitu

Sors: Il-QEA, ibbażat fuq informazzjoni pprovduta mill-BĊE.

98Core Principles for Effective Banking Supervision (Prinċipji Fundamentali għal Superviżjoni Bankarja Effettiva) (2012) tal-BCBS, il-Prinċipju 9, il-Kriterju Essenzjali 1. Il-prinċipji jiddefinixxu xogħol fuq il-post bħala għodda biex tiġi pprovduta verifikazzjoni indipendenti li jeżistu politiki, proċeduri u kontrolli adegwati fil-banek, biex jiġi ddeterminat li l-informazzjoni rrappurtata mill-banek hija affidabbli, biex tinkiseb informazzjoni addizzjonali dwar il-bank u l-kumpaniji relatati tiegħu li tkun meħtieġa għall-valutazzjoni tal-kundizzjoni tal-bank, biex jiġi mmonitorjat is-segwitu mogħti mill-bank għat-tħassib superviżorju, eċċ.

99Core Principles for Effective Banking Supervision (Prinċipji Fundamentali għal Superviżjoni Bankarja Effettiva) (2012) tal-BCBS, il-Prinċipju 9, il-Kriterju Essenzjali 2.

100Sabiex iwettaq il-kompiti tiegħu b’mod effikaċi (effiċjenti), il-BĊE għandu jkun jista’ jeżiġi l-informazzjoni kollha meħtieġa, u jkun jista’ jwettaq investigazzjonijiet u spezzjonijiet fuq il-post, meta jkun il-każ f’kooperazzjoni mal-awtoritajiet kompetenti nazzjonali. Jenħtieġ li l-BĊE u l-awtoritajiet nazzjonali kompetenti jkollhom aċċess għall-istess informazzjoni mingħajr ma l-istituzzjonijiet ta’ kreditu jkunu suġġetti għal rekwiżiti ta’ rappurtar doppji.

101Sabiex iwettaq il-kompiti kkonferiti lilu b’dan ir-Regolament, u suġġett għall-kundizzjonijiet l-oħrajn li jinsabu fid-dritt rilevanti tal-Unjoni, il-BĊE jista’, skont l-Artikolu 13 u suġġett għal notifika minn qabel lill-awtorità nazzjonali kompetenti kkonċernata, iwettaq l-ispezzjonijiet fuq il-post kollha neċessarji fis-sede kummerċjali tal-persuni ġuridiċi msemmija fl-Artikolu 10(1) u kwalunkwe intrapriża oħra inkluża fis-superviżjoni fuq bażi konsolidata fejn il-BĊE huwa s-superviżur konsolidanti skont il-punt (g) tal-Artikolu 4(1). Meta t-twettiq xieraq u l-effiċjenza tal-ispezzjoni jkunu jeħtieġu hekk, il-BĊE jista’ jwettaq l-ispezzjoni fuq il-post mingħajr notifika minn qabel lil dawk il-persuni ġuridiċi.

102Banking Supervision and External Auditors in the European Union (Is-Superviżjoni Bankarja u l-Awdituri Esterni fl-Unjoni Ewropea), p. 6, http://www.europarl.europa.eu/RegData/etudes/STUD/2015/542673/IPOL_STU(2015)542673_EN.pdf.

103Il-Kapitolu 6, il-paragrafu 75, tal-Manwal Superviżorju.

104Ara t-Taqsima 5000.0.3 tal-Manwal Superviżorju tar-Riżerva Federali tal-Istati Uniti.

105Ara t-Taqsima 5000.0.2 tal-Manwal Superviżorju tar-Riżerva Federali tal-Istati Uniti.

106Mudelli interni jintużaw biex jiġu kkalkulati r-rekwiżiti kapitali taħt ir-Regolament dwar ir-Rekwiżiti ta’ Kapital (CRR). Dawn il-mudelli interni jridu jiġu approvati u mmonitorjati mis-superviżuri. Aktar informazzjoni tista’ tinstab fil-gwida tal-BĊE għas-superviżjoni bankarja, Novembru 2014.

107Il-”prinċipju tal-indipendenza” jagħmel lill-KtM unikament responsabbli għall-eżekuzzjoni, ir-rappurtar u l-validazzjoni tar-rapport ta’ spezzjoni.

108Il-Kapitolu 6, il-paragrafu 123, tal-Manwal Superviżorju.

109Il-Kapitolu 6, il-paragrafu 137, tal-Manwal Superviżorju.

Konklużjonijiet u rakkomandazzjonijiet

184

Il-BĊE rnexxielu jwaqqaf struttura superviżorja kumplessa fi żmien relattivament qasir. Il-mekkaniżmu superviżorju l-ġdid għadu joqgħod, b’mod inerenti, fuq ir-riżorsi tal-ANK. Barra minn hekk, iridu jiżdiedu r-riżorsi allokati għall-awditjar intern u jrid jitqassar il-perjodu ta’ żmien għall-kopertura tar-riskju mill-uffiċċju tal-awditjar intern. Il-livell ta’ informazzjoni pprovduta mill-BĊE kienet biss parzjalment suffiċjenti biex aħna nivvalutaw l-effiċjenza tal-operazzjonijiet marbuta mal-istruttura ta’ governanza tal-MSU, ix-xogħol tat-timijiet superviżorji konġunti tiegħu u l-ispezzjonijiet tiegħu fuq il-post¹¹⁰. Għalhekk, id-diskrepanza tal-awditjar li feġġet minn meta ġie stabbilit l-MSU, u li l-Kumitat ta’ Kuntatt tas-SAIs nazzjonali kien ġibed l-attenzjoni għaliha, ġiet ikkonfermata bl-awditu tagħna.

Governanza

185

Il-proċess deċiżjonali huwa kumpless u jinvolvi ħafna saffi ta’ skambju ta’ informazzjoni (il-paragrafi 32 sa 35). Il-Bord Superviżorju huwa inkarigat bil-finalizzazzjoni ta’ għadd enormi ta’ abbozzi kompleti ta’ deċiżjonijiet, li potenzjalment huwa ta’ detriment għall-effiċjenza u l-effettività tal-laqgħat tal-Bord, u jorbot ir-riżorsi tas-Segretarjat b’mod sinifikanti (il-paragrafi 36 sa 39).

186

Il-BĊE għandu jwettaq il-kompiti kkonferiti lilu bir-Regolament MSU mingħajr preġudizzju għal, u b’mod separat mill-kompiti tiegħu relatati mal-politika monetarja u kwalunkwe kompitu ieħor¹¹¹. Il-Premessa 65 ta’ dan ir-regolament tiddikjara li l-kompiti monetarji u superviżorji tal-BĊE għandhom jitwettqu b’mod kompletament separat. Il-BĊE huwa tal-fehma li dan jippermetti l-użu minn ċerti servizzi kondiviżi. Huwa ovvju wkoll li s-separazzjoni ma għandhiex tipprekludi l-iskambju ta’ informazzjoni neċessarja. Madankollu, ma saret ebda analiżi tar-riskju rigward l-użu ta’ servizzi kondiviżi li jipprovdu appoġġ għaż-żewġ funzjonijiet, u ma hemm stabbilit ebda monitoraġġ tal-konformità (il-paragrafi 40 sa 46). Barra minn hekk, hemm riskju għall-indipendenza perċepita tal-funzjoni superviżorja, minħabba l-fatt li l-President u l-Viċi President tal-Bord Superviżorju jiġu kkonsultati biss u ma jeżerċitawx kontroll fuq il-baġit superviżorju jew fuq ir-riżorsi umani (il-paragrafi 47 sa 52).

187

Attwalment, l-uffiċċju tal-awditjar intern tal-BĊE ma għandux riżorsi adegwati biex jindirizza r-riskji identifikati għas-suġġetti tal-MSU, u l-ippjanar tal-awditjar ma jiżgurax li l-elementi ewlenin kollha tal-oqsma ta’ riskju għoli jew b’riskju medju se jiġu koperti fi ħdan perjodu ta’ żmien raġonevoli (il-paragrafi 62 sa 77).

Rakkomandazzjoni 1

Jenħtieġ li l-BĊE jkompli jissimplifika l-proċess deċiżjonali u jiddelega ċerti deċiżjonijiet lil-livelli aktar baxxi sabiex jippermetti li l-Bord Superviżorju jiffoka fuq kwistjonijiet aktar impenjattivi. Minħabba l-involviment sinifikanti tas-Segretarjat, bħala koordinatur, fil-proċess deċiżjonali, jenħtieġ li huwa jiżviluppa gwida ulterjuri fil-forma ta’ listi ta’ kontroll, mudelli u flowcharts għal kull tip ta’ deċiżjoni.

Data mmirata għall-implimentazzjoni: nofs l-2017.

Rakkomandazzjoni 2

Biex jegħleb it-tħassib dwar l-użu ta’ servizzi kondiviżi, jenħtieġ li l-BĊE jivvaluta r-riskji involuti u jimplimenta s-salvagwardji meħtieġa, li jinkludu l-ġestjoni ta’ talbiet possibbilment konfliġġenti u monitoraġġ iddedikat tal-konformità. Jentħieġ li tiġi stabbilita proċedura formali mal-President u l-Viċi President tal-Bord Superviżorju biex jiġi żgurat li:

i)il-ħtiġijiet tal-funzjoni tal-politika superviżorja jiġu riflessi b’mod xieraq u bis-sħiħ;

ii)ikunu stabbiliti linji ta’ rappurtar separati fejn ir-riżorsi superviżorji speċifiċi jkunu kkonċernati;

iii)huma jiġu involuti aktar fil-proċess tal-istabbiliment tal-baġit u fil-proċess deċiżjonali, u b’hekk irawmu l-awtonomija baġitarja tal-funzjoni superviżorja fil-BĊE fi ħdan il-konfini tal-qafas legali.

Data ta’ implimentazzjoni fil-mira: nofs l-2017.

Rakkomandazzjoni 3

Jenħtieġ li l-BĊE jassenja biżżejjed ħiliet u riżorsi għall-awditjar intern biex jiżgura li l-oqsma b’riskju għoli u b’riskju medju jkunu koperti fejn u meta jkun xieraq.

Data mmirata għall-implimentazzjoni: nofs l-2017.

Obbligu ta’ rendikont

188

Il-mandat tal-awditjar tal-Qorti fuq il-BĊE huwa enfasizzat fl-Artikolu 20(7) tar-Regolament MSU, li jirreferi wkoll għall-Artikolu 27.2 tal-Istatut tas-SEBĊ u tal-BĊE. Minħabba l-limitazzjonijiet imposti mill-BĊE fuq l-aċċess tagħna għad-dokumenti, xi oqsma importanti baqgħu ma ġewx awditjati¹¹². Is-SAIs nazzjonali wkoll identifikaw diskrepanza tal-awditjar, minħabba l-fatt li l-mandati preċedenti tagħhom tal-awditjar fuq superviżuri bankarji nazzjonali ma ġewx sostitwiti b’mandat simili għall-Qorti fuq l-attivitajiet superviżorji tal-BĊE (il-paragrafi 85 sa 87).

189

Il-BĊE stabbilixxa regoli li jirregolaw l-obbligu ta’ rendikont tiegħu lejn il-Parlament Ewropew u l-pubbliku, u r-rwoli u r-responsabbiltajiet tal-MSU huma ddefiniti b’mod ċar u ddivulgati pubblikament. Dawn l-arranġamenti huma affettwati b’mod avvers mill-fatt li l-BĊE ma jippubblikax indikaturi tal-prestazzjoni u lanqas metrika biex jiddimostra l-effettività tas-superviżjoni (il-paragrafi 82 sa 84 u l-paragrafi 88 sa 91).

Rakkomandazzjoni 4

Jenħtieġ li l-BĊE jikkoopera bis-sħiħ mal-Qorti sabiex din tkun tista’ teżerċita l-mandat tagħha u b’hekk issaħħaħ l-obbligu ta’ rendikont.

Data mmirata għall-implimentazzjoni: minnufih.

Rakkomandazzjoni 5

Biex isaħħaħ l-obbligu ta’ rendikont estern tiegħu, jenħtieġ li l-BĊE jifformalizza l-arranġamenti attwali tiegħu għall-kejl u d-divulgazzjoni pubblika ta’ informazzjoni dwar il-prestazzjoni superviżorja. Stħarriġiet ta’ istituzzjonijiet finanzjarji jistgħu jkunu utli biex jindikaw oqsma ta’ tħassib u titjib possibbli.

Data ta’ implimentazzjoni fil-mira: tmiem l-2018.

Timijiet superviżorji konġunti

190

Ir-Regolament Qafas tal-MSU jinkariga lill-BĊE bl-istabbiliment u l-kompożizzjoni ta’ timijiet superviżorji konġunti għas-superviżjoni, mhux fuq il-post, ta’ entitajiet sinifikanti iżda t-TSK baqgħu, parzjalment bi ħsieb, dipendenti ħafna mill-persunal li jinħatar mill-ANK. Għalhekk il-BĊE għandu biss kontroll limitat f’termini kemm ta’ kwantità kif ukoll ta’ kwalità fuq l-akbar komponent tal-persunal tat-TSK, filwaqt li joqgħod, minflok, fuq il-kooperazzjoni u r-rieda tajba tal-ANK. Ir-riżorsi tal-persunal huma ristretti għat-TSK kollha, fatt li jqiegħed f’riskju l-missjoni tal-BĊE li jwettaq “superviżjoni bankarja intrużiva u effettiva” (il-paragrafi 126 sa 137).

191

Il-livell ta’ persunal ta’ superviżjoni ġie ssettjat oriġinarjament permezz ta’ approċċ sempliċi ħafna li qagħad fuq stimi ta’ persunal għal funzjonijiet simili fl-ANK, qabel ma ġie stabbilit l-MSU. Dawn l-istimi wrew li kienu impreċiżi. Ma twettqitx analiżi dettaljata tal-ħtiġijiet tal-persunal għall-qafas il-ġdid tal-MSU li huwa ħafna aktar impenjattiv. Dan ifisser li ma ġiet stabbilita ebda rabta diretta bejn il-programm ta’ eżaminar superviżorju u l-allokazzjoni tar-riżorsi, kif meħtieġ taħt id-Direttiva dwar ir-Rekwiżiti Kapitali (il-paragrafi 107 sa 112). Hemm indikazzjonijiet, ikkonfermati b’komunikazzjoni reċenti mill-Bord Superviżorju, li l-livelli attwali tal-persunal mhumiex suffiċjenti.

192

Ma hemmx kurrikulu strutturat u obbligatorju ta’ taħriġ għall-impjegati tal-BĊE fil-prattiċitajiet tas-superviżjoni mhux fuq il-post, b’mod partikolari f’oqsma tekniċi li huma speċifikament rilevanti għall-kompiti ta’ superviżjoni bankarja. Barra minn hekk, il-BĊE ma għandux database ċentralizzata, standardizzata u komprensiva tal-ħiliet u l-kompetenzi tal-membri tat-TSK (kemm impjegati tal-BĊE kif ukoll tal-ANK) (il-paragrafi 148 sa 149).

193

Ir-raggruppament li fih jitqiegħed kull bank jintuża, fuq bażi kontinwa, bħala wieħed minn żewġ inputs (fejn l-ieħor ikun il-punteġġ tal-valutazzjoni tar-riskju) li jiddeterminaw il-livell minimu ta’ ingaġġ tal-bank għall-intensità superviżorja. Il-metodoloġija ta’ raggruppament tal-BĊE ilha ma tiġi rrieżaminata jew aġġornata mill-bidu tal-MSU. Barra minn hekk, id-data fil-livell tal-banek li ntużat fl-eżerċizzju ta’ raggruppament ilha ma tiġi aġġornata mill-2013. Għalhekk, għall-ippjanar tiegħu tas-superviżjoni li għadu għaddej, l-MSU għadu qed juża mudell li ilu jeżisti mill-bidu tal-MSU (il-paragrafi 113 sa 121).

194

Id-dokumentazzjoni pprovduta dwar l-ippjanar tas-superviżjoni ma ppermettilniex li nikkonkludu dwar jekk il-BĊE jwettaqx dawn l-attivitajiet superviżorji b’mod effiċjenti.

Rakkomandazzjoni 6

Jenħtieġ li l-BĊE jemenda r-Regolament Qafas tal-MSU sabiex jifformalizza l-impenji mill-ANK parteċipanti u jiżgura li kollha kemm huma jipparteċipaw bis-sħiħ u b’mod proporzjonat fix-xogħol tat-TSK.

Data mmirata għall-implimentazzjoni: tmiem l-2017.

Rakkomandazzjoni 7

Jenħtieġ li l-BĊE jiżviluppa, f’kollaborazzjoni mal-ANK, profili tar-rwoli/tat-timijiet u metodi biex jiġu vvalutati kemm ix-xerqien tal-persunal li l-ANK ikollhom l-intenzjoni li jassenjaw għat-TSK, kif ukoll il-prestazzjoni sussegwenti tagħhom.

Data ta’ implimentazzjoni fil-mira: tmiem l-2018.

Rakkomandazzjoni 8

Jenħtieġ li l-BĊE jistabbilixxi u jżomm database ċentralizzata, standardizzata u komprensiva tal-ħiliet, l-esperjenza u l-kwalifiki tal-impjegati tat-TSK, kemm dawk mill-BĊE kif ukoll dawk mill-ANK.

Data ta’ implimentazzjoni fil-mira: tmiem l-2018.

Rakkomandazzjoni 9

Jenħtieġ li l-BĊE jimplimenta kurrikulu formali ta’ taħriġ kemm għall-persunal ta’ superviżjoni ġdid kif ukoll għal dak eżistenti fit-TSK, li jiffoka fuq taħriġ orjentat lejn il-kontenut li jkun rilevanti għas-superviżjoni bankarja, li jiżgura li l-parteċipazzjoni obbligatorja tkun proporzjonata mal-ħtiġijiet tan-negozju u mal-esperjenza u l-profil tal-membru tal-persunal, u jenħtieġ li huwa jqis il-possibbiltà li jimplimenta programm ta’ ċertifikazzjoni għas-superviżjoni mhux fuq il-post għall-impjegati tat-TSK.

Data ta’ implimentazzjoni fil-mira: tmiem l-2018.

Rakkomandazzjoni 10

Jenħtieġ li l-BĊE jiżviluppa u jimplimenta metodoloġija bbażata fuq ir-riskju biex jiddetermina l-għadd immirat ta’ persunal u l-kompożizzjoni tal-ħiliet għat-TSK, li huwa mistenni li jiżgura li r-riżorsi ta’ kull TSK (persunal tal-BĊE u tal-ANK) ikunu proporzjonati mad-daqs, il-kumplessità u l-profil tar-riskju tal-istituzzjoni sorveljata, u adegwati biex jitwettaq is-SEP għal dik l-istituzzjoni.

Data ta’ implimentazzjoni fil-mira: tmiem l-2018.

Rakkomandazzjoni 11

Billi l-mudell ta’ raggruppament għadu jintuża f’dan il-proċess importanti ta’ ppjanar tas-superviżjoni, jenħtieġ li dan jiġi rieżaminat perjodikament u aġġornat kif meħtieġ. Jenħtieġ li l-informazzjoni speċifika għall-banek li tintuża fl-eżerċizzju ta’ raggruppament tiġi aġġornata regolarment ukoll.

Data mmirata għall-implimentazzjoni: nofs l-2017.

Spezzjonijiet fuq il-post

195

Id-dokumentazzjoni pprovduta mill-BĊE ma kinitx suffiċjenti biex ikun jista’ jsir eżaminar sħiħ tal-effiċjenza operazzjonali. Minn dak li stajna nivvalutaw, il-proċess jidher li huwa koerenti u komprensiv (il-paragrafi 150 sa 152).

196

L-Artikolu 12 tar-Regolament MSU kkonferixxa fuq il-BĊE l-kompitu tat-twettiq ta’ spezzjonijiet fuq il-post. Madankollu, il-prattika operattiva attwali mhijiex konsistenti ma’ dan l-objettiv. Il-BĊE ma jipprovdix aktar minn 8 % tat-total tal-persunal li jwettaq l-ispezzjonijiet fuq il-post, u mexxa biss 12 % taż-żjarat ta’ spezzjoni. Kważi l-ispezzjonijiet l-oħra kollha jitmexxew mill-persunal tas-superviżur domiċiljari jew ospitanti (il-paragrafi 153 sa 158).

197

Fl-ippjanar u l-allokazzjoni tar-riżorsi għal spezzjonijiet individwali, ma ngħatatx gwida ċara dwar il-prijoritizzazzjoni qabel Mejju 2016 (il-paragrafu 159). Il-Manwal Superviżorju ma jirrikjedix frekwenza minima ta’ spezzjonijiet (il-paragrafu 163), iżda xi miżuri li jindirizzaw dan il-punt ġew adottati wkoll f’Mejju 2016. Is-sistema tal-IT għandha nuqqasijiet sinifikanti (il-paragrafi 165 sa 170), u jeħtieġ li l-kwalifiki u l-ħiliet tal-ispetturi fuq il-post tal-ANK jiġu indirizzati (il-paragrafi 171 sa 175). Barra minn hekk, jenħtieġ li r-rapporti ta’ spezzjoni jinħarġu aktar fil-pront ladarba tkun saret il-laqgħa tal-għeluq (il-paragrafu 183).

Rakkomandazzjoni 12

Jenħtieġ li l-BĊE jżid mal-persunal tiegħu jew inkella jerġa’ jorganizzah biex isaħħaħ il-preżenza tiegħu b’mod sostanzjali fi spezzjonijiet fuq il-post ta’ banek sinifikanti, abbażi ta’ prijoritizzazzjoni ċara tar-riskji. Jenħtieġ li jiżdied il-proporzjon ta’ spezzjonijiet fuq il-post immexxija minn ANK superviżur mhux domiċiljari jew mhux ospitanti.

Data mmirata għall-implimentazzjoni: tmiem l-2018.

Rakkomandazzjoni 13

Jenħtieġ li l-BĊE jagħti segwitu mill-qrib għad-dgħufijiet fis-sistema tal-IT għal spezzjonijiet fuq il-post u li jkompli bl-isforzi tiegħu biex iżid il-kwalifiki u l-ħiliet tal-ispetturi fuq il-post li jiġu mill-ANK.

Data mmirata għall-implimentazzjoni: nofs l-2017.

Dan ir-Rapport ġie adottat mill-Awla IV, immexxija mis-Sur Baudilo Tomé MUGURUZA, Membru tal-Qorti tal-Awdituri, fil-Lussemburgu fil-laqgħa tagħha tat- 18 ta’ Ottubru 2016.

Għall-Qorti tal-Awdituri

Klaus-Heiner Lehne
President

110Ara l-paragrafu 19.

111L-Artikolu 25 tar-Regolament MSU.

112Ara l-paragrafu 19.

Annessi

Anness I

Sommarju tal-approċċ tal-awditjar

Suġġett tal-awditjar
Kriterji tal-awditjar
Analiżi tal-awditjar

L-arranġamenti ta’ governanza tal-MSU jipprovdu ambjent xieraq għax-xogħol tat-TSK u tat-timijiet ta’ spezzjoni fuq il-post?

IIl-Prinċipju Fundamentali 2 tal-BCBS

IIIr-Regolament MSU, il-Premessi 65, 66 u 77

IIIIr-Regolament MSU, l-Artikoli 4, 6, 19, 22, 24, 25 u 26

IVIl-Manwal superviżorju tal-BĊE

VIr-Regoli tal-proċedura tal-BĊE

οAnaliżi kwalitattiva tad-dokumenti

οIntervisti mal-persunal

L-istruttura tal-awditjar intern u l-arranġamenti ta’ ppjanar u ta’ rappurtar huma tali li r-riskji li ġew identifikati fir-rigward tal-kompiti ta’ superviżjoni bankarja, jiġu indirizzati b’mod sodisfaċenti?

IL-istandard 2030 tal-IIA, il-Gwida Prattika tal-Qafas Internazzjonali ta’ Prattika Professjonali (IPPF) dwar l-istandard 2030

οAnaliżi kwalitattiva tad-dokumenti

οIntervisti mal-persunal

Il-proċeduri u l-applikazzjoni prattika tar-regoli għall-obbligu ta’ rendikont, inkluż l-awditjar intern, jipprovdu ambjent xieraq għas-superviżjoni bankarja?

IIl-Prinċipju Fundamentali 2 tal-BCBS

IIIr-Regolament MSU, l-Artikolu 20

οValutazzjoni kumparattiva u intervisti ma’ SAIs oħra (l-Awstralja, il-Kanada, l-Istati Uniti tal-Amerka)

οAnaliżi tal-istħarriġ imwettaq mill-Kumitat ta’ Kuntatt

οAnaliżi kwalitattiva tad-dokumenti

οIntervisti mal-persunal tal-BĊE

οIntervisti mal-partijiet interessati (il-Parlament, il-Kunsill)

L-ippjanar u l-istabbiliment tat-TSK kienu xierqa f’termini ta’ struttura u riżorsi?

IIl-Prinċipji Fundamentali tal-BCBS

IIIr-Regolament MSU, l-Artikolu 6

IIIIr-Regolament MSU, il-Premessa 79

IVIr-Regolament Qafas tal-MSU, l-Artikoli 3 u 4

VId-Direttiva 2013/36/UE, l-Artikoli 63 u 97¹

VIIl-Manwal superviżorju tal-BĊE

VIIIl-Linji gwida tal-EBA dwar proċeduri u metodoloġiji komuni għas-SREP,

Sal-punt permess:

οAnaliżi tat-taqsimiet tal-manwal superviżorju u dokumenti oħra li jittrattaw l-istruttura organizzazzjonali

οValutazzjoni tal-ippjanar kumplessiv tar-riżorsi fid-DĠSM I u II

οValutazzjoni tal-ippjanar tar-riżorsi tat-TSK

οRieżami tad-deċiżjonijiet dwar l-allokazzjoni tar-riżorsi u s-suppożizzjonijiet u l-mudelli ta’ bażi

οIntervisti mal-persunal

οAnaliżi kwalitattiva tal-fajls tal-persunal

οAnaliżi kwalitattiva tad-dokumenti relatati mal-programmi ta’ taħriġ

ο(il-proċeduri kollha sal-punt permess)

L-attivitajiet superviżorji jiġu ppjanati b’mod xieraq biex jindirizzaw kriterji ssettjati mill-istandards, u s-superviżur iwettaq dawn l-attivitajiet b’mod effiċjenti?

IIl-Prinċipji Fundamentali tal-BCBS

IIIr-Regolament Qafas tal-MSU, l-Artikolu 3

IIIId-Direttiva 2013/36/UE, l-Artikoli 97 u 99

IVIl-Linji gwida tal-EBA dwar proċeduri u metodoloġiji komuni għas-SREP.

οKważi ebda proċedura ma setgħet titwettaq (id-okumenti tas-SEP/SREP, il-fajls tal-banek u t-taqsimiet metodoloġiċi tal-manwal superviżorju ma kinux disponibbli)

L-ispezzjonijiet fuq il-post jiġu ppjanati, imwettqa u rrappurtati b’mod xieraq?

IIl-Prinċipju Fundamentali 9 tal-BCBS

IIISA 580

IIIIr-Regolament MSU, l-Artikolu 12

IVIr-Regolament Qafas tal-MSU, l-Artikolu 3

VId-Direttiva 2013/36/UE, l-Artikolu 99

VIIl-Manwal superviżorju tal-BĊE, il-Kapitolu 6

οAnaliżi kwalitattiva tad-dokumenti li ngħatajna aċċess għalihom

οIntervisti mal-persunal

1Id-Direttiva 2013/36/UE tal-Parlament Ewropew u tal-Kunsill tas-26 ta’ Ġunju 2013 dwar l-aċċess għall-attività tal-istituzzjonijiet ta’ kreditu u s-superviżjoni prudenzjali tal-istituzzjonijiet ta’ kreditu u tad-ditti tal-investiment, li temenda d-Direttiva 2002/87/KE u li tħassar id-Direttivi 2006/48/KE u 2006/49/KE (ĠU L 176, 27.6.2013, p. 338).

Anness II

Limiti fuq l-aċċess għal informazzjoni

Oqsma li ma ġewx awditjati b’mod sodisfaċenti minħabba li l-BĊE ma pprovdiex id-dokumenti li ntalbu
Evidenza mhux ipprovduta

Valutazzjoni komprensiva

οIttestjar tal-istress

οAnaliżi tal-Kwalità tal-Assi

οFost l-oħrajn, il-linji gwida dwar il-valwazzjoni kollaterali, il-proċess għall-għażla tal-assi li huma suxxettibbli għar-riskju, l-FAQs, il-minuti u l-korrispondenza tal-laqgħat mal-EBA, mal-BERS u mal-BĊE, il-valutazzjoni tal-impatt ta’ krediti ta’ taxxa u l-linji gwida relatati, u xi dokumenti relatati mal-proġetti¹

Proċess deċiżjonali

οKonformità mal-iskedi ta’ żmien issettjati

οLivell u twaqqit tad-deċiżjonijiet b’kunsiderazzjoni għas-severità tal-kwistjoni

οJekk u kif id-diversi partijiet fil-proċess deċiżjonali jżidu l-valur u jekk hemmx trikkib jew superfluwità abbażi ta’ każijiet konkreti

οAħna ma stajniex inwettqu kontroverifiki tal-kummenti li saru mill-banek kummerċjali fil-kuntest tal-istħarriġ tagħna dwar il-proċess deċiżjonali, mad-deċiżjonijiet veri

οDeċiżjonijiet tal-Bord Superviżorju

οFajls tal-banek

οDokumentazzjoni ta’ bażi tal-passi proċedurali li ġew segwiti fil-proċess deċiżjonali

οMinuti tal-Bord Superviżorju

Effiċjenza operazzjonali tal-ispezzjonijiet fuq il-post

οPartijiet prinċipali tal-metodoloġija tal-ippjanar

οEffiċjenza vera tal-ispezzjonijiet fuq il-post

οApplikazzjoni konsistenti u effiċjenti tal-metodoloġija fl-MSU (eż. dewmien mhux dovut, nuqqas ta’ fokus, twettiq ineffiċjenti ta’ awditi)

οRappurtar koerenti tal-ispezzjonijiet fuq il-post

οKontrolli effiċjenti ta’ konsistenza

οAħna ma stajniex inwettqu kontroverifiki tal-kummenti li saru mill-banek kummerċjali fil-kuntest tal-istħarriġ tagħna dwar il-proċess ta’ spezzjonijiet fuq il-post mar-rapporti jew dokumenti ta’ ħidma veri dwar l-ispezzjonijiet fuq il-post

οKonkretezza u medda ta’ żmien tat-titjib tal-IMAS

οAċċertament tal-kwalità tal-ispezzjonijiet fuq il-post

οLista ta’ spezzjonijiet ippjanati li ma twettqux

οAnnessi għall-Kapitolu 6 tal-Manwal Superviżorju rigward il-metodoloġija għas-superviżjoni fuq il-post (il-Kapitolu 6 (60 paġna) ingħata iżda mhux l-annessi (1 000 paġna kif inhu rrappurtat))

οPpjanar ta’ spezzjonijiet speċifiċi fuq il-post (lista ta’ spezzjonijiet fuq il-post b’talba għal riżorsi

οLista ta’ rieżamijiet trematiċi u lista ta’ talbiet ad hoc

οDettalji ta’ bażi tal-istħarriġ imwettaq mill-ANK biex jiġu vvalutati l-ħiliet tal-ispetturi fuq il-post li huma disponibbli

οPjan għall-attivazzjoni tal-verżjonijiet tal-IMAS

οDeċiżjonijiet tal-Bord Superviżorju eż. dwar l-ippjanar ta’ spezzjonijiet fuq il-post

οDokumenti ta’ ħidma (inkluża dokumentazzjoni tal-ippjanar) tal-ispetturi

οRapporti ta’ kontroll ta’ konsistenza li huma speċifiċi għall-banek

οFajls tal-banek/ ikkampjunar ta’ każijiet konkreti

οInvolviment tal-awdituri fuq il-post u rapporti rilevanti dwar l-eżerċizzju 2015 tal-Analiżi tal-Kwalità tal-Assi (AQR) tal-Greċja

Effiċjenza operazzjonali tal-ippjanar tas-superviżjoni mhux fuq il-post

οData u kalkoli ta’ bażi użati fl-eżerċizzju inizjali ta’ raggruppament u fl-allokazzjoni tar-riżorsi relatati

οEffiċjenza tal-ippjanar tal-attivitajiet superviżorji

οXerqien tal-ippjanar tal-attivitajiet superviżorji

οUżu effiċjenti / xieraq tar-rieżamijiet tematiċi fl-ippjanar tal-attivitajiet superviżorji

οEffiċjenza operazzjonali tat-twettiq tas-superviżjoni mhux fuq il-post

οEffiċjenza tal-eżekuzzjoni tal-attivitajiet superviżorji

οXerqien tal-eżekuzzjoni tal-attivitajiet superviżorji

οAnaliżi u rappurtar koerenti u xierqa tas-SREP

οUżu xieraq / effiċjenti tal-karti tal-identità

οXerqien tal-mudell tal-SĠR

οUżu effiċjenti tal-mudell tal-SĠR fil-proċess superviżorju

οSegwitu effiċjenti u mmirat tad-deċiżjonijiet superviżorji mit-TSK

οAħna ma stajniex inwettqu kontroverifiki tal-kummenti li saru mill-banek kummerċjali fil-kuntest tal-istħarriġ tagħna dwar is-superviżjoni mhux fuq il-post

οManwal Superviżorju (bl-eċċezzjoni ta’ bejn wieħed u ieħor 25 paġna dwar it-TSK flimkien ma’ 17-il paġna dwar il-ġestjoni tal-kriżi minn ammont kumplessiv ta’ 346 paġna)

οAnnessi metodoloġiċi għall-Manwal Superviżorju

οMetodoloġiji u mudelli dettaljati għall-proċess tas-SREP

οMetodoloġiji dettaljati għall-mudell tal-SĠR

οRapporti tematiċi

οDeċiżjonijiet tal-Bord Superviżorju

οProposti tas-SEP, SEP approvati

οKarti tal-identità veri (ġiet ipprovduta biss verżjoni modifikata), kif ukoll is-sett tad-data użata tal-FINREP

οRapporti tas-SREP

οPunteġġi tal-SĠR u output mudell, dokumentazzjoni ta’ sostenn, dettalji, prevalazzjonijiet

οPjanijiet ta’ rkupru ppreżentati lill-BĊE, analiżi u segwitu mit-TSK

οDeċiżjonijiet superviżorji, segwitu u implimentazzjoni mit-TSK

οMetodoloġija ta’ raggruppament

οma jiġux ipprovduti mudell, inputs (dettalji tal-bank, data), kalkoli, dettalji dwar l-output (inklużi prevalazzjonijiet)

οFajls tal-banek/ ikkampjunar ta’ każijiet konkreti

Laqgħat tal-Bord Superviżorju

οEffiċjenza tal-laqgħat

οAderenza mal-prinċipju tal-indipendenza għar-rappreżentanti tal-ANK għall-Bord Superviżorju

οMinuti tal-Bord

Obbligu ta’ rendikont

οRappurtar komprensiv u effiċjenti lill-Parlament Ewropew

οSkambju effiċjenti u komprensiv ta’ informazzjoni kif meħtieġ bl-Artikolu 32 tar-Regolament MSU

οkellna noqogħdu fuq informazzjoni mingħand partijiet terzi f’dan ir-rigward

οDokumentazzjoni bil-miktub dwar l-iskambju ad hoc tal-fehmiet bejn il-Palament Ewropew u l-President tal-Bord Superviżorju

οRekord ta’ proċedimenti tal-Bord Superviżorju, kif ipprovdut lill-kumitat kompetenti tal-Parlament b’lista annotata ta’ deċiżjonijiet

οId-dokumentazzjoni vera mitluba mill-Kummissjoni Ewropea għar-rapport tiegħu skont l-Artikolu 32 u l-korrispondenza, bid-dati, relatata mal-informazzjoni mitluba

Sors: Il-QEA.

1F’April 2016, il-BĊE pprovdiena b’rapport ta’ aċċertament tal-kwalità tad-DĠSM IV ddatat April 2015. Għalkemm ir-rapport kopra għadd ta’ oqsma, ma stajniex inwettqu l-proċeduri tal-awditjar tagħna bl-użu tad-dokumenti sors disponibbli. Ir-rapport iffoka fuq kwistjonijiet aktar milli dawk metodoloġiċi. Aħna ġejna pprovduti wkoll b’għadd ta’ dokumenti proċedurali bħal ittri tal-inkarigu lill-awdituri, u rekwiżiti proposti ta’ allokazzjoni tar-riżorsi għar-rieżami tal-ktieb tas-self. Ma ngħatajniex aċċess suffiċjenti għad-dokumenti ta’ ħidma tal-awdituri u ma stajniex nisiltu l-konklużjonijiet proprji tagħna dwar aspetti oħra abbażi tal-informazzjoni disponibbli.

Eżempji ta’ kif dan affettwa l-awditu tagħna huma ppreżentati hawn taħt.

I. Governanza

Problema
Bħala risposta għall-kwestjonarju li bgħattna lill-banek kummerċjali, tliet istituzzjonijiet iddikjaraw li ma kinux ingħataw id-dritt tas-smigħ. Madankollu, aħna ma ngħatajniex aċċess għall-fajls jew id-deċiżjonijiet tal-banek.

Konsegwenza
Aħna ma stajniex nivverifikaw din id-dikjarazzjoni.

Problema
Aħna tlabna kampjuni ta’ każijiet għal tipi differenti ta’ deċiżjonijiet (sitwazzjonijiet ta’ emerġenza, każijiet ordinarji, deċiżjonijiet tas-SREP, u awtorizzazzjonijiet), inkluż il-fluss, kollu kemm hu, tad-dokumentazzjoni ta’ bażi bid-dati għal kull pass, mill-istadju tal-bidu sakemm tintlaħaq id-deċiżjoni finali. Madankollu, aħna ġejna pprovduti biss b’tabelli li kienu jindikaw id-dati tal-passi proċedurali, mingħajr ebda aċċess għad-dokumentazzjoni ta’ bażi.

Konsegwenza
Aħna ma stajniex niddeterminaw jekk id-dewmien fit-teħid ta’ deċiżjonijiet kienx dovut għal imperfezzjonijiet fil-proċedura jew għall-kumplessità tas-suġġett. Ma stajniex nindirizzaw nuqqasijiet speċifiċi fil-proċess deċiżjonali, lanqas ma stajna nidentifikaw xi saffi mhux meħtieġa jew nivverifikaw li d-dokumenti pprovduti kienu jippermettu t-teħid ta’ deċiżjoni infurmata tajjeb. Għalhekk, kwalunkwe analiżi tal-effiċjenza tat-teħid ta’ deċiżjonijiet trid tibqa’ pjuttost astratta.

Problema
Aħna tlabna l-minuti tal-SB sabiex nivvalutaw jekk il-President jiżgurax diskussjonijiet effiċjenti u effettivi fl-SB, b’attendenza regolari u diskussjonijiet sħaħ mill-membri kollha fl-interess tal-UE fl-intier tagħha. Madankollu aħna ġejna miċħuda kwalunkwe aċċess għall-minuti tal-Bord Superviżorju.

Konsegwenza
Aħna ma stajniex nesprimu opinjoni dwar l-effiċjenza tal-laqgħat tal-SB.

II. Timijiet superviżorji konġunti

Problema
Bħala risposta għall-kwestjonarju tagħna, wieħed mill-banek kummerċjali infurmana li l-BĊE kien staqsa għal kwantità sproporzjonata tad-dokumentazzjoni (“mijiet ta’ fajls”) għall-valutazzjonijiet “kompetenti u idonei” tiegħu, għalkemm il-biċċa l-kbira mill-każijiet kienu jikkonċernaw it-tiġdid tad-diretturi.

Konsegwenza
Deċiżjonijiet “kompetenti u idonei” kienu jirrappreżentaw kważi nofs id-deċiżjonijiet li ttieħdu mill-BĊE. Rapport imwettaq mid-diviżjoni tal-aċċertament tal-kwalità enfasizza li deċiżjonijiet bħal dawn seta’ jkollhom impatt fuq ir-riżorsi. Aħna ma stajniex inwettqu valutazzjoni ta’ jekk il-proċeduri għal deċiżjonijiet kompetenti u idonei kinux proporzjonati (jiġifieri kinux meħtieġa l-proċeduri kollha u t-talbiet kollha għal informazzjoni) jew kellhomx impatt negattiv fuq l-allokazzjoni tar-riżorsi. Għalhekk, aħna ma stajniex nesprimu fehma infurmata dwar il-ħtieġa għal saff addizzjonali jew għall-organizzazzjoni aktar effiċjenti tal-kompiti.

Problema
Aħna kien biħsiebna neżaminaw l-immudellar tar-riskju bħala komponent tas-SREP u jekk id-data pprovduta mill-banek sorveljati ntużatx b’mod effettiv f’mudell xieraq tar-riskju. Ma ngħatajna ebda dettall dwar l-impatt tad-data li ġiet ippreżentata minn banek sorveljati dwar il-punteġġ tal-SĠR. Bħala risposta għall-kwestjonarju tagħna, ħafna banek kummerċjali ddikjaraw li r-rekwiżiti ta’ rappurtar imposti fuqhom kienu sproporzjonati.

Konsegwenza
Aħna ma stajniex nivverifikaw jekk u kif id-data rrappurtata tintuża biex jiġi ddeterminat il-punteġġ tas-SREP, u jekk ir-rekwiżiti ta’ rappurtar jistgħux jitfasslu b’mod aktar effiċjenti biex jiġu enfasizzati r-riskji prinċipali.

III. Spezzjonijiet fuq il-post

Problema
Aħna ma ntbagħtilniex l-anness metodoloġiku għall-manwal superviżorju jew il-fajls ta’ bażi tal-ispezzjonijiet fuq il-post. F’xi każijiet, il-banek kummerċjali għamlu dikjarazzjonijiet negattivi dwar it-twettiq tal-ispezzjonijiet fuq il-post.

Konsegwenza
Aħna ma stajna nivvalutaw ebda stadju taċ-ċiklu ta’ spezzjoni l-għażla ta’ bank, l-abbozzar tan-nota ta’ qabel l-ispezzjoni, it-twettiq u r-rappurtar taż-żjara ta’ spezzjoni, kontrolli ex post ta’ konsistenza jew jekk il-metodoloġija ta’ bażi indirizzatx ir-riskji ewlenin u jekk ir-riżorsi ntużawx b’mod xieraq u effiċjenti. Madankollu, approċċ mhux adatt, għall-ispezzjonijiet fuq il-post ikollu implikazzjonijiet kbar għall-valutazzjoni tal-allokazzjoni tar-riżorsi, u għall-effiċjenza tax-xogħol tassew imwettaq. Metodoloġija inkompleta jew żbaljata tkun taffettwa l-effiċjenza tal-ispezzjonijiet kollha tal-banek sinifikanti, sew jekk imwettqa mill-BĊE u sew jekk mill-ANK.

Anness III

Il-proċess deċiżjonali kif inhu applikat għal deċiżjonijiet superviżorji individwali u atti legali oħra vinkolanti u mhux vinkolanti sal-proċedura ta’ nuqqas ta’ oġġezzjoni fil-kunsill governattiv

Referenza għaċ-ċart
Deskrizzjoni

(1-2)
Is-subkoordinatur tat-TSK jieħu ħsieb il-kollegament mal-maniġment tal-ANK rilevanti biex jiżgura li għandhom l-opportunità biex jirrieżaminaw u jikkummentaw dwar l-abbozzi ta’ deċiżjonijiet qabel id-distribuzzjoni suċċessiva. Il-limitu ta’ żmien għall-kummenti jiddependi miċ-ċirkustanzi u jieħu kont tad-data ta’ skadenza legali u operazzjonali finali.

(3-4)
B’mod parallel ma’ (1-2), it-TSK jista’ jitlob parir legali jew parir mingħand oqsma rilevanti tax-xogħol tal-MSU.

(5)
It-TSK huma mistiedna jiddiskutu, flimkien mas-Segretarjat tal-SB, l-ewwel abbozz ta’ proposta, l-ewwel abbozz ta’ deċiżjoni u skedi ta’ żmien. Is-Segretarjat tal-SB jirrieżamina d-dokumentazzjoni.
Jekk is-Segretarjat ma jiġix ikkonsultat f’dan l-istadju bikri, ir-rieżami jitwettaq qabel ma d-dokumentazzjoni tintbagħat lill-Bord Superviżorju.

(6-7-8)
Jekk iż-żmien jippermetti, is-Segretarjat tal-SB jibgħat id-dokumentazzjoni lid-Direttorat Ġenerali għas-Servizzi Legali (DĠ/L) għall-editjar.

(9)
Il-Koordinatur tat-TSK jibgħat il-pakkett ta’ dokumentazzjoni lill-maniġment superjuri tad-DĠ I jew II, kif jista’ jkun il-każ, għal rieżami u approvazzjoni tal-abbozz ta’ deċiżjoni ppreżentat.

(10)
Il-maniġment superjuri, wara r-rieżami u l-approvazzjoni tal-abbozz ta’ deċiżjoni ppreżentat mill-Koordinatur tat-TSK, jibgħat il-proposta tal-SB, l-abbozz ta’ deċiżjoni u dokumentazzjoni oħra ta’ sfond bl-email lill-President u lill-Viċi President għall-approvazzjoni u biex ikunu jistgħu jiġu ċċirkolati ulterjorment lill-membri tal-SB. Is-Segretarjat tal-SB jirċievi kopja biex b’hekk ikun jista’ jagħti segwitu hekk kif il-President u l-Viċi President ikunu approvaw id-dokumentazzjoni.

(11)
Is-Segretarjat tal-SB jibgħat id-dokumentazzjoni lill-membri l-oħra tal-SB. Bħala regola, il-membri tal-SB iridu jirċievu d-dokumentazzjoni mill-inqas ħamest ijiem ta’ xogħol qabel il-laqgħa rilevanti. Jekk id-dokumentazzjoni tiġi ppreżentata għal approvazzjoni permezz ta’ proċedura bil-miktub, id-data ta’ skadenza standard hija wkoll ta’ ħamest ijiem ta’ xogħol.

(12)
Laqgħa / proċedura bil-miktub. Normalment, fi proċedura bil-miktub ma ssir ebda votazzjoni formali. Il-Membri tal-SB jitqiesu li approvaw abbozz ta’ deċiżjoni dment li ma joġġezzjonawx fi żmien id-data ta’ skadenza.

(13)
Approvazzjoni mill-SB.

(14-15)
Fejn meħtieġ, is-Segretarjat tal-SB jibgħat id-dokumentazzjoni biex tiġi tradotta, sa mhux aktar tard minn meta tkun ġiet ippreżentata lill-SB. Normalment, id-dokumentazzjoni tintbagħat għat-traduzzjoni ladarba t-test Ingliż ikun stabbli. Dment li d-deċiżjoni superviżorja ma jkollhiex effett avvers fuq l-istituzzjoni ta’ kreditu u jingħata d-dritt tas-smigħ, is-Segretarjat tal-SB f’dan il-punt jiffinalizza d-dokumentazzjoni u jikkoordina mas-Segretarjat tal-Kunsill Governattiv.

(16-17)
Jekk deċiżjoni tkun tfisser effetti avversi għad-destinatarju, is-Segretarjat tal-SB jibgħat l-abbozz komplut ta’ deċiżjoni lill- istituzzjoni ta’ kreditu għad-dritt tas-smigħ. Id-data ta’ skadenza standard hija ta’ ġimagħtejn. F’każijiet urġenti, id-data ta’ skadenza tista’ titqassar jew is-seduta ta’ smigħ tista’ ssir ex post taħt il-kundizzjonijiet stabbiliti fl-Artikolu 31 tar-Regolament Qafas. Il-perjodu tas-seduta ta’ smigħ tibda fil-jum meta l-istituzzjoni ta’ kreditu tirċievi l-abbozz ta’ deċiżjoni.

(18)
Is-Segretarjat tal-SB jibgħat il-kummenti riċevuti mingħand l-istituzzjoni ta’ kreditu lit-TSK għall-valutazzjoni. It-TSK jista’ jikkonsulta lid-DĠ Servizzi Legali jekk ikun meħtieġ.

(19-23)
It-TSK jivvaluta l-kummenti riċevuti mingħand l-istituzzjoni ta’ kreditu (id-dritt tas-smigħ) u l-fluss tad-dokumentazzjoni jsegwi l-passi intermedji fil-punti 10 sa 12. Is-Segretarjat jirrieżamina l-valutazzjoni tal-kummenti u d-deċiżjonijiet riveduti.

(24)
Id-deċiżjoni (riveduta) flimkien mal-valutazzjoni tal-kummenti tiġi ppreżentata lill-SB għall-approvazzjoni tagħhom.

(25)
Is-Segretarjat tal-SB jibgħat il-pakkett finali ta’ dokumentazzjoni lill-Viċi President għall-approvazzjoni tiegħu (dan huwa meħtieġ qabel it-tnedija tal-proċedura ta’ nuqqas ta’ oġġezzjoni), u s-Segretarjat tal-Kunsill Governattiv jirċievi kopja.

(26)
Is-Segretarjat tal-Kunsill Governattiv jibgħat id-dokumentazzjoni lill-Kunsill Governattiv għal adozzjoni taħt il-proċedura ta’ nuqqas ta’ oġġezzjoni. Massimu ta’ 10 ijiem ta’ xogħol jiġu pprovduti għall-proċedura ta’ nuqqas ta’ oġġezzjoni. Is-Segretarjat tal-Kunsill Governattiv jinforma lis-Segretarjat tal-SB dwar l-adozzjoni.

(27)
Is-Segretarjat tal-SB jibgħat notifika tad-deċiżjoni finali lill-istituzzjoni ta’ kreditu.

Anness IV

Proċess baġitarju tal-BĊE

Sors: Id-DĠ-F/il-BCO.

Anness V

L-awditu tas-superviżjoni bankarja fil-ġurisdizzjonijiet nazzjonali magħżula

L-AWSTRALJA
IL-KANADA
L-ISTATI UNITI TAL-AMERKA

SAI
L-Uffiċċju Nazzjonali tal-Awditjar tal-Awstralja (ANAO)
L-Awditur Ġenerali tal-Kanada
L-Uffiċċju tal-Obbligu ta’ Rendikont tal-Gvern (GAO)

Regolatur/superviżur bankarju

IL-Awtorità Awstraljana dwar ir-Regolazzjoni Prudenzjali (APRA)

IIIl-Kummissjoni Awstraljana għat-Titoli u l-Investimenti (ASIC)

IIIIl-Kummissjoni Awstraljana għall-Kompetizzjoni u l-Konsumaturi (CCC)

IVIl-Bank tar-Riżervi¹

IL-Uffiċċju tas-Supretendent tal-Istituzzjonijiet Finanzjarji (OSFI)

IIIl-Korporazzjoni tal-Assigurazzjoni tad-Depożiti, tal-Kanada (CDIC)

IIIIl-Bank tal-Kanada²

IVL-Aġenzija tal-Konsumaturi Finanzjarji, tal-Kanada

I.il-Bord tal-Gvernaturi tas-Sistema tal-Federal Reserve (FED)

IIL-Uffiċċju tal-Kontrollur Ġenerali tal-Munita (OCC)

III.il-Korporazzjoni Federali tal-Assigurazzjoni tad-Depożiti (FDIC)

IVL-Amministrazzjoni Nazzjonali tal-Unjoni ta’ Kreditu (NCUA)

VIl-Kunsill tas-Sorveljanza tal-Istabbilità Finanzjarja³

Leġiżlazzjoni li tagħti d-drittijiet tal-awditjar
L-Att tal-Awditur Ġenerali 1997, it-Taqsimiet 11 u 17
L-Att tal-Awditur Ġenerali R.S.C., 1985, c. A-17
Il-Kodiċi 31 tal-Istati Uniti tal-Amerka § 714 (Audit of Financial Institutions Examination Council, Federal Reserve Board, FDIC, OCC (Awditu tal-Kunsill għall-Eżaminar tal-Istituzzjonijiet Finanzjarji, il-Bord tal-Federal Reserve, FDIC, OCC)), il-Kodiċi 31 tal-Istati Uniti tal-Amerka § 717 (evaluating programs and activities of the US Government (evalwazzjoni ta’ programmi u attivitajiet tal-Gvern tal-Istati Uniti tal-Amerka)), il-Kodiċi 31 tal-Istati Uniti tal-Amerka § 712 (investigating the use of public money (Investigazzjoni tal-użu tal-flus pubbliċi)), il-Kodiċi 12 tal-Istati Uniti tal-Amerka § 1833c (Comptroller General audit and access to records (Awditjar u aċċess mill-Kontrollur Ġenerali għar-rekords))

Mandat tal-awditjar għas-superviżuri finanzjarji (dritt mogħti bil-liġi)

IAwditu finanzjarju tal-affidabbiltà tal-kontijiet, awditi tal-prestazzjoni kemm tal-attivitajiet superviżorji kif ukoll tal-attivitajiet mhux superviżorji; servizzi addizzjonali jinkludu gwida għal prattika aħjar u rapporti ta’ rieżami

IIAwditu finanzjarju tal-affidabbiltà tal-kontijiet; awditi tal-prestazzjoni kemm tal-attivitajiet superviżorji kif ukoll tal-attivitajiet mhux superviżorji

IAwditi tal-prestazzjoni u tal-konformità kemm tal-attivitajiet mhux superviżorji kif ukoll tal-attivitajiet superviżorji

IIAwditu finanzjarju tal-affidabbiltà tal-kontijiet; awditi tal-prestazzjoni u tal-konformità kemm tal-attivitajiet mhux superviżorji kif ukoll tal-attivitajiet superviżorji

IIIEbda mandat

IVAwditi tal-prestazzjoni u tal-konformità kemm tal-attivitajiet mhux superviżorji kif ukoll tal-attivitajiet superviżorji

IAwditi tal-prestazzjoni u tal-konformità kemm tal-attivitajiet mhux superviżorji kif ukoll tal-attivitajiet superviżorji

IIAwditi tal-prestazzjoni u tal-konformità kemm tal-attivitajiet mhux superviżorji kif ukoll tal-attivitajiet superviżorji; awditu finanzjarju tal-affidabbiltà tal-kontijiet

IIIAwditi tal-prestazzjoni u tal-konformità kemm tal-attivitajiet mhux superviżorji kif ukoll tal-attivitajiet superviżorji; awditu finanzjarju tal-affidabbiltà tal-kontijiet

IVAwditi tal-prestazzjoni u tal-konformità kemm tal-attivitajiet mhux superviżorji kif ukoll tal-attivitajiet superviżorji; awditu finanzjarju tal-affidabbiltà tal-kontijiet

VAwditi tal-prestazzjoni u tal-konformità kemm tal-attivitajiet mhux superviżorji kif ukoll tal-attivitajiet superviżorji; awditu finanzjarju tal-affidabbiltà tal-kontijiet.

Il-punt sa fejn il-mandat iwassal biex jitwettaq awditu tal-attivitajiet superviżorji
Awtorità biex jitwettaq rieżami jew eżaminar ta’ kwalunkwe aspett tal-operazzjonijiet tal-entità
Mandat sħiħ biex jitwettqu awditi tal-konformità u tal-prestazzjoni.
Mandat sħiħ biex jitwettqu awditi tal-konformità u tal-prestazzjoni⁴

Objettivi tal-awditjar meta jkun qed jiġi eżerċitat il-mandat
Konċepiment u funzjonament tas-sistemi u l-proċeduri, attivitajiet ta’ protezzjoni għall-investituri u teħid ta’ deċiżjonijiet superviżorji fil-livell makroprudenzjali

IKonċepiment u funzjonament tas-sistemi u l-proċeduri, teħid ta’ deċiżjonijiet superviżorji fil-livell makroprudenzjali u valutazzjonijiet u deċiżjonijiet dwar istituzzjonijiet individwali (superviżjoni mikroprudenzjali)

IIKonċepiment u funzjonament tas-sistemi u l-proċeduri, valutazzjonijiet u deċiżjonijiet dwar istituzzjonijiet individwali (superviżjoni mikroprudenzjali)

Konċepiment u funzjonament tas-sistemi u l-proċeduri, teħid ta’ deċiżjonijiet superviżorji fil-livell makroprudenzjali, valutazzjonijiet u deċiżjonijiet dwar istituzzjonijiet individwali (superviżjoni mikroprudenzjali) li b’mod ġenerali jinvolvu kampjun ta’ istituzzjonijiet.

Ostakoli għall-mandat (restrizzjonijiet fuq l-aċċess għall-informazzjoni)
Le
Le

ILe; il-GAO għandu dritt statutorju ta’ aċċess għar-rekords tal-aġenziji bankarji fl-oqsma ta’ responsabbiltà bil-mandat tal-Federal Reserve

IILe; il-GAO għandu aċċess mingħajr restrizzjonijiet biex jawditja l-OCC, l-FDIC, l-NCUA u l-FSOC.

Rapporti

οIr-Rapport Nru 42 tal-Awditur Ġenerali, 2000-2001

οIr-Rapport Nru 2 tal-Awditur Ġenerali, 2005-2006

οRegulating and supervising large banks (Regolazzjoni u superviżjoni ta’ banek kbar), ĦARIFA 2010

οSegwitu tar-rakkomandazzjonijiet dwar ir-rapport tal-awditjar preċedenti

οGAO-15-67(2014) Bank Capital Reforms: initial effects of Basel III on Capital, Credit, and international competitiveness (Riformi tal-Kapital tal-Banek: effetti inizjali ta’ Basel III fuq il-Kapital, il-Kreditu, u l-kompetittività internazzjonali).

οAwditu tal-2015, imwettaq mill-GAO, tal-użu li r-regolaturi jagħmlu mill-approċċ tal-eżaminar ibbażat fuq ir-riskju biex jissorveljaw l-adegwatezza tas-sigurtà tal-informazzjoni fl-istituzzjonijiet depożitorji

οAwditu mwettaq mill-GAO tal-effettività tal-istruttura organizzazzjonali u l-kontrolli interni tal-FDIC

οRieżami tal-2014, imwettaq mill-GAO, tar-regola l-ġdida tal-Federal Reserve dwar l-istandards prudenzjali msaħħin għall-kumpaniji azzjonarji tal-banek u l-organizzazzjonijiet bankarji barranin

οRieżami tal-2015, imwettaq mill-GAO, tat-tagħlimiet regolatorji li nsiltu matul il-kriżijiet bankarji fil-passat u l-azzjonijiet li r-regolaturi qed jieħdu biex jindirizzaw riskji emerġenti għas-sikurezza u s-solidità tas-sistema bankarja

οGAO -10-861 report on Troubled Asset Relief Program (rapport dwar il-Programm ta’ Għajnuna għall-Assi Danneġġati)

οRieżami 2015, imwettaq mil-GAO, tal-implimentazzjoni tar-regoli dwar il-kapital regolatorju u r-reviżjonijiet tal-proporzjon ta’ ingranaġġ supplimentari mir-regolaturi bankarji.

Oqsma tal-awditjar eżaminati

οAdozzjoni u implimentazzjoni tal-istandards u l-iżviluppi tas-superviżjoni bankarja aċċettati internazzjonalment.

οEvalwazzjoni tas-superviżjoni prudenzjali (effiċjenza / effettività) inklużi:

οAdegwatezza kapitali

οŻjarat fuq il-post

οAttività bankarja transfruntiera

οQafas superviżorju

οArranġamenti ta’ governanza finanzjarja

οRilevanza u xerqien tal-qafas regolatorju u tal-approċċ superviżorju:

οFokus fuq ir-regolamentazzjoni prudenzjali li ġiet żviluppata biex tindirizza t-teħid ta’ riskju mill-istituzzjonijiet

οKif id-data u l-informazzjoni bankarja tintalab mill-banek

οXerqien tal-proċessi għar-regolazzjoni u s-sorveljanza tal-akbar banek

οKif il-qafas regolatorju u superviżorju jiġi rieżaminat, applikat u aġġornat fid-dawl tar-riskji emerġenti

οJekk l-approċċ superviżorju jiġix rieżaminat u applikat kif intenzjonat

οKif l-informazzjoni tiġi kondiviża fost l-aġenziji federali

οIr-regolamenti ta’ Basel fil-liġi tal-Istati Uniti tal-Amerka u l-effett tagħhom fuq il-banek tal-Istati Uniti tal-Amerka.

οPajjiżi oħra li jimplimentaw il-Basel III — Effett fuq il-kompetittività internazzjonali tal-organizzazzjonijiet bankarji tal-Istati Uniti tal-Amerka.

οKif ir-regolaturi jissorveljaw l-isforzi tal-istituzzjonijiet biex jimmitigaw it-theddid ċibernetiku. Sorsi ta’ u sforzi mill-aġenziji biex jikkondividu informazzjoni dwar it-theddid ċibernetiku.

οMekkaniżmi użati mill-Bord biex jissorvelja l-aġenzija

οStrateġiji dwar il-kapital uman u evalwazzjoni tal-inizjattivi ta’ taħriġ

οProċessi tal-FDIC għall-monitoraġġ u l-valutazzjoni tar-riskji għall-industrija bankarja, inklużi s-sorveljanza u l-evalwazzjoni tagħha.

οValutazzjoni tal-kwalità tal-proċeduri ta’ eżaminar, tal-approċċi u tar-riżultati

οStudji kumparattivi tas-superviżjoni fir-regolaturi u tal-livell ta’ koordinazzjoni

οMonitoraġġ tal-isforzi tar-regolaturi biex jidentifikaw u jirrispondu għar-riskji emerġenti. Valutazzjonijiet għal:

οIdentifikazzjoni ta’ dgħufijiet fl-isforzi regolatorji

οGħoti ta’ suġġerimenti biex tissaħħaħ l-effettività

οSikurezza u solidità tas-sistema finanzjarja:

οIttestjar tal-istress

οSorveljanza tal-ġestjoni tar-riskju

οRaġunament wara l-fallimenti ta’ banek

οSuperviżjoni konsolidata

οStrateġiji ta’ eżaminar iffukati fuq ir-riskju

οImplimentazzjoni tar-riformi u regolamentazzjoni

Sejbiet u rakkomandazzjonijiet tal-awditjar

οJenħtieġ titjib fl-amministrazzjoni tal-imposta superviżorja

οIl-proċess ta’ klassifikazzjoni tar-riskju jeħtieġ jiġi rieżaminat

οJenħtieġ tissaħħaħ is-superviżjoni tal-operazzjonijiet internazzjonali

οIl-frekwenza tal-ispezzjonijiet fuq il-post mhijiex biżżejjed

οIr-restrizzjoni prudenzjali fuq l-esponimenti tal-banek teħtieġ tiġi rieżaminata

οEbda proċess ta’ rieżami fuq l-effettività tal-qafas regolatorju federali

οIl-qafas regolatorju jinżamm aġġornat

οSuperviżjoni adegwata tal-banek

οIż-żieda fir-rekwiżiti regolatorji toħloq problemi ta’ Riżorsi Umani

οTista’ tittejjeb il-koordinazzjoni tat-talba għal informazzjoni

οTasal informazzjoni xierqa u rilevanti mingħand is-superviżuri barranin

οL-implimentazzjoni ta’ Basel III jkollha impatt modest fuq l-attivitajiet ta’ self.

οAttwalment, il-banek jissodisfaw il-proporzjonijiet kapitali minimi ġodda

οŻieda fl-ispejjeż tal-konformità

οEffett kompetittiv mhux ċar fuq il-banek internazzjonali.

οProċessi inadegwati għall-ġbir ta’ informazzjoni affidabbli u f’waqtha li tkun rilevanti. Is-superviżur ma għandux awtorità biex jindirizza direttament ir-riskji tal-IT li l-banek jiffaċċjaw.

οŻvilupp ta’ politiki u proċeduri li jiddefinixxu kif l-attivitajiet ta’ valutazzjoni tar-riskju se jiġu sistematikament u komprensivament evalwati.

οIl-Federal Reserve għandu jikkompleta analiżi finali tal-iSCAP (Supervisory Capital Assessment Program (Programm ta’ Valutazzjoni tal-Kapital Superviżorju)) ta’ sentejn biex itejjeb it-trasparenza tas-superviżjoni bankarja, il-gwida għall-eżaminaturi, l-identifikazzjoni u l-valutazzjoni tar-riskji, u l-koordinazzjoni regolatorja

1Responsabbli biss mill-politika monetarja u l-istabbilità finanzjarja.

2Għandu rwol ta’ mutwanti tal-aħħar istanza u huwa responsabbli mill-monitoraġġ tal-istabbilità finanzjarja permezz ta’ superviżjoni makroprudenzjali flimkien mal-OSFI.

3L-Att Dodd-Frank dwar ir-Riforma ta’ Wall Street u dwar il-Protezzjoni tal-Konsumatur ħoloq il-Kunsill tas-Sorveljanza tal-Istabbilità Finanzjarja (FSOC) u inkluda dispożizzjoni għall-GAO biex jawditja l-attivitajiet tiegħu.

4http://www.gao.gov/products/T-GGD-90-8

Anness VI

Rakkomandazzjonijiet tal-FMI dwar it-trasparenza u l-obbligu ta’ rendikont fir-responsabbiltajiet superviżorji tal-BĊE

Miżuri rrakkomandati biex tiġi promossa l-kredibbiltà tal-politiki superviżorji meta l-BĊE jassumi responsabbiltajiet superviżorji

1.Jenħtieġ li l-Bord Superviżorju tal-MSU jiżviluppa u jippubblika sett ta’ linji gwida li huwa jsegwi fil-formulazzjoni ta’ rakkomandazzjonijiet għall-politika.

2.Jenħtieġ li l-Bord Superviżorju jippubblika l-minuti tal-laqgħat ta’ politika tiegħu.

3.Jenħtieġ li l-BĊE jqis il-possibbiltà li jistabbilixxi panel estern ta’ esperti biex jipprovdi sorveljanza indipendenti tal-MSU. Jenħtieġ li l-panel jippubblika rapporti regolari u li jipprovdi feedback dirett lill-Bord Superviżorju.

Sors: L-FMI, Financial Sector Assessment Program, European Union (Programm ta’ Valutazzjoni tas-Settur Finanzjarju, l-Unjoni Ewropea), ir-Rapport Nru 13/65 dwar il-Pajjiżi, Marzu 2013.

Anness VII

L-ambitu tar-rieżami mill-Kummissjoni Ewropea taħt l-Artikolu 32 tar-Regolament MSU

Jenħtieġ li l-Kummissjoni Ewropea tippubblika rapport dwar l-applikazzjoni tar-Regolament MSU li jkun jevalwa, fost l-oħrajn, dan li ġej:

(a)il-funzjonament tal-MSU fis-SESF u l-impatt tal-attivitajiet superviżorji tal-BĊE fuq l-interessi tal-Unjoni kollha kemm hi u fuq il-koerenza u l-integrità tas-suq intern fis-servizzi finanzjarji […];

(b)it-tqassim tal-kompiti bejn il-BĊE u l-awtoritajiet kompetenti nazzjonali fi ħdan l-MSU […];

(c)l-effettività tas-setgħat superviżorji u ta’ sanzjonar tal-BĊE u l-adegwatezza tal-għoti ta’ setgħat ta’ sanzjonar addizzjonali lill-BĊE […];

(d)l-adegwatezza tal-arranġamenti stabbiliti rispettivament għall-kompiti u l-għodod makroprudenzjali skont l-Artikolu 5 u għall-għoti u t-tneħħija tal-awtorizzazzjonijiet skont l-Artikolu 14;

(e)l-effettività tal-arranġamenti ta’ indipendenza u responsabbiltà;

(f)l-interazzjoni bejn il-BĊE u l-ABE;

(g)l-adegwatezza tal-arranġamenti ta’ governanza, inklużi l-kompożizzjoni u l-arranġamenti għall-votazzjoni tal-Bord Superviżorju u r-relazzjoni tiegħu mal-Kunsill Governattiv […];

(h)l-interazzjoni bejn il-BĊE u l-awtoritajiet kompetenti tal-Istati Membri mhux parteċipanti u l-effetti tal-MSU fuq dawn l-Istati Membri;

(i)l-effettività tal-mekkaniżmu ta’ rikors kontra d-deċiżjonijiet tal-BĊE;

(j)l-effettività tal-ispiża tal-MSU;

(k)l-impatt possibbli tal-applikazzjoni tal-Artikolu 7(6), 7(7) u 7(8) fuq il-funzjonament u l-integrità tal-MSU;

(l)l-effettività tas-separazzjoni bejn il-funzjonijiet tal-politika monetarja u superviżorja fil-BĊE u s-separazzjoni tar-riżorsi finanzjarji dedikati għall-kompiti superviżorji mill-baġit tal-BĊE […];

(m)l-effetti fiskali li d-deċiżjonijiet superviżorji li jittieħdu mill-MSU jkollhom fuq l-Istati Membri parteċipanti […];

(n)il-possibbiltajiet ta’ żvilupp ulterjuri tal-MSU, b’kont meħud ta’ kwalunkwe modifika tad-dispożizzjonijiet rilevanti, inkluż fil-livell tal-liġi primarja, u b’kont meħud ta’ jekk ir-raġunament tad-dispożizzjonijiet istituzzjonali f’dan ir-Regolament għadux preżenti, […].

Anness VIII

Stħarriġ tal-Awtoritajiet Nazzjonali Kompetenti u tal-istituzzjonijiet sorveljati

Stħarriġ tal-Awtoritajiet Nazzjonali Kompetenti

1. Governanza: Proċess deċiżjonali

MISTOQSIJA 1: Is-subkoordinatur tat-TSK rilevanti dejjem ikkollega mal-organizzazzjoni tiegħek biex jiżgura li inti tirrieżamina u tesprimi opinjonijiet dwar l-abbozz ta’ deċiżjonijiet superviżorji indirizzati lill-istituzzjonijiet ta’ kreditu fil-ġurisdizzjoni tiegħek?
MISTOQSIJA 1a: jekk le, jekk jogħġbok spjega (ara l-Kaxxa 1).
Iva
11
91.7 %

Le
1
8.3 %

M/A
0
0.0 %

TOTAL
12
100.0 %

MISTOQSIJA 2: Inti tqis li l-proċess deċiżjonali tal-BĊE jieħu kont tal-kompetenza u l-fehmiet tal-organizzazzjoni tiegħek, u li l-opinjoni tal-organizzazzjoni tiegħek tiġi riflessa fl-abbozz ta’ proposta tal-SB?
MISTOQSIJA 2a: jekk le, jekk jogħġbok spjega (ara l-Kaxxa 1).
Iva
11
91.7 %

Le
1
8.3 %

M/A
0
0.0 %

TOTAL
12
100.0 %

MISTOQSIJA 3: Kellek każijiet fejn fehmiet diverġenti dwar id-deċiżjonijiet superviżorji ma setgħux jiġu riżolti mat-TSK?
Iva
6
50.0 %

Le
6
50.0 %

M/A
0
0.0 %

TOTAL
12
100.0 %

MISTOQSIJA 3a: Jekk iva, ingħatajt l-opportunità biex tirriżolvi dawn id-differenzi permezz ta’ kuntatt bilaterali bejn l-istrutturi intermedji tal-BĊE u l-ġestjoni tal-organizzazzjoni tiegħek?
Iva
5
41.7 %

Le
0
0.0 %

M/A
7
58.3 %

TOTAL
12
100.0 %

MISTOQSIJA 4: Kellek każijiet fejn dawn id-differenzi ma setgħux jiġu indirizzati u ma setax jinkiseb kunsens?
Iva
6
50.0 %

Le
5
41.7 %

M/A
1
8.3 %

TOTAL
12
100.0 %

Iva
5
41.7 %

MISTOQSIJA 4a: jekk iva, kont mistieden tipprovdi input fi ħdan perjodu ta’żmien maqbul sabiex jitwettqu diskussjonijiet fl-SB?
Le
0
0.0 %

M/A
7
58.3 %

TOTAL
12
100.0 %

Kaxxa 1 – Governanza: Proċess deċiżjonali

Il-maġġoranza kbira tal-ANK huma sodisfatti ħafna bil-proċess deċiżjonali tal-MSU, għalkemm xi wħud jipproponu aktar involviment mill-persunal tal-ANK fil-proċess deċiżjonali. Pereżempju, waħda mill-ANK irreferiet għal każ meta l-proċess ma ħax l-opinjonijiet tal-esperti tal-ANK inkunsiderazzjoni fil-proposti finali ppreżentati lill-Bord Superviżorju, u oħra kkummentat li bidliet għall-proposti saru mill-persunal tal-BĊE mingħajr interazzjoni u involviment suffiċjenti tal-persunal tat-TSK mill-ANK.

2. Kumitat tal-Awdituri Interni: Mistoqsijiet dwar ix-xogħol tal-IAC fil-kuntest tas-superviżjoni bankarja

MISTOQSIJA 1: Inti tqis li l-”univers tal-awditjar” (jiġifieri l-ħarsa ġenerali kumplessiva lejn ir-raggruppamenti, l-oġġetti tal-awditjar, l-oqsma tal-awditjar u l-elementi prinċipali) tal-MSU huwa komplet, komprensiv u jinftiehem?
MISTOQSIJA 1a: jekk le, jekk jogħġbok iddikjara liema oqsma jmisshom jiġu inklużi (ara l-Kaxxa 2)

Iva
8
66.7 %

Le
3
25.0 %

M/A
1
8.3 %

TOTAL
12
100.0 %

MISTOQSIJA 2: L-ambitu preċiż tal-awditi li fuqhom huma bbażati l-oġġetti tal-awditjar magħżula għall-awditjar fiċ-ċiklu li jmiss huwa ċar għalik? Taħseb li f’dan il-kuntest l-oġġetti tal-awditjar jiġu koperti b’mod komprensiv fi ħdan perjodu ta’ żmien raġonevoli?
MISTOQSIJA 2a: jekk le, x’jista’ jittejjeb biex il-kontenut tal-oġġetti tal-awditjar isir aktar ċar u jiżgura kopertura komprensiva fi żmien perjodu ta’ żmien partikolari? (ara l-Kaxxa 2)

Iva
11
91.7 %

Le
0
0.0 %

M/A
1
8.3 %

TOTAL
12
100.0 %

MISTOQSIJA 3: L-allokazzjoni komprensiva tar-riżorsi u l-proċess tal-għażla tal-IAC huma trasparenti?
MISTOQSIJA 3a: jekk le, x’jista’ jittejjeb? (ara l-Kaxxa 2)

Iva
9
75.0 %

Le
1
8.3 %

M/A
2
16.7 %

TOTAL
12
100.0 %

MISTOQSIJA 4: Inti tqis li l-proċess ta’ valutazzjoni tar-riskju għall-oġġetti tal-awditjar fl-IAC huma trasparenti u xierqa?
MISTOQSIJA 4a: jekk le, x’jista’ jittejjeb? (ara l-Kaxxa 2)

Iva
11
91.7 %

Le
0
0.0 %

M/A
1
8.3 %

TOTAL
12
100.0 %

MISTOQSIJA 5: Fl-organizzazzjoni tiegħek, inti sseparajt l-organizzazzjoni tal-uffiċċju tal-awditjar intern għal suġġetti ta’ politika monetarja minn awditi li jittrattaw funzjonijiet superviżorji?

Iva
4
33.3 %

Le
3
25.0 %

M/A
5
41.7 %

TOTAL
12
100.0 %

MISTOQSIJA 5a: jekk iva, is-separazzjoni tinkludi l-maniġment?

Iva
4
33.3 %

Le
0
0.0 %

M/A
8
66.7 %

TOTAL
12
100.0 %

MISTOQSIJA 5b: jekk iva, sa liema livell tal-maniġment (kap tat-tim, kap tal-unità, kap tad-diviżjoni, direttur, membru tal-bord)?
KAP TAT-TIM
2
16.7 %

KAP TAL-UNITÀ
2
16.7 %

KAP TAD-DIVIŻJONI
0
0.0 %

DIRETTUR
0
0.0 %

MEMBRU TAL-BORD
0
0.0 %

M/A
8
66.7 %

TOTAL
12
100.0 %

MISTOQSIJA 5c: Jekk le, għamilt arranġamenti għal servizzi kondiviżi f’dan ir-rigward?
Iva
1
8.3 %

Le
1
8.3 %

M/A
10
83.3 %

TOTAL
12
100.0 %

MISTOQSIJA 6: Fl-organizzazzjoni tiegħek, kemm-il persuna għal kull 100 FTE tal-persunal fil-funzjoni superviżorja bankarja għandek fl-uffiċċju tal-awditjar intern? L-għadd medju huwa ta’ 1.59 għal kull 100 FTE. Iċ-ċifri kienu jvarjaw b’mod sinifikanti, għalhekk ma tistax issir dikjarazzjoni preċiża bbażata fuq id-data miksuba.

Kaxxa 2 – Kumitat tal-Awdituri Interni

Kważi l-ANK kollha huma sodisfatti bix-xogħol tal-IAC fil-kuntest tas-superviżjoni bankarja, għalkemm xi wħud ġibdu l-attenzjoni għar-riskji fil-proċess tal-awditjar intern. Pereżempju waħda mill-ANK irreferiet għar-riskju li, minħabba f’restrizzjonijiet tal-ingaġġ tal-persunal fl-ANK iżgħar, l-ambitu ddefinit tal-awditjar u l-kompiti ddefiniti tal-awditjar jistgħu ma jiġux issodisfati fil-perjodu ta’ żmien previst u/jew il-kopertura prevista, u ANK oħra kellha l-impressjoni li awditi tal-MSU li kienu għadhom għaddejjin kellhom l-għan tagħhom estensiv u ma ħadux kont sħiħ tal-ispeċifiċitajiet tal-ANK individwali, u b’hekk inħtieġu aktar riżorsi tal-awditjar milli preċedentement meqjus.

Rigward dak li jista’ jittejjeb, il-kwistjonijiet li ġejjin tqajmu mill-ANK inividwali:

οjenħtieġ li l-ambitu, il-perjodu ta’ żmien, u t-twaqqit ta’ kull awditu jiġu diskussi u kondiviżi b’mod aktar f’waqtu u effettiv biex ikun hemm ippjanar u tħejjija aħjar tal-awditu fil-livell lokali;

οjenħtieġ li ambitu ċar u preċiż tal-awditjar jiġi ddefinit qabel il-bidu tax-xogħol fuq il-post – partikolarment f’ċirkustanzi fejn għadd ta’ timijiet tal-awditjar minn ANK differenti jwettqu simultanjament inkarigi tal-awditjar u jeħtieġu jilħqu objettivi komuni. Inkella jibqa’ r-riskju għal proġetti ta’ inkarigi tal-awditjar fil-livell tal-MSU, li l-output ta’ timijiet differenti tal-awditjar ivarjaw wisq;

οjenħtieġ li l-ATFs jagħtu lill-IAC aktar informazzjoni dwar l-allokazzjoni tar-riżorsi sabiex isaħħu l-għażla tal-awditi.

3. Timijiet superviżorji konġunti

MISTOQSIJA 1: L-ingaġġ attwali tal-organizzazzjoni tiegħek jissodisfa r-rekwiżiti tal-ANK għall-ingaġġ tal-persunal tat-TSK?
Iva
8
66.7 %

Le
2
16.7 %

M/A
2
16.7 %

TOTAL
12
100.0 %

MISTOQSIJA 2: Fl-opinjoni tiegħek, it-TSK (inkluż kemm il-persunal tal-BĊE kif ukoll il-persunal tal-ANK) għal kull bank f’pajjiżek għandhom biżżejjed persunal għas-sorveljanza effettiva ta-istituzzjonijiet sinifikanti?
MISTOQSIJA 2a: jekk le, in-nuqqas huwa dovut għall-fatt li ma hemmx biżżejjed persunal tal-ANK? Persunal tal-BĊE? Jew kemm persunal tal-ANK kif ukoll persunal tal-BĊE?
Iva
6
50.0 %

Le
4
33.3 %

M/A
2
16.7 %

TOTAL
12
100.0 %

MISTOQSIJA 3: B’kollox, kemm-il membru tal-persunal superviżorju għandek? (It-tweġibiet ma jiġux divulgati)

MISTOQSIJA 4: Kemm-il membru tal-persunal tal-organizzazzjonijiet tiegħek huma attwalment allokati għat-TSK (FTE totali)? L-għadd medju huwa ta’ 59.47 membri tal-persunal allokati għat-TSK.

MISTOQSIJA 5: Iffaċċjajt diffikultajiet fir-reklutaġġ ta’ persunal ikkwalifikat u esperjenzat għas-superviżjoni bankarja mhux fuq il-post?
Iva
5
41.7 %

Le
6
50.0 %

M/A
1
8.3 %

TOTAL
12
100.0 %

MISTOQSIJA 6: Kemm-il membru tal-persunal superviżorju ippjanajt li tirrekluta matul it-tliet snin li ġejjin biex tissodisfa b’mod adegwat il-ħtieġa għall-persunal tat-TSK? (It-tweġibiet ma jiġux divulgati)

MISTOQSIJA 7: Il-BĊE qatt darba rrifjuta kandidat innominat għal TSK mill-organizazzjoni tiegħek?
Iva
0
0.0 %

Le
12
100.0 %

M/A
0
0.,0 %

TOTAL
12
100.0 %

MISTOQSIJA 8: L-organizzazzjoni tiegħek, attwalment, għandha xi wieħed mill-membri tal-persunal superviżorju tagħha li ġie allokat għal xi bank/banek li ma għandux/ma għandhomx il-kwartieri ġenerali fl-Istat Membru tiegħek?
Iva
9
75.0 %

Le
3
25.0 %

M/A
0
0.0 %

TOTAL
12
100.0 %

MISTOQSIJA 8a: jekk iva, kemm-il wieħed?
MISTOQSIJA 8b: jekk iva lil kemm-il TSK differenti? Id-dettalji ma jiġux divulgati. F’termini ġenerali, l-ekwivalenti tal-FTE kienu pjuttost baxxi jew ma kien hemm ebda ekwivalenti, madankollu l-għadd ta’ TSK ikkonċernati kienu jvarjaw minn 2 sa 14.

MISTOQSIJA 9: L-organizzazzjoni tiegħek titlob jew tirċievi xi forma ta’ feedback dwar il-prestazzjoni, mill-Koordinatur tat-TSK jew minn impjegat ieħor tal-BĊE rigward il-prestazzjoni tax-xogħol tal-persunal tiegħek li jaħdem fit-TSK?
Iva
8
66.7 %

Le
2
16.7 %

M/A
2
16.7 %

TOTAL
12
100.0 %

MISTOQSIJA 9a:Jjekk iva, dan il-feedback jittieħed inkunsiderazzjoni meta l-maniġment tal-organizzazzjoni tiegħek iwettaq ir-rieżaminar tal-prestazzjoni tal-persunal tiegħek li jaħdem fit-TSK?
Iva
2
16.7 %

Le
4
33.3 %

M/A
6
50.0 %

TOTAL
12
100.0 %

MISTOQSIJA 10: Inti tippubblika u tuża l-mistoqsijiet u t-tweġibiet parzjalment, bis-sħiħ jew xejn affattu fil-komunikazzjoni tiegħek mal-banek?
BIS-SĦIĦ
7
58.3 %

PARZJALMENT
4
33.3 %

XEJN AFFATTU
1
8.3 %

M/A
0
0.0 %

TOTAL
12
100.0 %

MISTOQSIJA 10a: Jekk tippubblika dawn il-mistoqsijiet parzjalment biss, hemm proċess deċiżjonali ċar fl-ANK tiegħek li jindika liema mill-mistoqsijiet u t-tweġibiet għandhom jiġu applikati fil-prattika u liema ma jiġux applikati, jekk ikun il-każ?
Iva
1
8.3 %

Le
2
16.7 %

M/A
9
75.0 %

TOTAL
12
100.0 %

MISTOQSIJA 11: Il-fluss tal-informazzjoni mill-BĊE dwar il-mistoqsijiet tal-prinċipji (eż. kif, fil-prattika, tweġiba tal-EBA għall-mistoqsijiet u t-tweġibiet għandha tiġi applikata jew le) huwa mingħajr xkiel f’termini ta’ kisba ta’ tweġiba ċara f’waqtha?
Iva
2
16.7 %

Le
5
41.7 %

M/A
5
41.7 %

TOTAL
12
100.0 %

MISTOQSIJA 11a: Bħala medja, kemm-il ġurnata tittieħed biex tinkiseb tweġiba dwar mistoqsijiet bħal dawn (tista’ tindika wkoll medda)? It-tweġibiet kienu jvarjaw minn ftit ġranet ta’ xogħol sa “bosta xhur”.

MISTOQSIJA 11b: X’jista’ jsir biex tittejjeb is-sitwazzjoni jekk inti tqis li din mhijiex sodisfaċenti? (ara l-Kaxxa 3)

Kaxxa 3 – Timijiet superviżorji konġunti

Rigward dak li jista’ jittejjeb, l-ANK irrakkomandaw:

οżieda fil-persunal orizzontali li jaħdem fuq l-analiżi tal-mudell intern tal-bank (analiżi u kompiti relatati ma’ Approċċ ta’ Kejl Avvanzat (AMA) Ibbażat fuq Klassifikazzjonijiet Interni (IRB) (eż. l-approvazzjoni ta’ aġġornamenti sinifikanti tal-mudell));

οimpjieg ta’ aktar persunal addizzjonali, tnaqqis fl-għadd ta’ kompiti doppji, tnaqqis fil-kompiti addizzjonali tal-ANK;

οil-provvediment ta’ lista ta’ kuntatti ewlenin għal mistoqsijiet dwar suġġetti partikolari biex b’hekk jiġi ddeterminat aktar faċilment lil min għandhom jiġu mmirati l-mistoqsijiet tagħhom;

οproċess aktar strutturat għall-implimentazzjoni tal-istandards rilevanti kollha tal-BĊE/EBA, bl-użu ta’ għodda tal-IT għall-konsolidazzjoni tal-istandards rilevanti kollha għat-TSK (pożizzjonijiet ta’ politika, eċċ.), peress li għadha teżisti differenza evidenti fix-xogħol tat-TSK differenti;

οl-istabbiliment ta’ grupp akbar ta’ esperti fid-DĠSM IV orizzontali li jiffoka unikament fuq mistoqsijiet dwar l-interpretazzjoni regolatorja, b’ħolqiet aħjar u trażmissjoni reattiva ta’ informazzjoni lejn u mingħand l-esperti legali fid-DĠ Servizzi Legali u t-TSK fid-DĠSM I u II, peress li l-iskambju u l-kisba ta’ pożizzjonijiet ċari mill-BĊE dwar il-prinċipji regolatorji taw prova li jieħdu ħafna ħin u li huma ineffettivi;

οrieżami tal-evalwazzjoni tal-prestazzjoni fuq il-persunal persunal tal-ANK f’TSK.

4. Spezzjonijiet fuq il-post

MISTOQSIJA 1: L-organizzazzjoni tiegħek wettqet spezzjonijiet fuq il-post qabel ma ġie stabbilit l-MSU?
Iva
12
100.0 %

Le
0
0.0 %

M/A
0
0.0 %

TOTAL
12
100.0 %

MISTOQSIJA 1a: Jekk iva, kienu kumparabbli (metodoloġija tal-awditjar, proċeduri, approfonditi) mal-ispezzjonijiet fuq il-post imwettqa taħt l-MSU?)
MISTOQSIJA 1b: jekk le, jekk jogħġbok indika d-differenzi prinċipali. Għal dawk li wieġbu, id-durata u l-profondità tal-investigazzjoni kienu differenti (itwal u aktar intrużivi).
Iva
9
75.0 %

Le
2
16.7 %

M/A
1
8.3 %

TOTAL
12
100.0 %

MISTOQSIJA 2: Fl-organizzazzjoni tiegħek, l-unità tal-ispezzjonijiet fuq il-post hija separata mill-unità tal-ispezzjonijiet mhux fuq il-post (jiġifieri il-persuni li jaħdmu mhux fuq il-post huma differenti mill-persuni li jaħdmu fuq il-post)?
Iva
9
75.0 %

Le
3
25.0 %

M/A
0
0.0 %

TOTAL
12
100.0 %

MISTOQSIJA 3: Kemm-il waħda mill-ispezzjonijiet fuq il-post (FTE), tal-organizzazzjoni tiegħek, jiġu allokati għall-ispezzjoni tal-istituzzjonijiet sinifikanti ta’ kreditu? (It-tweġibiet ma jiġux divulgati)

MISTOQSIJA 4: Kemm-il waħda mill-ispezzjonijiet fuq il-post (FTE), tal-organizzazzjoni tiegħek, jiġu allokati għall-ispezzjoni ta’ istituzzjonijiet inqas sinifikanti ta’ kreditu? (It-tweġibiet ma jiġux divulgati)

MISTOQSIJA 5: Għall-ispezzjoni fuq il-post ta’ banek inqas sinifikanti, tuża fornituri esterni tas-servizzi, eż. ditti tal-awditjar privati?
Iva
1
8.3 %

Le
10
83.3 %

M/A
1
8.3 %

TOTAL
12
100.0 %

MISTOQSIJA 6: Huwa possibbli li fornitur estern tas-servizzi jkun kap tal-missjoni f’awditi bħal dawn?
Iva
2
16.7 %

Le
5
41.7 %

M/A
5
41.7 %

TOTAL
12
100.0 %

MISTOQSIJA 7: Għandek riżorsi suffiċjenti għal spezzjonijiet fuq il-post wara l-introduzzjoni tal-MSU?
MISTOQSIJA 7a: jekk le, x’riżorsi supplimentari tkun teħtieġ? (f’termini ta’ FTEs u ta’ ħiliet) (It-tweġibiet ma jiġux divulgati)
Iva
8
66.7 %

Le
3
25.0 %

M/A
1
8.3 %

TOTAL
12
100.0 %

MISTOQSIJA 8: L-organizzazzjoni tiegħek issettjat rekwiżiti minimi għal kwalifika bħala spettur fuq il-post jew kap tal-missjoni?
MISTOQSIJA 8a: jekk iva, jekk jogħġbok iddikjara x’inhuma.
Iva
9
75.0 %

Le
1
8.3 %

M/A
2
16.7 %

TOTAL
12
100.0 %

MISTOQSIJA 9: Skont il-manwal superviżorju (il-Kapitolu 6.4.15), is-sejbiet tal-ispezzjonijiet fuq il-post iridu jiġu kategorizzati. Il-BĊE jipprovdi lill-organizzazzjoni tiegħek b’linji gwida adegwati għall-kategorizzazzjoni?
Iva
9
75.0 %

Le
2
16.7 %

M/A
1
8.3 %

TOTAL
12
100.0 %

MISTOQSIJA 10: Mill-istabbiliment tal-MSU ’l hawn, l-organizzazzjoni tiegħek wettqet xi spezzjoni ad hoc għall-banek inqas sinifikanti?
Iva
8
66.7 %

Le
4
33.3 %

M/A
0
0.0 %

TOTAL
12
100.0 %

MISTOQSIJA 11: Ma hemm ebda rimborż għall-ispejjeż tas-salarji mġarrba mill-ANK għall-ispezzjonijiet tal-istituzzjonijiet inqas sinifikanti ta’ kreditu fil-qafas attwali. Taħseb li jenħtieġ li tinbidel din il-prattika?
MISTOQSIJA 11a: jekk iva, kif jenħtieġ li tinbidel? Il-biċċa l-kbira mit-tweġibiet kienu jirreferu għar-rimborż tal-ispejjeż għall-missjonijiet transkonfinali (inklużi salarji).
Iva
5
41.7 %

Le
2
16.7 %

M/A
5
41.7 %

TOTAL
12
100.0 %

MISTOQSIJA 12: Qabel l-istabbiliment tal-MSU, l-organizzazzjoni tiegħek użat awdituri esterni biex iwettqu l-ispezzjonijiet fuq il-post?
Iva
3
25.0 %

Le
9
75.0 %

M/A
0
0.0 %

TOTAL
12
100.0 %

MISTOQSIJA 12a: jekk iva, xi wħud minn dawn l-ispezzjonijiet tmexxew minn persunal estern?
Iva
2
16.7 %

Le
2
16.7 %

M/A
8
66.7 %

TOTAL
12
100.0 %

MISTOQSIJA 13: Minn perspettiva kumplessiva, x’jista’ jittejjeb fil-qasam tal-ispezzjonijiet fuq il-post? (ara l-Kaxxa 4)

MISTOQSIJA 14: Inti tuża l-IMAS b’mod effettiv għas-superviżjoni fuq il-post?
MISTOQSIJA 14a: jekk iva, kemm mix-xogħol tiegħek relatat mal-IT, bħala % tat-total, fil-fatt isir fl-IMAS? It-tweġibiet fil-biċċa l-kbira kienu jvarjaw minn ebda użu sa użu frekwenti ħafna tal-IMAS; minħabba l-elementi testwali, it-tweġibiet ma ppermettewx li tinsilet konklużjoni ċara.
Iva
5
41.7 %

Le
4
33.3 %

M/A
3
25.0 %

TOTAL
12
100.0 %

Kaxxa 4 – Spezzjonijiet fuq il-post

Rigward dak li jista’ jittejjeb, l-ANK individwali qajmu l-kwistjonijiet li ġejjin:

οtitjib fl-aspetti tekniċi ta’ organizzar ta’ missjonijiet fuq il-post f’istituzzjonijiet sinifikanti;

οjenħtieġ li l-metodoloġiji għall-ispezzjonijiet fuq il-post imwettqa mill-istituzzjonijiet sinifkanti u mill-istituzzjonijiet inqas sinifikanti jkunu ugwalisabiex jiġi evitat piż addizzjonali fuq l-ispetturi fuq il-post u jiġi żgurat li l-ispezzjonijiet jitwettqu b’mod konsistenti fil-banek kollha;

οżvilupp ulterjuri tal-metodoloġija fuq il-post għat-titjib tal-konsistenza tal-approċċ fil-ġurisdizzjonijiet kollha, peress li l-missjonijiet għadhom qed jitwettqu fuq il-bażi tal-esperjenza preċedenti ta’ kull pajjiż u l-prattiki nazzjonali fil-qasam tal-ispezzjonijiet fuq il-post huma estremament differenti;

οfeedback mill-BĊE li jkun aktar iffukat kemm fuq il-missjoni nfisha kif ukoll fuq ir-rapport ta’ spezzjoni;

οaktar taħriġ u appoġġ tekniku mill-COI;

οtitjib fil-proċess ta’ ppjanar, peress li ftit li xejn jingħata kas għat-tħabbir tas-sejħiet għall-parteċipazzjoni, u għaldaqstant il-parteċipazzjoni fuq il-post m tistax tiġi kkoordinata ma impenji oħra. Il-parteċipazzjoni fil-missjonijiet transkonfinali hija diffiċli minħabba l-validità tagħhom f’termini tal-ambitu, is-sett ta’ ħiliet meħtieġa għall-ispetturi, u r-riżorsi impenjati għal proġett bħal dan.

Stħarriġ tal-istituzzjonijiet sorveljati

Fil-kuntest tal-awditu tal-MSU, il-QEA kkuntrattat il-banek Ewropej kollha li jiġu sorveljati direttament mill-MSU sabiex tikseb il-fehmiet tagħhom dwar kemm ħadem tajjeb l-MSU fir-rilaxx ta’ elementi ewlenin tal-mandat tiegħu bħala superviżur uniku. L-informazzjoni pprovduta ma ġietx awditjata mill-QEA; hija ppreżentata hawn taħt bl-għan li tipproduċi rapport ibbilanċjat li jqis il-fehmiet tal-partijiet interessati dwar l-oqsma magħżula għall-awditjar.

1. Arranġamenti ta’ obbligu ta’ rendikont (iva jew le)

MISTOQSIJA 1: Inti tqis li l-arranġamenti attwali ta’ feedback li ġew stabbiliti mill-BĊE (eż. konsultazzjoni pubblika għar-regolamenti tal-BĊE, qafas tal-MSU, rappurtar tal-informazzjoni finanzjarja superviżorja, tariffi superviżorji, eżerċizzju tal-għażliet u diskrezzjonijiet) sabiex jintalbu l-fehmiet tal-banek dwar is-superviżjoni tal-MSU jissodisfaw il-ħtiġijiet tiegħek?
Iva
42
60.9 %

Le
27
39.1 %

M/A
0
0.0 %

TOTAL
69
100.0 %

MISTOQSIJA 2: jekk le, x’jista’ jittejjeb? (ara l-Kaxxa 1).

MISTOQSIJA 3: Inti tqis li jeżistu oqsma ta’ azzjoni superviżorja ta’ natura ġenerali li għalihom jenħtieġ li jitwettqu konsultazzjonijiet iżda mhumiex qed jitwettqu (eż. stħarriġiet regolari tal-istituzzjonijiet finanzjarji dwar l-impressjonijiet tagħhom tal-effiċjenza u l-effettività tal-attivitajiet superviżorji, bħal fil-Kanada jew fl-Awstralja)?
Iva
33
47.8 %

Le
35
50.7 %

M/A
1
1.4 %

TOTAL
69
100.0 %

MISTOQSIJA 4: Jekk iva, jekk jogħġbok semmi l-oqsma rilevanti (ara l-Kaxxa 1).

Kaxxa 1 – Arranġamenti ta’ obbligu ta’ rendikont

Rigward dak li jista’ jittejjeb, il-banek individwali rrakkomandaw li l-BĊE:

οjirrieżamina l-arranġamenti ta’ konsultazzjoni (eż. id-durata tal-perjodi ta’ konsultazzjoni);

οjissinkronizza aħjar il-konsultazzjonijiet biex jittieħed kont tar-riżorsi limitati, u jestendi l-ambitu tagħhom eż. għal kwistjonijiet tekniċi (il-metodoloġija tas-SREP, definizzjonijiet tal-kapital, granularità);

οjistabbilixxi arranġamenti ta’ feedback aktar strutturati u komprensivi mal-istituzzjonijiet finanzjarji permezz ta’ eż. stħarriġiet dwar il-valutazzjoni tagħhom tal-effiċjenza u l-effettività tal-attivitajiet superviżorji.

2. Trasparenza (Jekk jogħġbok ikklassifika minn 1 sa 5 jew bħala mhux applikabbli)

MISTOQSIJA 5: L-informazzjoni li inti tirċievi dwar il-proċess tas-SREP u r-riżultati tas-SREP huma suffiċjenti (fuq skala ta’ 1 sa 5; 1 = komprensiva ħafna, 3 = ibbilanċjata tajieb, 5 = informazzjoni ta’ kwalità fqira)?
1
4
5.8 %

2
7
10.1 %

3
22
31.9 %

4
30
43.5 %

5
5
7.2 %

M/A
1
1.4 %

TOTAL
69
100.0 %

MISTOQSIJA 6: Fuq skala ta 1 sa 5 (1 = eċċellenti, 5 = fqira), kif tikklassifika l-kwalità tal-informazzjoni li għandek rigward il-proċeduri li jirriżultaw mill-manwal superviżorju li huma rilevanti għax-xogħlok ta’ kuljum mas-superviżur?
1
2
2.9 %

2
13
18.8 %

3
32
46.4 %

4
15
21.7 %

5
5
7.2 %

M/A
2
2.9 %

TOTAL
69
100.0 %

MISTOQSIJA 7: Fir-rigward tad-deċiżjonijiet adottati mill-BĊE li jikkonċernaw l-istituzzjoni ta’ kreditu tiegħek, kemm inti sodisfatt bl-aċċess li ngħatajt għall-informazzjoni rilevanti biex tifhem ir-raġunament/riżultat tad-deċiżjoni (1 = sodisfatt ħafna, 5 = assolutament mhux sodisfatt, mhux applikabbli)?
1
4
5.8 %

2
16
23.2 %

3
26
37.7 %

4
22
31.9 %

5
1
1.4 %

M/A
0
0.0 %

TOTAL
69
100.0 %

MISTOQSIJA 8: Fin-notifika li ntbagħtet lill-istituzzjoni ta’ kreditu tiegħek rigward l-intenzjoni tal-BĊE li jadotta deċiżjoni superviżorja, l-informazzjoni fir-rigward tar-raġunijiet legali u sostantivi għall-adozzjoni tad-deċiżjoni kienet ċara (1 = ċara ħafna, 5 = assolutament mhux ċara, mhux applikabbli)?

1
13
18.8 %

2
15
21.7 %

3
28
40.6 %

4
10
14.5 %

5
2
2.9 %

M/A
1
1.4 %

TOTAL
69
100.0 %

MISTOQSIJA 9: Jekk ikun il-każ, x’inhuma l-kwistjonijiet ewlenin li jkun tajjeb li l-BĊE jindirizza biex itejjeb it-trasparenza? (ara l-Kaxxa 2).

Kaxxa 2 – Transparenza

Rigward dak li jista’ jittejjeb, il-banek individwali rrakkomandaw li l-BĊE:

οjipprovdi aktar informazzjoni dwar il-Manwal Superviżorju tal-MSU, inkluża informazzjoni rigward il-proċess, il-metodoloġija u spjegazzjoni tal-eżitu finali tas-SREP;

οjipprovdi raġunament aħjar għad-deċiżjonijiet superviżorji.

3. Governanza (iva jew le, mhux applikabbli)

MISTOQSIJA 10: Fir-rigward tad-deċiżjonijiet li jikkonċernaw l-istituzzjoni ta’ kreditu tiegħek, ingħatajt notifika tal-intenzjoni tal-BĊE li jadotta deċiżjoni superviżorja bil-quddiem (għall-iskop li tiġi organizzata seduta ta’ smigħ)?
Iva
54
78.3 %

Le
6
8.7 %

M/A
9
13 %

TOTAL
69
100.0 %

MISTOQSIJA 11: Inti temmen li l-eżitu tas-seduta (jiġifieri l-valutazzjoni tal-kummenti prinċipali li tqajmu matul il-laqgħa) ingħata kunsiderazzjoni dovuta fid-deċiżjoni superviżorja finali tal-BĊE jew f’dokument li jakkumpanja d-deċiżjoni finali?
Iva
23
33.3 %

Le
25
36.2 %

M/A
21
30.4 %

TOTAL
69
100.0 %

MISTOQSIJA 12: Kien hemm każijiet ta’ deċiżjonijiet superviżorji li jikkonċernaw l-istituzzjoni ta’ kreditu tiegħek fejn temmen li l-BĊE skorrettement ma takx id-dritt tas-smigħ?¹

Iva
3
4.3 %

Le
51
73.9 %

M/A
15
21.7 %

TOTAL
69
100.0 %

MISTOQSIJA 13: X’jista’ jsir biex jittejbu ulterjorment l-aspetti ta’ governanza indirizzati mill-mistoqsijiet ta’ hawn fuq? (ara l-Kaxxa 3).

Kaxxa 3 – Governanza

Rigward dak li jista’ jittejjeb, il-banek individwali rrakkomandaw li l-BĊE:

οjestendi d-djalogu superviżorju tiegħu mal-banek;

οitejjeb ir-riċettività tal-kwistjonijiet imqajma mill-banek.

1Tnejn mill-banek li rrispondew b’mod pożittiv irreferew għat-testijiet tal-istress tal-2014 li ġew ikkompletati qabel l-4 ta’ Novembru 2014. Wieħed mill-banek ma ta l-ebda informazzjoni speċifika.

4. Il-prinċipju tal-proporzjonalità

MISTOQSIJA 14: Inti temmen li l-arranġamenti, il-proċessi u l-mekkaniżmi rigward ir-rekwiżiti ta’ governanza interna u l-pjanijiet ta’ rkupru (jekk ikun il-każ) huma proporzjonati man-natura tar-riskji li huma inerenti fil-mudell tiegħek tan-negozju, mal-kumplessità ta’ dawn ir-riskji, mad-daqs, mal-importanza sistemika, mal-iskala u mal-kumplessità tal-attivitajiet tal-istituzzjoni tiegħek?

MISTOQSIJA 15: Jekk le, jekk jogħġbok indika fejn tara arranġamenti.sproporzjonati. (ara l-Kaxxa 4).
Iva
35
50.7 %

Le
32
46.4 %

M/A
2
2.9 %

TOTAL
69
100.0 %

MISTOQSIJA 16: Inti temmen li l-varjetà tas-settijiet differenti ta’ data (jiġifieri data sħiħa tal-FINREP, rappurtar finanzjarju superviżorju simplifikat, rappurtar finanzjarju superviżorju simplifikat iżżejjed u punti ta’ data tar-rappurtar finanzjarju superviżorju għar-rappurtar ta’ informazzjoni finanzjarja superviżorja) tirrifletti b’mod adegwat il-prinċipju tal-proporzjonalità?
Iva
26
37.7 %

Le
39
56.5 %

M/A
4
5.8 %

TOTAL
69
100.0 %

MISTOQSIJA 17: Inti tqis li l-ambitu u l-frekwenza tar-rappurtar dwar ir-rekwiżiti ta’ fondi proprji u l-informazzjoni finanzjarja skont l-Artikolu 99 tas-CRR huma proporzjonati man-natura tal-istituzzjoni tiegħek?
Iva
56
81.2 %

Le
8
11.6 %

M/A
5
7.2 %

TOTAL
69
100.0 %

MISTOQSIJA 18: Inti tqis li l-ambitu u l-frekwenza tar-rappurtar dwar il-likwidità u fir-rigward tar-rekwiżit ta’ finanzjament stabbli huma proporzjonati man-natura tal-istituzzjoni tiegħek?
Iva
43
62.3 %

Le
22
31.9 %

M/A
4
5.8 %

TOTAL
69
100.0 %

MISTOQSIJA 19: Inti tqis li l-ambitu u l-frekwenza tar-rappurtar dwar il-COREP huma proporzjonati man-natura tal-istituzzjoni tiegħek?
Iva
54
78.3 %

Le
10
14.5 %

M/A
5
7.2 %

TOTAL
69
100.0 %

MISTOQSIJA 20: Inti temmen li rekwiżiti oħra ta’ rappurtar superviżorju bħal dawk imsemmija fil-mistoqsijiet preċedenti jqiegħdu piż amministrattiv sproporzjonat fuq il-banek?

MISTOQSIJA 21: Jekk iva, liema rekwiżiti speċifiċi tqis li huma onerużi? Jekk jogħġbok kun speċifiku dwar liema oqsma huma partikolarment onerużi u x’jista’ jittejjeb (ara l-Kaxxa 4).
Iva
52
75.4 %

Le
17
24.6 %

M/A
0
0.0 %

TOTAL
69
100.0 %

MISTOQSIJA 22: Inti tqis li d-dati ta’ skadenza tal-implimentazzjoni għar-rekwiżiti ta’ rappurtar superviżorju huma raġonevoli?
Iva
29
42.0 %

Le
40
58.0 %

M/A
0
0.0 %

TOTAL
69
100.0 %

MISTOQSIJA 23: Inti tqis li t-tariffa superviżorja li l-BĊE jiġbor mill-istituzzjoni tiegħek hija proporzjonata mal-importanza u l-profil tar-riskju tal-istituzzjoni tiegħek?

MISTOQSIJA 24: Jekk le, x’jista’ jittejjeb fir-rigward tat-tariffi superviżorji u l-metodoloġiji għall-kalkolu tagħhom (eż. il-fatturi “assi totali” u “profili tar-riskju”)? (ara l-Kaxxa 4).
Iva
30
43.5 %

Le
32
46.4 %

M/A
7
10.1 %

TOTAL
69
100.0 %

Kaxxa 4 – Proporzjonalità

Rigward dak li jista’ jittejjeb, il-banek individwali rrakkomandaw li l-BĊE:

οjikkoreġi kull xogħol doppju ta’ talbiet għal rappurtar tad-data u jsaħħaħ il-koordinazzjoni mal-istituzzjonijiet l-oħra (eż. l-EBA). In-nuqqas ta’ koordinazzjoni jista’ jfisser li l-istess informazzjoni tiġi rikjesta f’formats u mudelli differenti;

οjirrieżamina jekk it-talbiet għal rappurtar tad-data japplikawx il-prinċipju tal-proporzjonalità (eż. Eżerċizzju fuq terminu qasir (STE), granularità tar-rappurtar);

οjirrivaluta r-rilevanza, il-frekwenza u d-dati ta’ skadenza tar-rekwiżiti ta’ rappurtar tad-data;

οjirrivaluta l-kalkolu tat-tariffa superviżorja tal-MSU – eż. it-tariffa superviżorja għadha titħallas lill-ANK.

5. Spezzjonijiet fuq il-post

MISTOQSIJA 25: Fuq skala ta’ 1 (= tajba ħafna) sa 5 (= ħażina ħafna), kif, kieku, tikklassifika l-kwalità tal-ispezzjonijiet fuq il-post imwettqa taħt l-MSU f’termini ta’ kemm kien komprensiv il-mod kif ġie kopert is-suġġett awditjat?
1
7
10.1 %

2
29
42.0 %

3
14
20.3 %

4
4
5.8 %

5
0
0.0 %

M/A
15
21.7 %

TOTAL
69
100.0 %

MISTOQSIJA 26: Fuq skala ta’ 1 (= tajba ħafna) sa 5 (= ħażina ħafna), kif, kieku, tikklassifika l-kwalità tal-ispezzjonijiet fuq il-post imwettqa taħt l-MSU f’termini ta’ indirizzar ta’ riskji ewlenin fir-rigward tal-formalitajiet?
1
5
7.2 %

2
15
21.7 %

3
24
34.8 %

4
6
8.7 %

5
0
0.0 %

M/A
19
27.5 %

TOTAL
69
100.0 %

MISTOQSIJA 27: Wara li ġie stabbilit l-MSU, lil min ġew indirizzati r-rapporti ta’ spezzjoni fuq il-post? Lill-Bord Superviżorju, lill-Kumitat tal-Awditjar, lill-Bord Maniġerjali tal-istituzzjoni ta’ kreditu jew lil destinatarju differenti?
MISTOQSIJA 28: X’titjib/bidliet kbar saru meta mqabbla mal-ispezzjonijiet fuq il-post li twettqu qabel it-tnedija tal-MSU, u fejn għadek tara lok għal titjib?(ara l-Kaxxa 5).
MISTOQSIJA 29: Is-sejbiet tar-rapport ta’ spezzjoni u r-rakkomandazzjonijiet mhumiex kategorizzati f’livelli ta’ severità. Mill-ispjegazzjonijiet ipprovduti, tista’ tiddetermina liema sejbiet jeħtieġ li jiġu prijoritizzati u kemm huma severi? (ara l-Kaxxa 5)
BORD SUPERVIŻORJU
5

KUMITAT TAL-AWDITJAR
1

BORD MANIĠERJALI
33

DESTINATARJU IEĦOR
1

BORD MANIĠERJALI U BORD SUPERVIŻORJU
2

LIL DAWK KOLLHA ELENKATI
2

M/A
25

TOTAL
69

MISTOQSIJA 30: Is-sejbiet dwar ir-rapport tal-ispezzjonijiet fuq il-post ġew spjegati b’mod ċar u kont taf kif għandek tittrattahom?
Iva
41
59.4 %

Le
7
10.1 %

M/A
21
30.4 %

TOTAL
69
100.0 %

MISTOQSIJA 31: Inti ngħatajt l-opportunità biex tikkummenta dwar abbozz ta’ rapport tal-ispezzjonijiet fuq il-post fi ħdan perjodu ta’ żmien raġonevoli u li tiddiskutih mat-tim ta’ spezzjoni fuq il-post?
Iva
46
66.7 %

Le
4
5.8 %

M/A
19
22.7 %

TOTAL
69
100.0 %

Kaxxa 5 – Spezzjonijiet fuq il-post

Rigward dak li jista’ jittejjeb, il-banek individwali rrakkomandaw li l-BĊE:

οjikkategorizza s-sejbiet tal-ispezzjonijiet fuq il-post skont il-livelli ta’ severità biex tku tista’ ssir prijoritizzazzjoni;

οitejjeb l-arranġamenti ta’ spezzjonijiet fuq il-post permezz ta’ eż. twassil aktar rapidu ta’ rapporti u rakkomandazzjonijiet finali, u jipprovdi aktar żmien lill-banek biex iħejju għal-laqgħat ta’ qabel l-għeluq.

6. Timijiet superviżorji konġunti

MISTOQSIJA 32: Hemm mezzi ta’ komunikazzjoni stabbiliti b’mod ċar bejn l-istituzzjoni tiegħek u t-Tim Superviżorju Konġunt tal-MSU li hu responsabbli mis-superviżjoni tal-istituzzjoni tiegħek?
Iva
65
94.2 %

Le
4
5.8 %

M/A
0
0.0 %

TOTAL
69
100.0 %

MISTOQSIJA 33: Jekk iva, liema membru tat-TSK huwa l-ewwel punt ta’ kuntatt tiegħek? (Jekk jogħġbok ipprovdi titlu tal-impjieg minflok isem ta’ individwu, eż. Koordinatur tat-TSK, impjegat tal-ANK, eċċ.)
KOORDINATUR TAT-TSK
38

ANK
5

KOORDINATUR TAT-TSK U L-ANK
11

KOORDINATUR TAT-TSK JEW L-ANK
3

JIDDEPENDI MILL-KWISTJONI
6

M/A
6

TOTAL
69

MISTOQSIJA 34: L-istituzzjoni tiegħek tista’ b’mod konsistenti tikkomunika mal-membri tat-TSK fil-lingwa tal-għażla tal-istituzzjoni tiegħek?
MISTOQSIJA 35: Jekk le, jekk jogħġbok iddeskrivi xi problemi, u x’jista’ jittejjeb? (ara l-Kaxxa 6).
Iva
57
82.6 %

Le
11
15.9 %

M/A
1
1.4 %

TOTAL
69
100.0 %

MISTOQSIJA 36: It-Tim Superviżorju Konġunt iwettaq laqgħat fuq il-post mal-maniġment tal-istituzzjoni tiegħek?
Iva
67
97.1 %

Le
2
2.9 %

M/A
0
0.0 %

TOTAL
69
100.0 %

MISTOQSIJA 37: Jekk isiru laqgħat bħal dawn, x’inhi l-frekwenza u d-durata tal-laqgħat inġenerali (jekk jogħġbok iddikjara l-għadd ta’ laqgħat kull sena).
>12
9

10-12
11

8-9
3

6-7
6

4-5
20

2-3
7

1
2

JIDDEPENDI
3

M/A
8

TOTAL
69

MISTOQSIJA 38: Din il-frekwenza tal-laqgħat hija 1= eċċessiva 2= xierqa 3= insuffiċjenti?
1
13
18.8 %

2
56
81.2 %

3
0
0.0 %

M/A
0
0.0 %

TOTAL
69
100.0 %

MISTOQSIJA 39: Id-durata tal-laqgħat hija 1 = eċċessiva 2 = xierqa 3 = insuffiċjenti?
1
6
8.7 %

2
62
89.9 %

3
1
1.4 %

M/A
0
0.0 %

TOTAL
69
100.0 %

MISTOQSIJA 40: Il-Koordinatur tat-TSK huwa dejjem preżenti f’dawn il-laqgħat?
Iva
52
75.4 %

Le
17
24.6 %

M/A
0
0.0 %

TOTAL
69
100.0 %

MISTOQSIJA 41: Fuq skala ta’ 1 (= tajba ħafna) sa 5 (= ħażina ħafna), kif, kieku, tikklassifika l-kwalità tas-superviżjoni mhux fuq il-post tat-TSK taħt l-MSU? Jekk ma kellekx kuntatt biżżejjed biex tivvaluta din il-mistoqsija jekk jogħġbok agħżel “Mhux applikabbli”
1
4
5.8 %

2
30
43.5 %

3
23
33.3 %

4
8
11.6 %

5
0
0.0 %

M/A
4
5.8 %

TOTAL
69
100.0 %

MISTOQSIJA 42: Il-kwalità tas-superviżjoni fuq il-post 1 = tjiebet, 2 = baqgħet l-istess, jew 3 = marret għall-agħar meta mqabbla mar-reġim superviżorju li ppreċeda l-MSU?
MISTOQSIJA 43: Jekk weġibt li marret għall-agħar jew tjiebet, jekk jogħġbok spjega f’liema rigward (ara l-Kaxxa 6).
1
23
33.3 %

2
34
49.3 %

3
8
11.6 %

M/A
4
5.8 %

TOTAL
69
100.0 %

MISTOQSIJA 44: L-effiċjenza tas-superviżjoni fuq il-post 1 = tjiebet, 2 = baqgħet l-istess, jew 3 = marret għall-agħar meta mqabbla mar-reġim superviżorju li ppreċeda l-MSU?
MISTOQSIJA 45: Jekk weġibt li marret għall-agħar jew tjiebet, jekk jogħġbok spjega f’liema rigward (ara l-Kaxxa 6).
1
10
14.5 %

2
36
52.2 %

3
17
24.6 %

M/A
6
8.7 %

TOTAL
69
100.0 %

MISTOQSIJA 46: Il-membri tat-TSK għandhom biżżejjed għarfien dwar ir-riskji u l-karatteristiki speċifiċi tal-istituzzjoni tiegħek (għal dawk il-membri li ltqajt magħhom)?
Iva
57
82.6 %

Le
12
17.4 %

M/A
0
0.0 %

TOTAL
69
100.0 %

MISTOQSIJA 47: Stajt tifhem liema fatturi kwalitattivi u kwantitattivi affettwaw il-punteġġ tas-SREP tiegħek mill-ispjegazzjonijiet mogħtija mit-tim tas-SREP (eż. kjarifika f’diskussjonijiet bilaterali)?
Iva
36
52.2 %

Le
32
46.4 %

M/A
1
1.4 %

TOTAL
69
100.0 %

MISTOQSIJA 48: Jekk tindirizza l-mistoqsijiet lit-TSK, inti tirċievi risposti fi ħdan perjodu ta’ żmien raġonevoli?
Iva
55
79.7 %

Le
14
20.3 %

M/A
0
0.0 %

TOTAL
69
100.0 %

MISTOQSIJA 49: Ġew innutati każijiet fejn il-mistoqsijiet indirizzati lit-TSK ma tweġbux jew twieġbu b’mod li ma jinftehimx?
Iva
18
26.1 %

Le
50
72.5 %

M/A
1
1.4 %

TOTAL
69
100.0 %

MISTOQSIJA 50: Ir-risposti riċevuti mit-TSK huma ċari u ġġustifikati b’mod raġonevoli?
Iva
59
85.5 %

Le
8
11.6 %

M/A
2
2.9 %

TOTAL
69
100.0 %

Kaxxa 6 – TSK

Rigward dak li jista’ jittejjeb, il-banek individwali rrakkomandaw li l-BĊE:

οjiffaċilita l-komunikazzjoni mat-TSK fil-lingwa (nattiva) magħżula tagħhom eż. dwar kwistjonijiet tekniċi. Pereżempju, xi drabi d-dokumenti fil-lingwa nazzjonali tal-bank ġew rikjesti bl-Ingliż għalkemm xi membri tat-TSK kienu tal-istess nazzjonalità. Il-Koordinatur tat-TSK u l-membri tat-TSK jeħtieġ li jifhmu suffiċjentement il-lingwa magħżula mill-istituzzjoni sabiex ikunu jistgħu jaqraw u jifhmu l-informazzjoni;

οittejjeb il-koordinazzjoni bejn il-membri tat-TSK mill-BĊE u mill-ANK. Pereżempju, il-kaxxa postali tat-TSK hija aċċessibbli biss mill-membri tal-BĊE, u mhux mill-membri tal-ANK.

Anness IX

Elementi prinċipali tal-arranġamenti għall-obbligu ta’ rendikont tal-BĊE lejn il-Parlament Ewropew

Ir-Regolament tal-Kunsill (UE) Nru 1024/2013 li jikkonferixxi kompiti lill-BĊE fir-rigward ta’ politiki relatati mas-superviżjoni prudenzjali ta’ istituzzjonijiet ta’ kreditu
L-Artikolu 20(1) Il-BĊE jagħti rendikont lill-Parlament u lill-Kunsill dwar l-implimentazzjoni tar-Regolament

L-Artikolu 20(3) Il-President tal-Bord Supeviżorju tal-BĊE jrid jippreżenta r-rapport dwar l-eżekuzzjoni tal-kompiti kkonferiti lilu b’dan ir-Regolament fil-pubbliku lill-Parlament

L-Artikolu 20(5) Fuq talba tal-Parlament Ewropew, il-President tal-Bord Supeviżorju jrid jipparteċipa fi smigħ (seduta ta’ smigħ) fir-rigward tal-eżekuzzjoni tal-kompiti superviżorji tiegħu

L-Artikolu 20(6) Il-BĊE jrid iwieġeb bil-fomm jew bil-miktub għal mistoqsijiet li jsirulu mill-Parlament […]

L-Artikolu 20(8) Fuq talba l-President tal-Bord ta’ Superviżjoni (Bord Superviżorju) irid ikollu diskussjonijiet kunfidenzjali bil-fomm fil-privat mal-President u l-Viċi Presidenti tal-kumitat kompetenti tal-Parlament dwar il-kompiti superviżorji tiegħu fejn tali diskussjonijiet ikunu meħtieġa biex il-Parlament ikun jista’ jeżerċita s-setgħat tiegħu skont it-TFUE

L-Artikolu 20(9) Il-BĊE jrid jikkoopera b’mod sinċier ma’ kwalunkwe investigazzjoni mill-Parlament, suġġetta għat-TFUE

Ftehim Interistituzzjonali bejn il-Parlament Ewropew u l-BĊE

1.Kull sena l-BĊE għandu jressaq rapport lill-Parlament dwar it-twettiq (l-eżekuzzjoni) tal-kompiti mogħtija (ikkonferiti) lilu mir-Regolament (UE) Nru 1024/2013. Il-President tal-Bord Superviżorju għandu jippreżenta r-rapport annwali lill-Parlament waqt seduta ta’ smigħ.

2.Il-President tal-Bord Superviżorju għandu jipparteċipa fis-seduti pubbliċi ta’ smigħ ordinarji dwar it-twettiq (l-eżekuzzzjoni) tal-kompiti superviżorji fuq talba tal-kumitat kompetenti tal-Parlament. Il-kumitat kompetenti tal-Parlament u l-BĊE għandhom jaqblu dwar kalendarju għal żewġ seduti ta’ smigħ bħal dawn li jridu jinżammu matul is-sena ta’ wara.

3.Barra minn hekk, il-President tal-Bord Superviżorju jista’ jiġi mistieden għal skambji ta’ opinjonijiet (fehmiet) addizzjonali ad hoc dwar kwistjonijiet superviżorji mal-kumitat kompetenti tal-Parlament.

4.Fejn hu meħtieġ għall-eżerċizzju tas-setgħat tal-Parlament skont it-TFUE u l-liġi tal-UE, il-President tal-kumitat kompetenti tiegħu jista’ jitlob laqgħat kunfidenzjali speċjali mal-President tal-Bord Superviżorju bil-miktub, waqt li jagħti r-raġunijiet.

5.Fuq talba motivata mill-President tal-Bord Superviżorju jew tal-President tal-kumitat kompetenti tal-Parlament, u bi qbil reċiproku, ir-rappreżentanti tal-BĊE fil-Bord Superviżorju jew il-membri għolja tal-persunal superviżorju jistgħu jattendu għas-seduti ta’ smigħ ordinarji, għall-iskambji ta’ opinjonijiet ad hoc u għal-laqgħat kunfidenzjali.

6.Is-seduti tas-smigħ ordinarji, l-iskambji ta’ opinjonijiet (fehmiet) ad hoc u l-laqgħat kunfidenzjali jistgħu jkopru l-aspetti kollha tal-attività u t-twettiq (funzjonament) tal-MSU koperti mir-Regolament MSU.

7.Il-President tal-Bord Superviżorju u l-President u l-Viċi Presidenti tal-kumitat kompetenti tal-Parlament biss jistgħu jattendu għal-laqgħat kunfidenzjali.

8.Il-BĊE għandu jipprovdi lill-kumitat kompetenti tal-Parlament mill-inqas b’rekord komprensiv u sinifikanti tal-proċeduri tal-Bord Superviżorju li jippermetti li d-diskussjonijiet jinftiehmu, inkluża lista annotata tad-deċiżjonijiet.

Sors: Il-QEA.

Anness X

Struttura tal-proċess ta’ rappurtar għal spezzjoni fuq il-post

Sors: Il-QEA, adattat mill-BĊE.

Risposta tal-BĊE

Sommarju Eżekuttiv

Il-BĊE japprezza x-xogħol li sar mill-Qorti Ewropea tal-Awdituri, li se jgħin biex tkompli titjieb il-ħidma tal-MSU. Madankollu, il-BĊE kien japprezza li fir-rapport tal-Qorti Ewropea tal-Awdituri jkun hemm rikonoxximent iżjed espliċitu tal-kisbiet ewlenin bit-twaqqif tal-MSU.

Il-MSU huwa element essenzjali tal-unjoni bankarja u t-twaqqif tiegħu kien pilastru fundamentali biex tintemm l-iżjed fażi diżordinata tal-kriżi fiż-żona tal-euro. Flimkien mal-awtoritajiet nazzjonali kompetenti, il-BĊE waqqaf il-MSU f’perjodu ta’ inqas minn 13-il xahar, żmien tassew qasir li offra sfida eċċezzjonali. Bis-saħħa ta’ dawn l-isforzi impressjonanti, sa mill-4 ta’ Novembru 2014 setgħet tibda ssir is-superviżjoni diretta ta’ 129 grupp sinifikanti b’madwar 1,200 entità, u saru wkoll l-arranġamenti meħtieġa għas-sorveljanza tas-superviżjoni ta’ istituzzjonijiet inqas sinifikanti. Minn dakinhar, il-BĊE kompla jagħmel progress konsiderevoli fl-armonizzazzjoni tal-prattiki superviżorji fil-livell Ewropew u bħalissa qiegħed jadotta iżjed minn 1,500 deċiżjoni superviżorja kull sena.

Ir-rilevanza u l-kobor ta’ dan l-isforz kif ukoll il-kisbiet relatati ġew apprezzati ferm mill-pubbliku, u l-BĊE huwa tal-fehma li r-rapport kien ikun iżjed ta’ benefiċċju li kieku rrifletta dan kollu b’mod iżjed espliċitu.

VII

Il-BĊE jixtieq jiċċara li huwa ma ħa ebda deċiżjoni diskrezzjonali biex il-Bord Superviżorju ma jeżerċitax kontroll fuq il-baġit superviżorju jew ir-riżorsi umani. Ta’ min jinnota li l-Bord Superviżorju mhuwiex korp deċiżjonali tal-BĊE iżda korp ieħor magħdud bir-Regolament MSU, li huwa liġi sekondarja, mal-istruttura istituzzjonali tal-BĊE. Il-kompetenzi tal-Kunsill Governattiv u tal-Bord Eżekuttiv fir-rigward tar-riżorsi umani u finanzjarji kif stipulati fil-liġi primarja għandhom jinżammu. Barra minn hekk, il-BĊE jrid jenfasizza li hemm rabta bejn ir-riżorsi umani u finanzjarji u l-Bord Superviżorju fl-Artikolu 15.1 tar-Regoli tal-Proċedura tal-BĊE, li jistipula li “… In-nefqa għall-kompiti superviżorji għandha tkun identifikabbli b’mod separat fil-baġit [tal-BĊE] u għandha ssir b’konsultazzjoni mal-President u l-Viċi President tal-Bord Superviżorju”.

Il-fatt li l-Bord Superviżorju ma jeżerċitax kontroll fuq il-baġit superviżorju jew ir-riżorsi umani huwa, fil-fehma tal-BĊE, kompatibbli mal-prinċipju ta’ separazzjoni u ma jipperikolax l-indipendenza tal-politika monetarja tal-BĊE u tal-funzjoni superviżorja tiegħu. Il-prinċipju ta’ separazzjoni jitlob separazzjoni funzjonali bejn iż-żewġ funzjonijiet iżda ma jitlobx li l-Bord Superviżorju jkollu kontroll sħiħ fuq il-baġit superviżorju u r-riżorsi umani tal-BĊE jew tal-awtoritajiet nazzjonali kompetenti. Kif ġie rikonoxxut fin-nota 14 f’qiegħ il-paġna tar-rapport tal-Qorti Ewropea tal-Awdituri, ir-Regolament MSU m’affettwax ir-responsabbiltà tal-Bord Eżekuttiv għall-ġestjoni tal-BĊE u l-organizzazzjoni interna tiegħu, inklużi kwistjonijiet ta’ baġit u riżorsi umani.

L-istess, it-twaqqif ta’ dawk magħrufin bħala servizzi kondiviżi, jiġifieri dipartimenti li jipprovdu appoġġ liż-żewġ funzjonijiet, ma jwassalx għal konflitti ta’ interess u għalhekk huwa kompatibbli mal-prinċipju tas-separazzjoni. It-twaqqif ta’ servizzi kondiviżi bħal dawn jiżgura li ma jkunx hemm duplikazzjoni ta’ sforzi, biex is-servizzi jingħataw b’mod effiċjenti u effikaċi. Dan l-approċċ huwa rifless fil-Premessa 14 tad-Deċiżjoni tal-BĊE fuq is-separazzjoni (BĊE/2014/39), li tgħid “… separazzjoni effettiva bejn il-funzjoni tal-politika monetarja u dik superviżorja ma għandhiex tipprevjeni l-kisba, kull fejn ikun possibbli u mixtieq, tal-benefiċċji kollha mistennija bħala riżultat tal-għaqda ta’ dawn iż-żewġ funzjonijiet ta’ politika fi ħdan l-istess istituzzjoni …”.

Approċċ u metodoloġija tal-awditjar

19

Il-BĊE huwa tal-opinjoni li ġiet provduta l-evidenza kollha koperta bil-mandat tal-Qorti biex teżamina l-“effiċjenza operazzjonali tal-ġestjoni tal-BĊE”, inkorporata fl-Artikolu 27.2 tal-Istatut tas-SEBĊ u l-Artikolu 20(7) tar-Regolament MSU. F’dan ir-rigward, il-BĊE ma jaqbilx mad-dikjarazzjoni tal-Qorti li l-BĊE pprovda ftit wisq mill-informazzjoni mitluba. Il-BĊE, bi qbil mal-obbligi tiegħu skont l-Istatut tas-SEBĊ u r-Regolament MSU, ikkoopera bis-sħiħ mal-Qorti biex jiffaċilita l-awditjar u investa ammont konsiderevoli ta’ riżorsi u ħin biex jipprovdi lit-tim tal-awditjar b’għadd sostanzjali ta’ dokumenti u spjegazzjonijiet. Ċerti dokumenti (bħall-minuti tal-Bord Superviżorju u deċiżjonijiet superviżorji individwali) ma setgħux jiġu provduti, madankollu, minħabba li ma kellhomx x’jaqsmu mal-effiċjenza operazzjonali tal-ġestjoni tal-BĊE, kif mitlub mill-Istatut tas-SEBĊ u rifless fir-Regolament MSU.

Governanza

30

F’każ minnhom, is-segwitu għall-proċedimenti tal-ABoR (il-Bord Amministrattiv ta’ Rieżami) dam ma ħareġ minħabba l-kumplessità tal-każ u l-ħtieġa li jiġi rispettat id-dritt għal smigħ tal-entità taħt superviżjoni konċernata.

39

Il-Kumitat ta’ Tmexxija kkunsidra kif jixraq l-argumenti favur u kontra u ddeċieda li jżomm il-modalitajiet attwali ta’ ħidma bħala l-aħjar għażla possibbli.

40

Il-BĊE jixtieq jinnota li separazzjoni sħiħa hija meħtieġa biss b’referenza għat-twettiq tal-kompiti superviżorji u tal-politika monetarja, sabiex jiġu evitati konflitti ta’ interess. Ma testendix għal dawk id-dipartimenti, bħas-servizzi kondiviżi, li mhumiex imdaħħlin fid-definizzjoni tal-politiki rispettivi.

42

Il-BĊE jixtieq jinnota li l-identifikazzjoni tas-“servizzi kondiviżi” tal-BĊE hija possibbli biss f’każijiet fejn l-appoġġ tagħhom ma jwassalx għal konflitti ta’ interess bejn l-għanijiet superviżorji u dawk tal-politika monetarja tal-BĊE, kif hemm indikat fil-Premessa 11 tad-Deċiżjoni BĊE/2014/39. Is-servizzi kondiviżi huma dipartimenti li jappoġġaw il-funzjonijiet ta’ politika tal-BĊE b’kompetenza teknika li ma jkollhiex impatt fuq l-iżvilupp tal-politiki tal-BĊE.

45

Il-kunċett ta’ “ħitan Ċiniżi” (Chinese walls) ma ġiex inkorporat fl-ittra u l-ispirtu tar-Regolament MSU. Minflok, ġie adottat metodu differenti, jiġifieri tħallew il-komunikazzjoni u l-iskambju ta’ informazzjoni, sakemm dawn ma jipprovokawx konflitti ta’ interess, biex jiġu sfruttati s-sinerġiji pożittivi li jinħolqu meta l-politika monetarja u l-funzjonijiet superviżorji jkunu “taħt saqaf wieħed”. Għal dan il-għan, l-Artikolu 25(3) tar-Regolament MSU jitlob lill-BĊE “… jadotta u jagħmel pubblika kwalunkwe regola interna neċessarja, inklużi regoli rigward is-segretezza professjonali u skambji ta’ informazzjoni bejn iż-żewġ oqsma funzjonali…”. Din id-dispożizzjoni tirrikonoxxi b’mod espliċitu l-possibbiltà ta’ skambju ta’ informazzjoni bejn iż-żewġ funzjonijiet ta’ politika.

51

Ara t-tweġiba tal-BĊE għall-ewwel parti tal-paragrafu VII.

60

Il-BĊE jixtieq iżid li, għal raġunijiet relatati mal-ammont ta’ xogħol u kif miftiehem bi prinċipju f’Diċembru 2015, il-Kumitat tal-Awdituri Interni (IAC) iddeċieda f’Lulju 2016 li jaqsam l-Audit Task Force (ATF) SSM/Statistics f’ATF SSM u ATF Statistics. Din il-bidla se tidħol fis-seħħ fi tmiem l-2016.

63

Membri tal-ATF nominati mill-banek ċentrali nazzjonali/awtoritajiet nazzjonali kompetenti għandhom esperjenza vasta fis-superviżjoni bankarja, li tinkludi bosta snin fil-livell maniġerjali.

Tweġiba komuni għall-paragrafi 73 u 74

Il-BĊE huwa tal-fehma li l-kopertura tal-oqsma ta’ riskju għoli u medju u l-elementi ewlenin hija aċċertata.

Il-BĊE huwa tal-fehma li l-metodu tal-ippjanar jikkonforma mal-prattiki professjonali. Filwaqt li ma jeżisti ebda ċiklu ta’ riskju, il-mudell tal-valutazzjoni tar-riskju jintegra l-ħidma tal-awditjar li saret qabel fuq il-proċessi relatati. L-għażla tat-temi tal-awditjar hija bbażata fuq valutazzjoni tar-riskju li tiġi aġġustata kull trimestru u d-deċiżjoni fuq it-temi tal-awditjar tqis ukoll meta sar l-aħħar awditjar u l-kopertura tal-oqsma tar-riskju fi ħdan il-proċess rispettiv.

75

Ir-riżorsi tad-Direttorat tal-Verifika Interna (D-IA) ikopru l-firxa sħiħa tal-operazzjonijiet u l-attivitajiet tal-BĊE. Il-BĊE huwa tal-fehma li l-proporzjon espress irid jidħol fil-kuntest globali. Twaqqaf tim speċjalizzat għal oġġettivi ta’ awditjar speċifiċi għall-MSU u dan it-tim baqa’ jinbena fid-D-IA għalkemm ma kienx disponibbli b’mod sħiħ fl-2015. Hekk, ir-rata globali fl-2015 ma tirrappreżentax għalkollox is-sitwazzjoni attwali.

76

Il-BĊE jixtieq iżid li l-kalibrazzjoni tikkoreġi, pereżempju, l-inkonsistenzi fl-applikazzjoni tal-mudell tal-klassifikazzjoni tar-riskju, u sservi bħala għodda ta’ prijoritizzazzjoni. L-istandards professjonali jitolbu li l-prijoritajiet tal-verifika interna jkunu konsistenti mal-għanijiet tal-organizzazzjoni u jirrikonoxxu li l-pjanijiet ta’ verifika “… huma bbażati fuq, fost fatturi oħra, valutazzjoni tar-riskju u l-iskopertura…”.¹ Il-BĊE huwa tal-fehma li l-metodu jikkonforma mal-istandards professjonali.

77

L-eżerċizzju ta’ prijoritizzazzjoni qies li ċerti proċessi kienu għadhom fil-“fażi ta’ żvilupp”. Il-BĊE huwa tal-fehma li l-awditjar magħżul żied mal-valur fil-fażi attwali meta jitqabbel mar-rieżamijiet tal-proċessi SREP jew tal-kriżi bankarja, li kienu skedati għal żmien medju.

Arranġamenti fir-rigward tal-obbligu ta’ rendikont

Tweġiba komuni għall-paragrafi 78 et seq.

Il-BĊE huwa tal-fehma li huwa suġġett għal qafas b’saħħtu ta’ responsabbiltà jew rendikont (kif deskritt fl-Anness IX tar-rapport) u jikkonforma bis-sħiħ mad-dispożizzjonijiet rispettivi tal-Istatut tas-SEBĊ, ir-Regolament MSU u l-Ftehim Interistituzzjonali mal-Parlament Ewropew u mal-Kunsill. Il-qafas eżistenti jipprevedi regoli dettaljati fuq ir-responsabbiltà li tfasslu speċifikament għall-BĊE u għalhekk huma iżjed rilevanti mil-“landscape review on EU accountability” tal-Qorti.

89

Filwaqt li l-BĊE jaqbel li l-iżvilupp ta’ qafas formali fuq il-prestazzjoni jista’ jkun għodda siewja biex titkejjel l-effikaċja tas-superviżjoni bankarja, l-iżvilupp ta’ qafas bħal dan jeħtieġlu iżjed żmien. Dan minħabba l-bżonn prattiku li għandu jissejjes fuq indikaturi rilevanti li, biex jiġu identifikati, iridu jgħaddu mill-eżami tal-esperjenza. Barra minn hekk, dawn l-indikaturi għandhom jitkejlu fuq bosta snin.

91

Il-BĊE josserva li n-nota teknika tal-FMI li ġiet ikkwotata tħejjiet mill-persunal tal-FMI u ma tikkostitwix il-pożizzjoni uffiċjali tal-FMI. Il-BĊE għalhekk joġġezzjona li dokumenti ta’ ħidma bħal dawn jitqiesu bħala punt ta’ referenza rilevanti.

Il-BĊE jixtieq jiċċara wkoll li l-proċedimenti tal-Bord Superviżorju huma kunfidenzjali skont l-Artikolu 23(1) tar-Regoli tal-Proċedura tal-BĊE. Dan jirrifletti r-rekwiżiti stretti tas-segretezza professjonali li għalihom huwa suġġett il-BĊE skont l-Artikolu 37 tal-Istatut tas-SEBĊ u l-Artikolu 27 tar-Regolament MSU. Biex jiżgura li jkollu responsabbiltà sħiħa, il-BĊE, skont il-Ftehim Interistituzzjonali mal-Parlament Ewropew, jipprovdi lill-kumitat kompetenti tal-Parlament Ewropew rekord komprensiv u siewi, li jinkludi lista annotata tad-deċiżjonijiet, tal-proċedimenti tal-Bord Superviżorju sabiex id-diskussjonijiet ikunu jistgħu jinftiehmu.

92

Il-BĊE jixtieq jenfasizza li jappoġġa bis-sħiħ ir-rieżami tar-Regolament MSU li qiegħda tagħmel bħalissa l-Kummissjoni Ewropea u, wara li ffirma ftehim ta’ kunfidenzjalità u non-divulgazzjoni, ipprovda lill-istess Kummissjoni Ewropea bid-dokumentazzjoni mitluba.

Barra minn hekk, il-BĊE jixtieq jiċċara li r-rieżami tar-Regolament MSU mhuwiex parti mill-qafas ta’ responsabbiltà kif definit mir-Regolament MSU.

94

Il-BĊE jixtieq iżid li, kif rikonoxxut fil-paragrafu 93, ippubblika fis-sit elettroniku tas-superviżjoni bankarja “informazzjoni komprensiva” fuq kif iwettaq il-kompiti superviżorji tiegħu. Minbarra gwida ġenerali fuq is-superviżjoni bankarja, il-BĊE ppubblika għadd konsiderevoli ta’ dokumenti li fihom ta ħjiel tal-pożizzjonijiet u l-prattiki tal-politika superviżorja tiegħu (bħall-Gwida fuq l-opzjonijiet u d-diskrezzjonijiet disponibbli fil-liġi tal-Unjoni). Il-BĊE jħabrek il-ħin kollu biex ikabbar it-trasparenza tal-metodi superviżorji tiegħu u fix-xhur li ġejjin se jippubblika pożizzjonijiet oħra ta’ politika wara li jintemmu l-konsultazzjonijiet pubbliċi meħtieġa. Fir-rigward tal-Proċess Superviżorju ta’ Rieżami u Evalwazzjoni (SREP), fi Frar 2016 il-BĊE ppubblika l-ktejjeb fuq “Il-Metodoloġija SREP tal-MSU” li jittratta l-bażi legali u l-metodoloġija tal-proċess SREP. Dawn id-dokumenti li jagħtu ħarsa lejn il-pożizzjonijiet u l-prattiki tal-politika tal-BĊE huma ta’ rilevanza akbar għall-istituzzjonijiet ta’ kreditu mill-Manwal Superviżorju intern.

Barra minn hekk, il-BĊE juża għodod oħra ta’ komunikazzjoni (laqgħat ma’ banek, diskorsi, djalogu superviżorju mat-timijiet superviżorji konġunti, stqarrijiet għall-istampa, konferenzi, telefonati ma’ uffiċjali eżekuttivi ewlenin) biex jgħarraf lill-entitajiet taħt superviżjoni fuq il-metodi superviżorji tiegħu.

Fl-aħħar, il-BĊE huwa tal-fehma li l-informazzjoni divulgata lill-entitajiet taħt superviżjoni hija biżżejjed biex is-superviżjoni tal-MSU tinftiehem kif jixraq.

Tweġiba komuni għall-paragrafi 95 u 96

Il-BĊE huwa tal-fehma li l-informazzjoni divulgata mill-BĊE hija suffiċjenti. Fir-rigward tal-perċezzjonijiet tal-banek fuq id-divulgazzjoni fil-kuntest tas-SREP, il-BĊE jinnota b’mod pożittiv il-fatt li nofs id-69 bank li wieġbu l-kwestjonarju sabu li l-informazzjoni mogħtija mill-BĊE fuq il-proċess SREP u r-riżultati tas-SREP kienet komprensiva ferm jew għall-inqas ibbilanċjata tajjeb.

Fir-rigward tal-kwalità tal-informazzjoni fuq il-proċeduri superviżorji, il-BĊE jinnota li 68% ta’ dawk li wieġbu sabu li l-kwalità tal-informazzjoni kienet suffiċjenti.

103

Fir-rigward tal-ħtieġa li jmexxi l-istħarriġ tiegħu, il-BĊE jinnota li sa minn meta twaqqaf il-MSU żamm kuntatt mill-qrib mal-federazzjonijiet bankarji, fosthom il-Federazzjoni Bankarja Ewropea (EBF), li bħala parti mill-ħidma tagħha fuq “l-esperjenza superviżorja tal-banek fil-MSU 2015” (eżerċizzju li biħsiebha tagħmel kull sena), għamlet (bil-koordinazzjoni tal-assoċjazzjonijiet bankarji nazzjonali) stħarriġ li ħaddan 94 mill-122 istituzzjoni sinifikanti (li kien hemm dak iż-żmien). Wara r-rakkomandazzjonijiet li saru fir-rapport tal-EBF, il-President tal-Bord Superviżorju tat it-tweġibiet tagħha u saru laqgħat fil-livell tekniku ma’ rappreżentanti tal-banek.

Wara li s’issa ffoka l-ħidma tiegħu biex il-MSU jopera fis-sħuħija tiegħu, il-BĊE se jibda jqis il-possibbiltà li jagħmel l-istħarriġ tiegħu, sakemm ikun hemm valur miżjud ċar (b’mod partikolari, ma jkunx hemm duplikazzjoni ma’ stħarriġ li jsir minn partijiet interessati oħra).

Timijiet Superviżorji Konġunti - Organizzazzjoni u allokazzjoni tar-riżorsi

110

Il-BĊE jixtieq jiċċara li l-proporzjon ta’ 25% persunal tal-BĊE u 75% persunal tal-awtoritajiet nazzjonali kompetenti kien benchmark kondiviż b’mod ġenerali u mhux mira formalizzata.

115

Il-BĊE jixtieq jinnota li għalkemm jistgħu jsiru ċerti paralleli bejn il-valutazzjoni tas-sinifikanza għall-Banek b’Importanza Sistemika Globali (G-SIBs) u l-metodoloġija tal-clustering tal-BĊE, m’hemmx rabta valida mal-metodoloġija tal-Awtorità Bankarja Ewropea (ABE). Hekk, il-metodoloġija tal-BĊE ma tikklassifikax il-banek skont il-metodu tal-ABE u lanqas ma tipprovdi għal valutazzjoni tal-G-SIBs jew tas-sinifikanza. L-għan tal-clustering tal-BĊE huwa li jintroduċi subkategoriji tal-istituzzjonijiet sinifikanti biex tiġi implimentata l-proporzjonalità u b’hekk jinħoloq punt ta’ tluq għall-allokazzjoni tal-headcount fi ħdan il-kategorija tal-istituzzjonijiet sinifikanti.

119

Jekk jogħġbok ara t-tweġiba tal-BĊE għall-paragrafu 115.

…iżda linji ta’ rappurtar konfliġġenti…

Jekk jogħġbok ara t-tweġiba tal-BĊE għall-paragrafu 147.

141. (c)

Il-BĊE jinnota li din il-limitazzjoni teknika ġiet solvuta fis-6 ta’ Settembru 2016.

147

Il-BĊE huwa tal-fehma li l-kliem “linji ta’ rappurtar konfliġġenti” mhuwiex adegwat. Fil-fehma tal-BĊE, twaqqfu linji ta’ rappurtar paralleli u mhux konfliġġenti. Minħabba l-istruttura organizzattiva tal-MSU, il-maniġment tal-awtorità nazzjonali kompetenti huwa unikament responsabbli għall-kompiti kollha barra l-MSU u l-kwistjonijiet kollha marbutin mal-ġerarkija u r-riżorsi umani.

149

Il-BĊE huwa tal-fehma li għadu kmieni wisq biex wieħed jitkellem fuq programm ta’ ċertifikazzjoni għas-superviżjoni li ma ssirx fuq il-post. Il-Grupp ta’ Tmexxija għat-Taħriġ Superviżorju bħalissa qiegħed ifassal u jistabbilixxi kurrikulu integrat ta’ taħriġ fis-sistema kollha għall-persunal rilevanti tal-MSU. Għad mhuwiex il-waqt li jsir programm ta’ ċertifikazzjoni. Jekk il-programm ta’ taħriġ jiġi limitat għas-superviżjoni li ma ssirx fuq il-post, wieħed ikun qiegħed jittraskura l-fatt li l-membri tal-persunal iduru minn żmien għal ieħor u għalhekk għandu jkollhom kurrikulu li japplika b’mod iżjed ġenerali.

Superviżjoni fuq il-post

159

Din il-klassifikazzjoni se tinbidel meta l-Manwal tal-MSU jiġi rivedut fil-kuntest tal-introduzzjoni tal-kunċett ta’ “targeted engagement levels”, kif hemm spjegat fil-paragrafu 163.

178

Il-BĊE jixtieq jiċċara li l-gwida formali fuq il-klassifikazzjoni konsistenti tal-konklużjonijiet se tiġi inkluża formalment fl-aġġornament tal-2016 tal-Kapitlu 6 tal-Manwal tal-MSU.

182

Il-BĊE jixtieq jiċċara li l-informazzjoni fuq min huwa mistenni jattendi l-laqgħa tal-għeluq min-naħa tal-istituzzjoni ta’ kreditu se tiġi provduta fil-gwida dwar l-ispezzjonijiet fuq il-post (OSI guide) li għandha toħroġ fl-2016.

Konklużjonijiet u rakkomandazzjonijiet

184

Il-BĊE ma jaqbilx mad-dikjarazzjoni li l-awditjar ikkonferma li kien hemm diskrepanza li ħarġet wara li twaqqaf il-MSU. Fil-fehma tal-BĊE, il-Qorti rċeviet l-informazzjoni u d-dokumentazzjoni kollha meħtieġa biex tivvaluta l-effiċjenza operattiva tal-ġestjoni tal-BĊE skont l-Artikolu 27.2 tal-Istatut tas-SEBĊ u l-Artikolu 20(7) tar-Regolament MSU.

Jekk jogħġbok ara l-kumment tagħna fil-paragrafu 80 fejn iddeskrivejna s-saffi differenti tad-dispożizzjonijiet ta’ kontroll u responsabbiltà li issa huma stabbiliti.

186

Jekk jogħġbok ara t-tweġiba tal-BĊE għall-paragrafi 40 u 45.

187

Jekk jogħġbok ara t-tweġiba tal-BĊE għall-paragrafi 73 u 74.

Rakkomandazzjoni 1

Il-BĊE jaċċetta l-ewwel parti tar-rakkomandazzjoni u d-data tal-implimentazzjoni mixtieqa, suġġett għall-approvazzjoni tal-Kunsill Governattiv.

Il-BĊE jixtieq jinnota li se jipprova jkompli jtejjeb u jissimplifika l-proċess deċiżjonali. Hekk, diġà daħħal għadd ta’ miżuri f’din id-direzzjoni, b’mod partikolari l-adozzjoni tal-biċċa l-kbira tad-deċiżjonijiet superviżorji bi proċedura bil-miktub u l-istandardizzazzjoni tad-dokumentazzjoni li tintbagħat lill-korpi deċiżjonali. Barra dan, il-BĊE qiegħed jaħdem fuq qafas ta’ delegazzjoni għad-deċiżjonijiet superviżorji sabiex deċiżjonijiet superviżorji ta’ rutina jibdew jiġu adottati b’delegazzjoni f’livell iżjed baxx.

Il-BĊE jaċċetta t-tieni parti tar-rakkomandazzjoni. Is-Segretarjat tal-Bord Superviżorju diġà żviluppa listi tal-iċċekkjar, formoli u rappreżentazzjonijiet grafiċi li se jkunu disponibbli għall-persunal fid-dipartimenti involuti fis-superviżjoni bankarja f’Settembru 2016. Is-Segretarjat se jkompli jiżviluppa dan is-sett ta’ għodod u joffri taħriġ fuq kif jintuża.

Rakkomandazzjoni 2

Il-BĊE jaċċetta l-parti (i) tar-rakkomandazzjoni.

Il-BĊE ma jaċċettax il-parti (ii) tar-rakkomandazzjoni.

Il-Premessa 66 issemmi biss linja ta’ rappurtar separata għall-persunal li jkun qiegħed iwettaq il-kompiti superviżorji konferiti lill-BĊE b’dan ir-regolament u dan ma jinkludix il-persunal tas-servizzi kondiviżi. L-implimentazzjoni stretta ta’ dan il-prinċipju għas-servizzi kondiviżi żżid l-ispejjeż b’mod sostanzjali u tnaqqas l-effiċjenza tal-ġestjoni operattiva tal-BĊE.

Il-BĊE ma jaċċettax il-parti (iii) tar-rakkomandazzjoni.

Il-BĊE huwa tal-fehma li, fi ħdan il-limiti tal-qafas legali, il-President u l-Viċi President diġà huma involuti sewwa fil-proċess li jistabbilixxi l-baġit. Kif inhu stabbilit fir-Regoli tal-Proċedura, il-President u l-Viċi President jiġu konsultati. Ir-Regolament MSU jistipula li l-Viċi President irid ikun membru tal-Bord Eżekuttiv tal-BĊE u tal-Kunsill Governattiv, li huwa l-korp li jieħu d-deċiżjonijiet finali. Dan jiżgura li l-fehmiet tal-funzjoni superviżorja jiġu komunikati kif jixraq, kif ukoll li jiġi salvagwardat livell għoli ta’ influwenza u trasparenza.

Rakkomandazzjoni 3

Il-BĊE jaċċetta r-rakkomandazzjoni sakemm tittieħed deċiżjoni biex jiġu allokati riżorsi addizzjonali lill-funzjoni tal-verifika interna.

188

Il-BĊE jixtieq jiċċara li ma “imponiex” limitu fuq l-aċċess għal dokumenti. L-aċċess għal dokumenti min-naħa tal-Qorti Ewropea tal-Awdituri għandu jkun konformi mal-mandat tagħha, kif stipulat fl-Artikolu 27.2 tal-Istatut tas-SEBĊ u l-Artikolu 20(7) tar-Regolament MSU. Għalhekk, m’hemm ebda nuqqas ta’ kooperazzjoni iżda interpretazzjoni differenti tal-mandat tal-awditjar.

Rakkomandazzjoni 4

Il-BĊE jieħu nota tar-rakkomandazzjoni u se jkompli jikkoopera bis-sħiħ mal-Qorti sabiex hija tkun tista’ teżerċita l-mandat tagħha, kif hemm definit fl-Istatut tas-SEBĊ u r-Regolament MSU.

Rakkomandazzjoni 5

Il-BĊE jaċċetta r-rakkomandazzjoni, suġġett għal dan li ġej:

Il-BĊE jaqbel mal-ħtieġa tat-trasparenza fl-attivitajiet superviżorji tiegħu. F’dan ir-rigward, il-prijoritajiet tal-MSU jiġu pubblikati bħala l-punt ċentrali u l-għan tal-attivitajiet superviżorji. Fir-“Rapport Annwali tal-BĊE fuq l-attivitajiet superviżorji” li jiġi pubblikat fil-websajt tal-BĊE, il-BĊE jirrapporta fuq il-miżuri li jkunu ttieħdu biex jintlaħaq dan il-għan. Barra minn hekk, fir-Rapport Annwali tiġi pubblikata statistika komprensiva. Din tinkludi, iżda mhijiex limitata għal, l-għadd ta’ proċeduri ta’ awtorizzazzjoni, il-każijiet rappurtati ta’ ksur tal-liġi tal-UE, il-miżuri ta’ infurzar u sanzjonijiet u l-għadd ta’ spezzjonijiet fuq il-post li jsiru, maqsumin skont il-kategorija tar-riskju u l-cluster.

Il-BĊE jżomm kuntatt mill-qrib mal-federazzjonijiet tal-banek, fosthom il-Federazzjoni tal-Banek Ewropej (EBF), li bħala parti mill-ħidma tagħha fuq “l-esperjenza superviżorja tal-banek fil-MSU 2015” għamlet stħarriġ li fih ħadu sehem 94 mill-122 istituzzjoni sinifikanti (li kien hemm dak iż-żmien). Dan sar bil-kooperazzjoni tal-assoċjazzjonijiet bankarji nazzjonali. L-eżerċizzju huwa maħsub li jsir kull sena. Wara r-rakkomandazzjonijiet li tqajmu fir-rapport tal-EBF, il-President tal-Bord Superviżorju tat it-tweġibiet tagħha u saru laqgħat fil-livell tekniku ma’ rappreżentanti tal-banek.

Wara li s’issa ffoka l-ħidma tiegħu biex il-MSU jopera fis-sħuħija tiegħu, il-BĊE se jibda jqis il-possibbiltà li jagħmel l-istħarriġ tiegħu sakemm ikun hemm valur miżjud ċar. B’mod partikolari, m’għandux ikun hemm duplikazzjoni ma’ stħarriġ eżistenti li jsir minn federazzjonijiet bankarji, inkluż l-istħarriġ imsemmi iżjed ’il fuq.

Il-BĊE se jkompli jiżviluppa sett ta’ indikaturi li jkun siewi u komprensiv u abbażi ta’ dan se jkompli jtejjeb l-informazzjoni li tiġi pubblikata fir-Rapport Annwali u f’mezzi oħra.

Tweġiba komuni għall-paragrafi 191 sa 195

Jekk jogħġbok ara l-kummenti tal-BĊE fuq il-paragrafi 104 sa 149.

Il-BĊE jixtieq jinnota li, kif jgħid il-paragrafu 9 tar-rapport, il-MSU jiġbor fih il-BĊE u l-awtoritajiet nazzjonali kompetenti. L-eżerċizzji kollha biex jiġi provdut persunal għat-timijiet superviżorji konġunti, kif ukoll għall-ispezzjonijiet fuq il-post, għandhom isiru fi ħdan il-qafas istituzzjonali stabbilit mil-liġi primarja tal-UE. Dan ifisser li jridu jiġu rispettati d-dispożizzjonijiet istituzzjonali differenti tal-BĊE u tal-awtoritajiet nazzjonali kompetenti bl-iżjed mod kollaborattiv abbażi tad-djalogu.

Wara li ntemm il-fieldwork ta’ dan l-awditjar, sar progress ġmielu biex jitfassal kurrikulu ta’ taħriġ uniku tal-MSU bil-ħolqien tal-Kumitat ta’ Tmexxija għat-Taħriġ Superviżorju (SGST), megħjun minn grupp ta’ esperti magħmul minn membri tal-BĊE u l-awtoritajiet nazzjonali kompetenti. Dan se jibda jipproduċi riżultati tanġibbli fil-ħarifa tal-2016.

Rakkomandazzjoni 6

Il-BĊE jaċċetta r-rakkomandazzjoni, suġġett għal dan li ġej:

Il-BĊE jqis li m’hemmx għalfejn issir emenda għar-Regolament Qafas tal-MSU. L-Artikolu 6(3) tar-Regolament MSU jispeċifika b’mod ċar li l-awtoritajiet nazzjonali kompetenti huma obbligati jassistu lill-BĊE fit-twettiq tal-kompiti tiegħu. Barra minn hekk, l-awtoritajiet nazzjonali kompetenti huma suġġetti għal dmir ta’ kooperazzjoni b’fiduċja sħiħa skont l-Artikolu 6(2) tar-Regolament MSU. L-Artikoli 3 et seq. tar-Regolament Qafas tal-MSU jispeċifikaw b’mod ċar li l-awtoritajiet nazzjonali kompetenti għandhom jipprovdu membri tal-persunal għat-timijiet superviżorji konġunti (TSK) u l-Artikolu 4(5) tar-Regolament Qafas tal-MSU jipprevedi li l-BĊE u l-awtoritajiet nazzjonali kompetenti jikkonsultaw lil xulxin u jaqblu fuq l-użu tar-riżorsi tal-awtoritajiet nazzjonali kompetenti fir-rigward tat-TSK.

Il-BĊE ssorvelja mill-qrib il-provediment ta’ persunal għat-TSK (f’termini kwalitattivi u kwantitattivi) u se jkompli jagħmel dan, u wkoll se jesplora, b’konsultazzjoni mal-awtoritajiet nazzjonali kompetenti, kif se jiġi aċċertat li t-TSK ikollhom biżżejjed persunal f’kull waqt, mingħajr ma eskluda l-possibbiltà ta’ proposta lill-Bord Superviżorju/Kunsill Governattiv biex jiġi emendat ir-Regolament Qafas, jekk ikun meħtieġ.

Rakkomandazzjoni 7

Il-BĊE jaċċetta r-rakkomandazzjoni u se jindirizzaha flimkien mar-Rakkomandazzjoni 10 bil-għan li tiġi implimentata sal-aħħar tal-2018, suġġett għal dan li ġej:

Il-BĊE jixtieq jiċċara li l-qafas legali biex jitwaqqfu t-TSK issa ġie stabbilit. L-Artikolu 4 tar-Regolament Qafas diġà jistabbilixxi sistema biex jinħatru membri tat-TSK abbażi ta’ djalogu bejn il-BĊE u l-awtoritajiet nazzjonali kompetenti, kif ukoll il-possibbiltà li l-BĊE jitlob lill-awtoritajiet nazzjonali kompetenti jimmodifikaw il-ħatra. F’dan il-kuntest, għandhom jiġi żviluppati miżuri biex l-Artikolu 4 jkun jista’ jiġi eżerċitat bis-sħiħ, minflok ma jiddgħajjef. Il-BĊE għalhekk jaqbel mas-sustanza tar-rakkomandazzjoni iżda jħoss li għandha tintefa’ attenzjoni fuq l-element ta’ kollaborazzjoni. It-twaqqif u l-funzjonament tat-TSK kien sa mill-bidu tal-MSU, u għadu, sforz konġunt bejn il-BĊE/MSU u l-awtoritajiet nazzjonali kompetenti/banek ċentrali nazzjonali. Il-BĊE jistrieħ fuq il-kapaċità tal-awtoritajiet nazzjonali kompetenti/banek ċentrali nazzjonali biex jipprovdu riżorsi ta’ persunal bil-livell adegwat ta’ kompetenza u esperjenza, kif ukoll b’ħiliet komplementari għall-profil meħtieġ tat-TSK.

Barra minn hekk, għandu jiġi enfasizzat li la l-awtoritajiet nazzjonali kompetenti u lanqas il-banek ċentrali nazzjonali bħalissa mhuma f’pożizzjoni li jkollhom persunal żejjed biex ikunu jistgħu jagħżlu l-persuna bis-sett ta’ ħiliet ideali għal tim superviżorju konġunt partikolari. Għalhekk, il-BĊE jqis ukoll li jkun effettiv li tiġi implimentata ġestjoni attiva ta’ każijiet individwali li fiha jiġu identifikati l-ħtieġa ta’ iżjed żvilupp jew aġġustament tal-persunal. L-introduzzjoni abbażi ta’ prova tal-proċess ta’ feedback tal-MSU flimkien mat-tkomplija tal-iżvilupp tal-kurrikulu ta’ taħriġ tal-MSU jsostnu dan il-metodu. It-tisħiħ ta’ dawn l-għodod ikun konformi wkoll mal-kontenut ta’ dan ir-rapport u r-rakkomandazzjonijiet l-oħra tal-Qorti Ewropea tal-Awdituri.

Fl-aħħar, hemm rakkomandazzjonijiet mit-Taqsima tal-Assigurazzjoni tal-Kwalità Superviżorja fuq l-irfinar tal-metodoloġija li tistabbilixxi d-daqs u l-kompożizzjoni tat-TSK, biex tintrabat kemm mal-profil tar-riskju tal-banek kif ukoll mal-Programm tal-Eżami Superviżorju (SEP), sabiex jiġi indirizzat il-profil tar-riskju u tiġi aċċertata l-implimentazzjoni tal-proċess annwali fir-rigward tal-provediment ta’ persunal għat-TSK bi djalogu mal-awtoritajiet nazzjonali kompetenti.

Rakkomandazzjoni 8

Il-BĊE jaċċetta din ir-rakkomandazzjoni, sakemm jingħelbu l-ostakli legali (tal-kunfidenzjalità) u tekniċi. Għalhekk, l-ewwel se jagħmel studju tal-fattibbiltà.

Il-BĊE huwa tal-fehma li stampa sħiħa tar-riżorsi superviżorji f’termini ta’ kwantità u kwalità tidher li hija miżura indispensabbli biex dawn ir-riżorsi jintużaw b’mod effiċjenti u effikaċi. Madankollu, it-tentattivi biex issir bażi tad-dejta bħal din s’issa sabu ma’ wiċċhom ostakli sinifikanti mill-perspettiva legali, minħabba l-ħtieġa li tiġi rispettata l-leġiżlazzjoni tal-Istati Membri li tħares il-kunfidenzjalità tad-dejta personali. Abbażi ta’ din ir-rakkomandazzjoni, il-BĊE se jkompli jesplora l-possibbiltà li tiġi stabbilita bażi tad-dejta bħal din, jiġifieri se jagħmel studji legali u tekniċi tal-fattibbiltà.

Rakkomandazzjoni 9

Il-BĊE jaċċetta r-rakkomandazzjoni.

Rakkomandazzjoni 10

Il-BĊE jaċċetta r-rakkomandazzjoni.

Il-BĊE jinnota li s-sistema m’għandhiex tkun dettaljata u burokratika żżejjed li tiddetta kemm jinħtieġu membri tal-persunal għal kull tim superviżorju konġunt. Anzi, il-persunal għandu jiġi amministrat b’effiċjenza u b’element ta’ diskrezzjoni maniġerjali.

Rakkomandazzjoni 11

Il-BĊE jaċċetta r-rakkomandazzjoni.

Fir-rigward tar-rieżami perjodiku tal-mudell tal-clustering, il-BĊE jinnota li bħalissa qiegħed isir ir-rieżami regolari ta’ kull sentejn.

Rakkomandazzjoni 12

Il-BĊE jaċċetta r-rakkomandazzjoni.

L-għadd tal-persunal mit-taqsima spezzjonijiet fuq il-post (COI) tal-BĊE li jaħdem fuq il-post qiegħed kulma jmur jiżdied biex ikun hemm iżjed Kapijiet tal-Missjoni min-naħa tal-BĊE. L-appoġġ attiv u bla kundizzjonijiet tal-kollegi tal-awtoritajiet nazzjonali kompetenti huwa essenzjali f’dan ir-rigward. Barra minn hekk, il-koordinaturi tat-timijiet superviżorji konġunti, xi drabi proposti mis-COI, jiddeċiedu liema spezzjonijiet għandhom jitmexxew mill-BĊE u liema le.

Madankollu, u abbażi ta’ talbiet storiċi kif ukoll tensjonijiet lokali li qegħdin jiżdiedu f’ċerti pajjiżi, il-qagħda attwali għall-provediment ta’ persunal ma tippermettix li l-BĊE jieħu sehem fl-ispezzjonijiet kollha li suppost jitmexxew minnu, bħall-ispezzjonijiet regolari fuq il-post, ir-rieżamijiet tematiċi u l-emerġenzi. Għalkemm għadhom għaddejjin xi sforzi ta’ titjib, bħall-promozzjoni u l-għodod tal-mixed teams, jinħtieġ iżjed persunal tas-COI biex tintlaqa’ d-domanda kollha.

Rakkomandazzjoni 13

Il-BĊE jaċċetta r-rakkomandazzjoni.

Il-BĊE jixtieq jinnota li fir-rigward tal-parti tar-rakkomandazzjoni li għandha x’taqsam mas-sistema tal-IT, il-ħarġiet li jmiss tal-IMAS 2.0 se jindirizzaw parzjalment din il-kwistjoni. Fir-rigward tal-kwalifiki u l-ħiliet tal-ispetturi tal-awtoritajiet nazzjonali kompetenti, l-implimentazzjoni tal-kurrikulu tat-taħriġ tal-MSU għandha tindirizza l-konklużjoni.

1cf. International Standards for the Professional Practice of Internal Auditing; Performance Standard 2010 Planning; Effective January 1, 2013 and related Practice Advisory 2010-1

QJ-AB-16-029-MT-E    ISSN 1977-5741

Fl-2012, il-mexxejja tal-UE ddeċidew li l-banek taż-żona tal-euro kellhom jibdew jiġu ssorveljati mill-Mekkaniżmu Superviżorju Uniku (MSU), fejn ir-rwol kruċjali kellu jkun tal-BĊE, iżda l-awtoritajiet nazzjonali kompetenti kellhom iwettqu wkoll ħafna funzjonijiet. Dan ir-rapport jeżamina kif il-BĊE waqqaf l-MSU, kif organizza xogħlu, u liema sfidi qed jiffaċċja.
Aħna sibna li fi żmien relattivament qasir twaqqfet struttura superviżorja kumplessa, iżda l-kumplessità tas-sistema l-ġdida tirrappreżenta sfida, speċjalment billi l-mekkaniżmu l-ġdid jibqa’ jiddependi wisq mir-riżorsi tas-superviżuri nazzjonali. Għalhekk, minkejja r-responsabbiltà kumplessiva tiegħu, il-BĊE ma għandux biżżejjed kontroll fuq xi aspetti importanti tas-superviżjoni bankarja.
Madankollu, l-informazzjoni pprovduta mill-BĊE ma kinitx biżżejjed biex il-QEA tivvaluta bis-sħiħ jekk il-BĊE huwiex qed jimmaniġġja l-MSU b’mod effiċjenti fl-oqsma tal-governanza, tas-superviżjoni mhux fuq il-post u tal-ispezzjonijiet fuq il-post.